Bodu hulhugandugai Kureege member gaari eh gadi iraai 10 minute!\nމިހާދިސާ ހިނގާފައިވަނީ ހުކުރު ދުވަހުގެ ރޭ 7:20 ގައި\nތިން އަހަރުގެ ކުޑަކުއްޖާ ސަލާމަތްކުރީ ވައިގޮޅިއަށް އެރިގެން، އަނިޔާވި\nކ. މާލެ | 21 ސެޕްޓެންބަރ 2019 | ހޮނިހިރު 05:14 | 191,212\nކުރީގެ މެމްބަރު ގާރީ އޭނާގެ އަންހެނުންނާއެކު - އާކައިވް\nހުކުރު ދުވަހުގެ ރޭ އާދައިގެ މަތިން އިޝާ ނަމާދަށް މިސްކިތަށް ދިއުމަށް އިސްދޫ ދާއިރާގެ ކުރީގެ މެމްބަރު އަހުމަދު ރަޝީދު (ގާރީ) ގޭގެ ކޮޓަރިއަށް ވަނީ ލައިސެންސް ކާޑު ވޮލެޓްގައި އޮތުމުން އެ ނެގުމަށެވެ.\nއޭގެ ކުރިން ގަޑިއަށް ބައްލަވާލެއްވުމަށްފަހު "ނަމާދަށް ދާން ގަޑިޖެހުނީއޭ" އަންހެނުންގެ ގާތުގައި ވިދާޅުވިއިިރު ގަޑިން އޭރު 7:19 ވެއްޖެއެވެ. ވޮލެޓް ނެގުމަށް ގާރީ ކޮޓަރިއަށް ވަތް ތަނާ ބިރުވެރި ގޮތަކަށް އަންހެނުން ހަޅޭއްލަވައިގަތް އަޑާއެކު ގާރީއަށް ސިހުން ލިބުނެވެ. "އަލިފާނޭ" ކިޔައި އަންހެނުން ހަޅޭއްލަވައިގަތް އަޑާއެކު އެހެން ވަރުގަދަ އަޑެއް ވެސް ކަންފަތުގައި ގުގުމައިގެން ދިޔައެވެ. ދެ އަޑު އެކު އެކީހެން އިވުމާއެކު ގާރީއަށް ދުވެފައި ކަހަލަ ގޮތަކަށް ކޮޓަރިން ނިކުންނެވީ ދުވަމުން ބޭރަށެވެ. އޭރު އެގޭގެ ކުރިމަތީގައި ހުރި ކެމިކަލް ގުދަނުގައި ހިނގި އަލިފާން ފުރާޅާ ހަމައަށް "ބޮމެއް ގޮވާހެން" ގޮވަނީއެވެ.\nގާތްގަނޑަކަށް 7:21 ގައި ގާރީ ސިފައިންގެ ގެއަށް ގުޅައި ވާހަކަދައްކަ ދައްކާ ހުއްޓާ ކެނޑިއްޖެ. އަދި އެހެން ތިމާގެ ކުއްޖަކަށް ވެސް ގުޅިން. އޭނަ ބުނި ޚަބަރު ލިބިފައިވާކަމަށް. ދެން އެތާ ތިބީ ނުނިކުމެވިފައި. އެއްވެސް ފަރާތެއްގެ ޚަބަރެއް ނުވޭ.\nއެގެއާއި ގުދަން ހުންނަނީ ކުރިމަތީގައި ކަމަށް ވިޔަސް ފުޅާ މިނުގައި ދެ ގެ ދޭތެރޭގައި ހުންނާނީ ގާތްގަނޑަކަށް 20 ވަރަކަށް ފޫޓެވެ.\nހ.ރަދުވާނިއާގެ އާއި ގުދަނާއި ދޭތެރޭގައި އަލިފާން ހިފާފައި\nއެގެއަކީ ގާރީގެ އަންހެނުންގެ އަމިއްލަ ގެއެކެވެ. ހ.ރަދުވާނިއާގެއެވެ. ހަތް ފްލޯއަށް އިމާރާތް ކޮށްފައިވާ އެގޭގެ ގްރައުންޑް ފްލޯ ކުއްޔަށް ދީފައި ހުންނައިރު ފުރަތަމަ ބުރިއާއި ދެވަނަ ބުރި ފިޔަވައި މައްޗަށް ހުރި ފަސް އެޕާޓްމަންޓް ވަނީ ކުއްޔަށް ދީފައެވެ. ގޭގެ ފުރަތަމަ ބުރި ގާރީގެ ދެމަފިރިން އުޅުމަށް ބޭނުން ކުރަމުން އަންނައިރު އެގޭގެ ދެވަނަ ބުރީގައި ދިރިއުޅެނީ ގާރީގެ އެއްބަނޑުއެއްބަފާ ކޮއްކޮ އާއި އޭނާގެ ދެ ދަރިންނާއި އަންހެނުންނެވެ. އެ ހާދިސާ ހިނގިއިރު ގާރީގެ ކޮއްކޮގެ ދެކުދިންގެ ތެރެއިން އެއް ކުއްޖަކު ވަނީ ގެއިން ބޭރުގައެވެ.\nއެގުދަން ފުރާޅުގަނޑާއި އެއްކޮށް އަލިފާނާއި އެއްކޮށް ގޮވައިގެން ފަޅައިގެން މައްޗަށް އަރައިގެން ދާތަން. އެދިޔަ ބާރުމިނުގައި ދެން އަޅުގަނޑު އުޅުނީ ވައިފް ނަގައިގެން ނިކުންނަން ވެގެން އުޅުނީ. ބެލިއިރު ސިޑި މަތީގައި އަލިފާން ރޯވެފައި. އެތެރެއަވަތްތަނުން ބަލާލިއިރު ކޮއްކޮ ހަޅޭއްލަވައި ރޮއިގަތް އަޑު އިވޭ. މިމީހުން ބާލަދޭށޭ މިތާނގައި ދުމައިގެން ކެތެއް ނުވެޔޭ. އެވައިގޮޅިން ކޮއްކޮގެ ކުޑަ ދަރިފުޅު ތިން އަހަރުގެ ކުޑަކުއްޖާއާއި އަންހެނުން އަޅުގަނޑުމެންގެ ކުޑަދޮރުތެރެއިން ބާލައިގެން. ކޮއްކޮއާއި އަޅުގަނޑަކަށް ބޭރަށް ޚަބަރު ލިބޭނެ އެއްވެސް ގޮތެއް ނެތިފައި ރޭންޖު ގޮސްފައި އިނީމަ\nއޭރު މުޅި އެޕާޓްމަންޓުގައި ބޯ ދުންތަކެވެ. އެގޭގައި އަލިފާން ހިފަން ފެށުމާއެކު ކަރަންޓް ބޯޑުތައް ގޮވައި ގެއިން ކަރަންޓް ދިޔައެވެ. ނޭވާލާން އުނދަގޫވެ އޮކްސިޖަން ލެވެލް ދަށްވާން ފެށުމުން ހަދާނެ ގޮތް ހުސްވެ ދުމުގެ އަސަރު ކުޑަކުރުމަށް އިސްޓާކީން ތެންމާލައި އަނގަމަތީގައި އަޅަން ބުނެ ގާރީ ވެސް ހުންނެވީ ދެ އަންހެނުންނާއި ކުޑަފިރިހެން ކުއްޖާއާއި އެކީގައެވެ.\nއޭނާ ވިދާޅުވީ އެގޭގައި ތާށިވެފައި ގާތްގަނޑަކަށް އެއްގަޑި އިރާއި 10 މިނިޓް ތިއްބެވި ކަމަށެވެ.\nފާޚާނާގައި ޝަވަރާއި އެއްޗެހި ދޫކޮށްލާ ފެނާއި އެއްޗެހި ލިބޭނެ ގޮތް ހަދައި. ހަމަ ހާސްވަމުން ދަނީ ނޭވާލާން. ވަރަށް ވަރަށް އުނދަގޫ ވަގުތު ކޮޅެއް އެއީ. އަޅުގަނޑު ހަމަ އެމީހުންނަށް ހިތްވަރު ދީގެން އަނެއްހެން ހާސްވިޔަސް އެކަން ނުދައްކާ އުޅުނީ.\nއަނެއްކާވެސް ނިކުންނަން ގާރީ މަސައްކަތް ކުރިއެވެ. ދެވޭ ގޮތް ނުވެ ކުރިއަށްވުރެ ހޫނުކަން ގަދަވިއެވެ. އަނެއްކާވެސް ދޮރުލެއްޕުމަށްފަހު ފާޚާނާއަށް ވަނީއެވެ. ގާރީ ވިދާޅުވީ ސިފައިން ބަލާ އައީ 8:30 ހާއިރު ކަމަށެވެ. ފާޚާނާއިން ބޭރަށް ނެރެންގެން ގޭގެ ސިޓިން ރޫމް ތެރެއިން ލާފައި ދިޔައިރު ގޭގެ ސޯފާއާއި ޓީވީ ހުރީ ހޫނު ގަދަވެ ވިރިފައެވެ.\nސިޓިން ރޫމްގެ ބޭރުން ހުންނަ ދޮރު ވިރިގެން ބިއްލޫރިތަކާއި އެއްޗެހި ފައިބާފަ ހުރީ. ގެއަކާއި ގެ ދޫކޮށްލާފައި އަޅުގަނޑުމެން ދިޔަގޮތަށް އޭޑީކޭއަށް ދިޔައީ.\nތިން އަހަރުގެ ކުއްޖާ ވައިގޮޅިން ބާލަން އުޅުމުގެ ތެރޭގައި ގާރީގެ ވައަތްތިލައިގައި ކޮންމެވެސް ވަރެއްގެ ޒަޚަމްތަކެއް ހުއްޓެވެ. ބޭސްއަޅާފައި ހުރި އެޒަޚަމްތައް ދައްކާލަމުން ގާރީ ވިދާޅުވީ ދުމުގެ އަސަރު ކޮށްގެން ކޮއްކޮގެ އަންހެނުންނަށް އޭޑީކޭގައި ފަރުވާ ދިނުމަށްފަހު މިހާރު ދޫކޮށްލާފައިވާ ކަމަށެވެ.\nމަރުވި ޝައުނާ ދިރިއުޅުނީ ގާރީ އުޅުއްވާ ގޭގެ ތިންވަނަ ފްލޯގައި\nގާރީ ވިދާޅުވީ ޝައުނާ ދިރިއުޅެމުން ދިޔައީ އެގޭގެ ތިންވަނަ ފޯލްގައި ކުއްޔަށް ކަމަށެވެ. އޭނާ އަކީ ދީންވެރި އަޚުލާގު ހެޔޮ މީހެއް ކަމަށް ވިދާޅުވިއެވެ. ޝައުނާ އާއި ބެހޭގޮތުން މާބޮޑު އެއްޗެއް އެނގިނުލެއްވި ނަމަވެސް އޭނާގެ ބޭބެއާއި ކޮންމެވެސް ވަރަކަށް ގާރީއާ ރައްޓެއްސެވެ. ގާރީ ވިދާޅުވީ އެހާދިސާ ހިނގިއިރު އޭނާއަށް މައުލޫމާތު ލިބިފައިވާގޮތުގައި ޝައުނާ އުޅުނީ އޭރު ގޭގައި އެކަންޏެވެ. ގާރީ ވިދާޅުވީ ޝައުނާ ނިޔާވީ ބެލެވޭ ގޮތުގައި ނިކުންނާނެ ޖާގަ ނުލިބިގެން ކަމަށެވެ.\nގާރީ ރާއްޖެއެމްވީއަށް ހާދިސާއާއި ގުޅިގެން ވާހަކަ ދައްކަވަނީ\nހ.ރަދުވާނިއާގޭޣެ ކުރިމަތީގައި ހުންނަ ހ. ތިލަފުށި ގޭގައި ހުންނަ އެގުދަނުގައި ކެމިކަލް އެކުލެވޭ ތަކެތި ވައްދާތީ މީގެ ކުރިން ވެސް އެ މައްސަލަ ކަމާ ބެހޭ ފަރާތްތަކަށް ޖައްސާފައިވާނެ ކަމަށް ގާރީ ވިދާޅުވިއެވެ. ނަމަވެސް އެއަށް އަމަލީ ސިފަ އައިސްފައި ނުވާ ކަމަށް ގާރީ ވިދާޅުވިއެވެ.\nއެގުދަނަކީ އަޅުގަނޑުމެން މީގެ ހަތެއްކަ އަށެއްކަ އަހަރު ކުރިން ވެސް އެމީހުން އެތަނަށް އެއްޗެހިތައް ވައްދާތީވެ ކެމިކަލްގެ ބާވަތެއްވީމަ އަޅުގަނޑުމެން ބުނަން ތި އެއްޗެހި މިތާނގައި ނުބަހައްޓާށޭ ކަލޭމެން ތިލަފުއްޓަށް ބަދަލު ކުރާށޭ. އެމައްސަލަވެސް ޖައްސާފައި އެކަމަކު އެކަމަކަށް އަމަލީ ސިފައެއް ނާދޭ. އެންމެ ފަހުން އެއްޗަކަށް ފަހު އެއްޗެއް ގޮވިތަން އަޅުގަނޑުމެންނަށް ފެނިގެން ދިޔައީ.\nމިހާދިސާ ހިނގިއިރު ކެމިކަލް ގުދަން ގޮވައިގެން އެތަށް ބައެއްގެ ދިރިއުޅުން ހުއްޓުމަކަށް އައެވެ. ކަމާބެހޭ މުއައްސަސާތަކުގެ އިހުމާލު މި ހާދިސާގައި އޮތް އިރު އެކަން ކުރިއާލާ ސަމާލުކަމަށް ގެނެސް ފިޔަވަޅު އެޅިނަމަ ގެއްލިގެން ދިޔަ ފުރާނައާއި އެތަށް ބައެއްގެ ދިރިއުޅުން މިގޮތަށް ނުދިޔައީހެވެ.\nއަޅުގަނޑުމެންގެ ނިކުތުމުގެ ކުރިއަށް ސިޓިންރޫމަށް އަލިފާންގަނޑު ނުވަތްކަން އެއީ އަޅުގަނޑުމެން ސަލާމަތް ވުމަށް އޮތް މަގު އެއީ. އެއީ ﷲ ދެއްކެވި މަގު. އަލިފާން އެގަޑީގައި ވަތް ނަމަ އަޅުގަނޑުމެންނެއް ސަލާމަތެއް ނުވާނެ. އެއީ ނިކުމެވޭނެ އެހެން ގޮތެއް ނީންނާނެ. ހުރިހާ ޝުކުރެއް ﷲއަށް.\n~ އިސްދޫ ދާއިރާގެ ކުރީގެ މެމްބަރު އަހުމަދު ރަޝީދު (ގާރީ)


New Zealand in covid-19 ge aa case thakeh fenijje\nނިއު ޒީލެންޑުން ކޮވިޑުގެ އާ ކޭސްތަކެއް ފެނިއްޖެ\nނިއު ޒީލެންޑުގެ އޯކްލަންޑް އެއާޕޯޓުގައި ފަސަންޖަރުން. -- ފޮޓޯ: ގެޓީ އިމެޖަސް\nކްރައިސްޓްޗާޗު (ޖޫން 16) - ނިއު ޒީލެންޑުގައި ކޮވިޑް-19 ޖެހިފައިވާ މީހަކު ނުފެންނަތާ 24 ދުވަސް ފަހުން، ދެ އަންހެނެއްގެ ގައިން އެ ބަލި ފެނިފައިވާ ކަމަށް އެ ގައުމުން ބުނެފި އެވެ.\nއެ ބަލީގެ އާ ކޭސްތަކެއް ފެނިފައި ވަނީ، ނިއު ޒީލެންޑުގައި ކޮވިޑް-19 ޖެހުނު މީހުންގެ ތެރެއިން އެންމެ ފަހު މީހާ އެ ބަލިން ރަނގަޅުވެ، ލޮކްޑައުން އުވާލަން ނިންމާފައި ވަނިކޮށެވެ. އެގޮތުން، ކޮވިޑު ނެތް ގައުމެއްގެ ގޮތުގައި ނިއު ޒީލެންޑުން ކަނޑައަޅައި، އެތެރޭގެ ވައިގެ ދަތުރުފަތުރު ވެސް ހުޅުވާލަން ނިންމާފައި ވަނީ މިމަހުގެ އަށް ވަނަ ދުވަހު އެވެ.\nކަމާބެހޭ އިދާރާތަކުން ބުނެފައިވާ ގޮތުގައި، ބަލި ފެނުނު ދެ އަންހެނުންނަކީ ވެސް އެއް އާއިލާއެއްގެ ދެ މީހުން ކަމަށާއި، އެ ދެ މީހުން ނިއު ޒީލެންޑަށް ދަތުރުކޮށްފައި ވަނީ އިނގިރޭސި ވިލާތުން ޖަނާޒާއެއްގައި ބައިވެރުވުމަށް ކަމަށެވެ.\nބޭރުން އަންނަ މީހުނާ މެދު އަމަލުކުރާ އުސޫލުގެ ތެރެއިން، ދޯހާ އަދި ބްރިޒްބަން މަގުން އައި އެ ދެ މީހުން ޖޫން ހަތް ވަނަ ދުވަހު ވަނީ ކަރަންޓީނު ކުރެވިފަ އެވެ. ނަމަވެސް، އޭގެ ފަސް ދުވަސް ފަހުން ޖަނާޒާގައި ބައިވެރިވާން ހުއްދައަށް އެދުމުން، އެ ދެ މީހުން ވެލިންގްޓަނަށް ދިއުމުގެ ހުއްދަ ޖެހިގެން އައި ދުވަހު ވަނީ ދީފަ އެވެ.\nއޯކްލަންޑުގެ ކަރަންޓީނު ފެސިލިޓީން އެ ދެ މީހުން ވެލިންގްޓަނަށް ގޮސްފައިވަނީ އަމިއްލަ ވެހިކަލެއްގައި ކަމަށާއި، އެ ސިޓީއަށް ދިއުމަށްފަހު ތިބީ އާއިލާ މީހެއްގެ ގޭގައި ކަމަށްވެސް އިދާރާތަކުން ވަނީ ބުނެފަ އެވެ.\nއިއްޔެ އެ ދެ މީހުން ބައްޔަށް ޓެސްޓު ކުރެވި، ނަތީޖާ ޕޮޒިޓިވްވުމާ ގުޅިގެން އެ ދެ މީހުންގެ އިތުރުން ވެލިންގްޓަންގައި އެ މީހުން ތިބި ގޭގެ މީހާ ވެސް މިހާރު ވަނީ ކަރަންޓީނުކޮށްފަ އެވެ.\nބަލި ފެތުރެން ފެށުމާއެކު، ބޯޑަރުތައް ބަންދުކޮށް، މުޅި ގައުމު ލޮކްޑައުންކުރި އެންމެ ފުރަތަމަ ގައުމުތަކުގެ ތެރޭގައި ނިއު ޒީލެންޑު ހިމެނެ އެވެ. އަދި ބަލި ފެތުރުން ހިފެހެއްޓުމުގެ ބަދަލުގައި، ކްލަސްޓާތައް ދުރާލައި ދެނެގަނެ، ބަލި ފެތުރުން ހުއްޓުވުމަށް އެ ގައުމުން ގެންގުޅު ސިޔާސަތަށް ސިއްހީ މާހަރުން ވަނީ ތައުރީފުކޮށްފަ އެވެ.\nއާ ކޭސްތަކާއެކު، ނިއު ޒީލެންޑު ބަލި ޖެހުނު މީހުންގެ އަދަދު 1،506 އަށް އަރާފައިވާއިރު، އޭގެ ތެރެއިން 22 މީހުން ވަނީ މަރުވެފަ އެވެ.\nނިއު ޒިލޭންޑް ކޮރޯނާ ވައިރަސް ކޮވިޑް-19 + ކޮވިޑް-19 އިގެ ބަލާއާފާތް\nނިއު ޒީލެންޑުގައި އާ ކޭސްތަކުގެ އަދަދު 14 އަށް\n100 ފާހަގަކުރި ފަހުން ނިއުޒީލެންޑުން އާ ކޭސްތަކެއް\nނިއު ޒީލެންޑް: ކޮވިޑު ނެތި 100 ދުވަސް\nކޮންމެ ހާލަތަކަށްވެސް ނިއުޒީލެންޑް ތައްޔާރު


vnews - Ladhu\n(3 ޖުލައި 2017 އާ ގުޅޭ)\nއަހަރެން ޢަޒުމު ކަނޑައެޅީމެވެ. ފިރިމީހާއާއެކު އުޅުމަށްޓަކައި އޭނާ ބޭނުންވާ ގޮތަށް ކަންކުރަން ނިންމީމެވެ. އެ ނިންމުމާއެކު ހިތްވަރު ކުރުމަށް ތެދުވީމެވެ. ނަމަވެސް އެކަމުގައި ވީ ނާކާމިޔާބެވެ. ކަނޑައެޅި އަޒުމުގައި އަހަރެންނަށް ހުރެވިނީ ދެ ދުވަހުއެވެ. ތިންވަނަ ދުވަހު އަހަރެން ފޭލިވީއެވެ. ހަމަ ނުކެރުނީއެވެ. ގެއަށް ރައްޓެއްސަކު ގެންނަން ބުނުމުން އެކަމާ ނޫނެކޭ ބުނަން ޖެހުނީއެވެ.\n" ގައިމު ބުނި ދެން އެލަދެއް ނުގަންނާނޭ. އެ ލަދު މި ފިލުވައިލީއޭ. ތިހުރީ ފިލުވިފައި. ގެއަށް ރައްޓެއްސަކު ގެންނަ ވާހަކަ ބުނީމާ ތި ބުނީ ނޫނެކޭ" ފިރިމީހާއަށް ލިބުނު ފުރުޞަތުގެ ބޭނުންކޮށް ވާހަކަ ފެށިއެވެ.\n"އަހަރެން ބުނިން ދޯ މިކަން ރަނގަޅު ކުރެވޭތޯ ބަލާނަމޭ. އެއް ފަހަރާކާ ހުރިހާ ކަމެއް ރަނގަޅެއް ނުކުރެވޭނެ. އެހެން ނޫނަސް އަހަރެން ނުވެސް ދަންނަ ނުވެސް ދެކޭ ފިރިހެނެއްގެ ކުރިމައްޗަށް އަހަރެން އަރާނީ ކިހިނެއް؟" އަހަރެން ސުވާލުކުރީމެވެ.\n"ބަލަ ދަންނާނީ ، ގުޅުން އޮންނާނީ ބައްދަލު ކުރީމައެއްނު. ދުވަހަކު ވެސް އަހަރެންގެ އެކުވެރިއަކާ އަނގައިން ބުނެވުނުތަ؟ އެއިން މީހަކަށް ނިތް އަރުވަލެވުނުތަ؟ އެއިން މީހަކާ ބައްދަލު ކޮށްލެވުނުތަ؟" ފިރިމީހާ ކުރީ ސުވާލުތަކެކެވެ. އަހަރެންނަށް ބުނަން ޖެހުނީ ނޫނެކެވެ. އެއީ އަހަރެން ކުރި ކަންތައްތަކެއް ނޫނެވެ. އަހަރެން ވިސްނި ކަންތައްތަކެއް ވެސް ނޫނެވެ.\n"ނޫން.. ނުކުރެވޭ. އަހަރެންނަށް އެނގޭ. މުހުސިން ބޭނުންވާ ގޮތަށް އަހަރެންނަށް ނޫޅެވޭކަން. މުހުސިން ބޭނުންވާ ގޮތަށް ކަންކަން ނުކުރެވޭކަން. އަހަރެންގެ ނަފުސުގައި ތި ކެރުމެއް ނެތް" ކުށްވެރިއަކު ފަދައިން އަހަރެން ވާހަކަދެއްކީ މަޑުމަޑުންނެވެ.\n"ތިގޮތުގައި ހުރޭ. ބަދަލުވާނެ ކަމެއް ނެތް. ދެން ބަދަލުވާނީ އަހަރެން" މުހުސިން ބުނި ޖުމުލައިން އަހަރެން ދެރައެއް ނުވިއެވެ. އެއީ އެކަން ވާނެ ގޮތްކަން ވެސް އަހަރެންނަށް އެނގެއެވެ. ހިތްހަމަ ޖެހުން ނުލިބޭ މީހަކާ އިނދެގެން ނޫޅެވޭނެކަން ވެސް އަހަރެން ގަބޫލުކުރަމެވެ.\n"މިހާ ގިނަ ދުވަހު އަހަރެންނާއެކު އުޅުނީތީވެ ޝުކުރުވެރިވަން" މައާފަށް އެދޭފަދަ ގޮތަކަށް އަހަރެން ބުނީމެވެ.\n"އަހަރެންގެ އުންމީދުތަކަށް ހުރަސް އެޅީތީވެ އަހަރެން ދެރަވަން" އަހަރެންގެ ޖުމުލައަށް ފިރިމީހާ ވެސް ބުނީ ޖުމުލައެކެވެ.\n"އަހަރެންނަށް ކުރެވުނު ކުށަށް މަޢާފަށް އެދެން" ފިރިމީހާގެ ކިބައިން އަހަރެން މަޢާފަށް އެދުނީމެވެ. ފިރިމީހާގެ ވިސްނުން އަހަރެންނަށް އެނގޭތީ މާ ގިނަ ވާހަކަތަކެއް އަހަރެންނެއް ނުދައްކަމެވެ. ދައްކަން ބޭނުން ނުވީއެވެ. ދައްކައިގެން ވާނެ ފައިދާއެއް ދެން ނެތްކަން އަހަރެންގެ ހިތް ގަބޫލުކުރީއެވެ.\nއަހަރެން ބުނި ޖުމުލައަށް ފިރި މީހާ އިތުރު އެއްޗެއް ނުބުނެއެވެ. އޭނާ ނުކުތީ ކޮޓަރިން ބޭރަށެވެ. އަހަރެން ވަނީ ފާޚާނާއަށެވެ. އެތަނުގައި ހުރެ އަހަރެންގެ ޒަމީރާ ވާހަކަދެއްކީމެވެ. ކޮންކަހަލަ މީހެއް ހެއްޔެވެ؟ ދިރިއުޅުމެއް ފެށުމުން ވެސް އުޅޭކަށް ނޭނގުނެވެ. ރަނގަޅު ފިރިއަކު ލިބުމުން ލޯބިވާކަށް ވެސް ނޭނގުނެވެ. އެ ފިރިމހާ ހިތްހަމަ ޖައްސައިދޭކަށް ވެސް ނޭނގުނެވެ. އޭނާ ވަކިވެގެން ދާން އުޅޭ އިރު އެކަން ހުއްޓުވާކަށް ވެސް ނޭނގުނެވެ. ކޮންކަހަލަ އަންހެނެއް ހެއްޔެވެ؟ އެހެން އަންހެނުން އެ އުޅޭ ގޮތް ނުފެންނަނީ ހެއްޔެވެ؟ އެމީހުންގެ ކިބައިން ހިތްވަރު ލިބިގަންނަން ނޭނގެނީ ހެއްޔެވެ؟ ބޭނުން ނުވަނީ ހެއްޔެވެ؟ ޒަމީރު ކުރި ސުވާލުތަކުން ލޮލުން ފާއްދާލީ ކަރުނައެވެ. އެކަރުނައިގައި އެއްވެސް އަގެއް ނެތްކަން އަހަރެންނަށް އެނގެއެވެ. އެއީ ލޮނުފޮދެކެވެ. އެވަގުތުގެ އިހުސާސްތަކުން ބޭކަރުވީ ފެނެކެވެ.\nފާޚާނާއިން އަހަރެން ނުކުތް އިރު ފިރިމީހާ ކޮޓަރިއަށް ވަންނަނީއެވެ.\n"އަހަރެން ވަރަށް ވިސްނައިފިން" ވާހަކަ ފެށީ ފިރިމީހާއެވެ.\n"އަހަރެން ވެސް ވަރަށް ވިސްނައިފިން" އަހަރެންވެސް ބުނީމެވެ.\n"އަހަރެން ބޭނުންވަނީ މިހިސާބުން މި ގުޅުން ނިންމާލަން. ނަފާއާ ވަކިވާން. އަހަރެން މިދަނީ" ފިރިމީހާގެ އަޑުގައި ހުރީ ތުރުތުރެކެވެ. އެ ޖުމުލަތައް ބުނި އިރު އޭނާގެ މޫނަށް ބަލާކަށް އަހަރެންނަކަށް ނުކެރުނެވެ.\nއަހަރެންގެ ކުރިމަތީ ފިރިމީހާ ހިގައިގަތީ ބޭރަށެވެ. އިތުރު ވާހަކައެއް ނުދައްކައެވެ. އަހަރެން ވެސް ދައްކާނެ ވާހަކައެއްނެތެވެ. ބުނާނެ ޖުމުލައެއް ނެތެވެ. އެއީ އަހަރެން ވެސް ބޭނުންވި ގޮތެވެ. ފިރިމީހާއާ މެދު އަހަރެންގެ ހިތުގައި އެއްވެސް ކަހަލަ ހިތްބަރު ކަމެއްނެތެވެ. ނުރުހުމެއް ނެތެވެ. އަހަރެންނަކީ ކާކުކަން އަހަރެންނަށް އެނގެއެވެ. ޖެހިފައިމިވަނީ ކޮން ބައްޔެއްކަން ވެސް އަހަރެންނަށް އެނގެއެވެ.


REPORT: Ruhguss negun mekuhah! Emme fahun beyrah ves gendhanee? | Mihaaru\nރުއްގަސް ނެގުން މެކުހަށް! އެންމެ ފަހުން ބޭރަށް ވެސް ގެންދަނީ؟\nނ. މާފަރުން ރުއްތަކެއް ބޭރުކުރަން ކޮޅުވެއްޓިއަކަށް އިއްޔެ ބަރުކުރަނީ: މިއީ ޔޫއޭއީގެ އަބޫ ދާބީ އަށް ގެންދާ ރުއްތަކެއް ކަމަށް މާފަރުގެ ބައެއް މީހުން ބުނޭ.\n31 އޮކްޓޯބަރ 2018 - 08:11\nމާފަރުގައި ދިރިއުޅޭ ބައެއް މީހުން "މިހާރު" އަށް ކިޔައިދިން ގޮތުގައި އެންވަޔަރްމެންޓަލް ޕްރޮޓެކްޝަން އޭޖެންސީ (އީޕީއޭ)ގެ ހުއްދަ ނެތި އެ ރަށުން ރުއްތަކެއް ނަގާތީ އެ މީހުން އެ މައްސަލަ އެ އޭޖެންސީ އަށް ރިޕޯޓްކުރުމުން މި ހަފްތާގައި އެކަން ހުއްޓުވާފައި ވަނިކޮށް، އެހާ ތަނަށް ނަގާފައި ހުރި ރުއްތައް އެ ރަށުން ބޭރުކުރަން ކޮޅުވެއްޓިއަކަށް ބަރުކުރި އެވެ. އަދި ދެން އެ ރުއްތައް ގެންދަން ހަމަޖެހިފައި ވަނީ، މާފަރު ބޭރުގައި އަޅާފައި އޮތް ޔުނައިޓެޑް އެރެބް އެމިރޭޓްސް (ޔޫއޭއީ)ގެ ބޯޓެއްގައި، އެ ގައުމުގެ ވެރިރަށް އަބޫ ދާބީ އަށް ކަމަށް އެ މީހުން ބުނެ އެވެ.\nނަން ނުޖަހަން ޝަރުތުކޮށް "މިހާރު"އާ ވާހަކަދެއްކި މާފަރު މީހަކު ކިޔައިދިން ގޮތުގައި އަބޫ ދާބީ ފަންޑުގެ އެހީގައި އެ ރަށުގައި ހަދައި ނިމެމުން އަންނަ އެއާޕޯޓުގެ ކޮންސަލްޓެންޓަކަށް ހަމަޖައްސާފައިވާ އެމެރިކާގެ ކުންފުނިން ވަނީ އެ ރަށުން 300 ރުއް ނަގަން ރަށުގެ ދެ މީހަކާ ހަވާލުކޮށްފަ އެވެ. އަދި އީޕީއޭ އިން ހުއްޓުވަންދެން އެކަން ކުރަމުން ގެންދިޔައީ އެއާޕޯޓްގެ ސިންގަޕޫރު ކޮންޓްރެކްޓަރު ޓަފް އޯފްޝޯ އިން ފޯރުކޮށްދިން ވެހިކަލް ބޭނުންކޮށްގެން ކަމަށް އޭނާ ބުނެ އެވެ.\n"މި ވަގުތު ކޮޅުވެއްޓި އަށް ބަރުކުރަން ގެންގޮސްފައި ހުރި ރުކުގެ އަދަދު 30-40 އަށް އަރާނެ ކަމަށް ލަފާކުރެވޭ،" މަންޒަރު ދުށް މީހަކު އިއްޔެ ކިޔައިދިނެވެ.\n"އެއާޕޯޓަށް ބޭނުންވާ މެޓީރިއަލްތަކެއް މި ރަށަށް ގެނައި އަބޫ ދާބީގެ ކާގޯ ބޯޓެއް ހުސްކޮށްފައި ރަށުގެ ބޭރުގައި އަޅާފައި އެބަ އޮތް. އަޅުގަނޑުމެން ހޯދި މައުލޫމާތުތަކުން ވަރަށް ބޮޑަށް ޔަގީންވާ ގޮތުގައި ރުއްތައް މި ގެންދަނީ އެ ބޯޓަށް. އެކަމަކު މި ކަން ކުރަން އެއްވެސް ކަހަލަ ހުއްދައެއް ލިބިފައި އޮތް ކަމަކަށް ނުބެލެވޭ."\nމި ކަމާ ބެހޭ ގޮތުން ރަސްމީ ފަރާތެއްގެ ބަހެއް އަދި ނުލިބެ އެވެ. އީޕީއޭ އަށާއި ރަށު ކައުންސިލަށް ގުޅޭ ގޮތެއް ނުވި އެވެ.\nމާފަރުން ރުއްތަކެއް ބޭރުކުރަނީ ކޮން ބައެއް، ނުވަތަ ކާކުގެ ބޭނުމަކަށް ކަމެއް ކަށަވަރެއް ނުވެ އެވެ.\nއަބޫ ދާބީ ފަންޑުން ހިލޭ 60 މިލިއަން ޑޮލަރު ދީގެން މާފަރު އެއާޕޯޓް ހަދަން ފެށީ، އެ ރަށް ކައިރީގައި އޮންނަ ޝެވަލް ބްލޮންކް ރަންދެލި ރިސޯޓު، ޔޫއޭއީގެ ޝާހީ އާއިލާގެ ބޭފުޅަކު މިދިޔަ އަހަރު ބައްލަވައިގަތް ފަހުންނެވެ.\nމާފަރުން އިތުރު ރުއްތަކެއް މި ނެގީ އެއާޕޯޓް އަޅަން އެ ރަށުގެ ބޮޑު ސަރަހައްދަކުން ކުރިން ވެސް ގިނަ އަދަދެއްގެ ރުއްގަސް ނަގައި ސާފުކޮށްފައި ވަނިކޮށެވެ.\nމާފަރުން ރުއްތަކެއް ކޮޅުވެއްޓިއަކަށް އިއްޔެ ބަރުކުރަނީ\nމާފަރުގެ ބައެއް މީހުން ބުނާގޮތުގައި ރައްޔިތުންނަށް އެނގިފައި އޮތީ، ރަށުން އިތުރު ރުއްތަކެއް ނަގަނީ އެއާޕޯޓް ސަރަހައްދު ފެހިކުރުމުގެ ބޭނުމުގައި ކަމެވެ. އެކަމަކު އެއީ "އޮޅުވާލުމެއް" ކަން ފަހުން އެނގި، ރަށު މީހުން ތިބީ ކަންބޮޑުވެފައިކަން އެކަކު ފާހަގަކުރި އެވެ.\n"އެއާޕޯޓް އަޅާ ފަރާތުން ބޭނުންވި ކަމަށް އެނގިފައި އޮތީ 300 ރުއް އެއާޕޯޓުގައި ޖަހަން. އަޅުގަނޑުމެން ހީކުރީ އެ ތަން ފެހިކޮށްލާށޭ މި އުޅެނީ. އެކަމަކު މި ހުރިހާ ކަމެއްގެ ވާނުވާ ބަލައިލީމާ މި އެނގުނީ މި އުޅެނީ އެއާޕޯޓް ތެރޭގައި އެއްޗެއް ޖަހާކަށް ނޫންކަން، މި އުޅެނީ އެ އެއްޗެހި ބޭރުކުރަންކަން،" އޭނާ ބުންޏެވެ.\n"އެއާޕޯޓް ސައިޓް ތެރެއަށް ވަދެ އަޅުގަނޑު ބަލައިލި އިރު ހުރިހާ ރުކެއް ހުރީ ސަތަރި އޮޅައި ޕެކްކޮށްފައި. އެއީ ރާއްޖޭގެ ތަނެއްގައި ޖަހަން އެ ރުއްތައް ގެންދަން ހަދާފައި ހުރި ޕެކިންއެއް ނޫން. ބޮޑު މައްސަލައަކީ އެއާޕޯޓުގައި ޖަހާށޭ ކިޔާފައި ގޭސްގަނޑެއް އަނބުރާފައި ރުއްކޮޅު ބޭރުކުރަން ހިފައިގެން އުޅުން. ދެން އަޅުގަނޑުމެން ކުރި މަސައްކަތުން ރުއް ނެގުން ހުއްޓިފައި އޮތީ، ވަގުތީ ގޮތުން. އީޕީއޭ އަށް ގުޅީމަ ބުނީ މާފަރުގެ އެއްވެސް ތަނަކުން ރުއް ނަގަން ހުއްދަ ދީފައެއް ނޯންނާނެއޭ."\nމާފަރުން ނަގާފައި ހުރި ރުއްތަކެއް ޕެކްކޮށްފައި\nއެ މީހާ އިތުރަށް ކިޔައިދިން ގޮތުގައި މިދިޔަ އަހަރުގެ ޑިސެމްބަރު މަހު ވެސް މާފަރުން އަބޫ ދާބީ އަށް 30 ރުއް ގެންގޮސްފައިވެ އެވެ. އެކަމަކު އެއީ ކުދި ރުއްތަކެއް ކަމަށާއި ފަހުން ބޮޑެތި ރުއް ބޭނުންވާނެކަން އޭރު ރުއްތައް ގެންދިޔަ ފަރާތުން އޮތީ އަންގާފައި ކަމަށް ވެސް އޭނާ ބުންޏެވެ.\n"މިހާރު މި ހިނގަނީ އެ ކަން ކަމަށް އަޅުގަނޑުމެން މި ބަލަނީ،" އެ މީހާ ކިޔައިދިނެވެ.\n"ރުއްގަސް ކެނޑުމާއި ނެގުމާއި އުފުރުން ނުވަތަ އެއް ރަށުން އަނެއް ރަށަށް ގެންދެވޭނީ ކޮންމެހެން އެ ނޫން ގޮތެއް ނެތިގެން ހަމައެކަނި ޟަރޫރީ ބޭނުމަކަށެވެ."\nރައްޔިތުންގެ ރުއްގަހުން ރިސޯޓްތައް ފެހިކުރަނީ\nމިއީ މީހުން ދިރިއުޅޭ ރަށްރަށުން ރުއްގަސް ނަގައި ބޭރުކުރުމުގެ މިފަދަ ބޮޑެތި ގިނަ ކަންތައްތަކެއް ރާއްޖޭގައި ހިނގަމުންދާ ދުވަސްވަރެކެވެ. އަދި އެ އެއްޗެހި ގިނައިން ގެންދަނީ ރިސޯޓުތައް ހަދަމުން އަންނަ ތަންތަނަށް ކަމަށް ވަނީ ފާހަގަކުރެވިފަ އެވެ. ބައެއް ރުއްގަސް ވިއްކާލާ އިރު، އަނެއް ބައި ރުއްގަސް ގެންދަނީ ރިސޯޓުގެ ފަރާތުން ކޮށްދޭ ކަމެއްގެ ބަދަލެއްގެ ގޮތުގައި، ހިލެ އެވެ.\nމި ކަމާ ދެކޮޅަށް ސޯޝަލް މީޑިއާގައި އަޑުއުފުލަމުން އަންނަ ތިމާވެށީގެ އެކްޓިވިސްޓެއް ކަމަށްވާ އަބްދުﷲ އާދަމް (އެޑަމް) ބުނާގޮތުގައި މި ފަހުން މި ގޮތަށް ފުޅާ ދާއިރާއެއްގައި ރުއްގަސް ނަގައިގެން ގެންގޮސްފައިވާކަން އޭނާ އަށް އެނގިފައިވާ ރަށްރަށުގެ އަދަދު މަދުވެގެން ހަޔަކަށް އަރަ އެވެ. އޭގެ ތެރޭގައި ހިމެނެނީ ކ. ކާށިދޫ، ނ. މާފަރު، ށ. ޅައިމަގު، ޅ. މަޑިވަރު އަދި ދ. އަތޮޅުގެ ފަޅުރަށެއް ކަމަށްވާ އުއްދޫ އެވެ.\nމައިގަނޑު ގޮތެއްގައި މިފަދަ ރުއްގަސް ގެންދަނީ އާ ރިސޯޓްތައް ފެހިކުރުމަށެވެ؛ އަދި އޭގެ ތެރޭގައި، އެމްއެމްޕީއާރުސީގެ ބޮޑު ކޮރަޕްޝަންގެ ތެރެއިން ދޫކޮށްފައިވާ ފަޅުތައް ހިއްކައިގެން ހަދާ ތަންތަން ވެސް ހިމެނޭކަން އެޑަމްގެ މައުލޫމާތުތަކުން އެނގެ އެވެ. މިހާ ގިނަ އަދަދަކަށް ރަށްރަށުން ރުއްގަސް ބޭރުކުރުން ފެށުނީ ވެސް އެ މަޝްރޫއުތައް ފެށި ފަހުންނެވެ.\n"މި ގޮތަށް ރުއްގަސް ނެގުން މިދިޔަ އަހަރުގެ ފަހުކޮޅުން ފެށިގެން އިތުރުވަމުން އައިސް މިހާރު އެކްސްޕްލޯޑްވެގެން މި އުޅެނީ. އަހަރެމެންނަށް މި އެނގެނީ މަދު ރަށްރަށެއްގެ ވާހަކަ. ނޭނގި ކިތައް ކަންތައް ހިނގާފައި އެބަ ހުރިތޯ އެއީ ސުވާލެއް،" އެޑަމް ބުންޏެވެ.\n"ގަސްތައް ނަގައިގެން މި ގެންދަނީ ރިސޯޓްތަކަށް. އަޑެއް އިވިގެން ރަށްރަށުގެ މީހުންނަށް ގުޅީމަ ދޭ މައުލޫމާތުންނާއި ލިބޭ ފޮޓޯތަކަށް ބަލައިލާ އިރު ކަން ހިނގާ ގޮތަކީ އެއީ."\nLhaimagun ehfaharaa 500 ah vure gina ruh nagaifi! E kan kuree EPA ge engumaa hilaafah!\nއޭގެ އެއް މިސާލަކީ ށ. ޅައިމަގެވެ. ހުއްދަ ނުދޭ ސަރަހައްދެއް ވެސް ހިމެނޭ ގޮތަށް އެ ރަށުން އެތަކެއް ރުއް ނަގާފައި ވަނީ މާލެ އަތޮޅުގައި ހަދަމުންދާ ރިސޯޓަކުން އެކްސްކެވޭޓަރެއް ފޮނުވައިގެން އެ ރިސޯޓަށް ގެންދަން ކަމަށް ރަށުގެ ބައެއް މީހުން މި ހަފްތާގައި "މިހާރު" އަށް ކިޔައިދީފައިވެ އެވެ.\nއޭގެ އިތުރުން، އެޑަމް ބުނާގޮތުގައި، އުއްދޫން ނެގި ރުއްތައް، ދ. އަތޮޅު އަލުވިފުށީގައި ހަދަމުން އަންނަ ރިސޯޓަށް ގެންދިޔަ ކަމުގެ ފޮޓޯ ހެކި އޭނާ އަށް ލިބިފައި އެބަ ހުއްޓެވެ.\n"ފަހަކަށް އައިސް، މީހުން އާބާދުވެފައިވާ ރަށްރަށުން ގިނަ އަދަދެއްގެ ރުއްގަސް ނަގައި، ރިސޯޓުތަކާއި ހިއްކާފައިވާ ބިންތަކުގައި އިންދުމަށް ގެންދާކަން" ފާހަގަކުރެވިފައިވާ ކަމަށް އީޕީއޭ އިން ހޯމަދުވަހު ނެރުނު ބަޔާނެއްގައި ވެސް ވަނީ ބުނެފަ އެވެ.\nއެޑަމް ފަދަ އެކްޓިވިސްޓުންނާއި ތިމާވެށީގެ ބައެއް މާހިރުން ދެކޭ ގޮތުގައި ރިސޯޓްތަކަށް ބޭނުންވާ ރުއްގަސް ހޯދިދާނެ އެހެން ގޮތްތައް އެބަ ހުއްޓެވެ. މިސާލަކަށް ނާސަރީތަކެއް ހެދުމެވެ.\n"މި ކަން ރަނގަޅަށް ކުރެވިދާނެ. އެއް ގޮތަކީ މީހުން ދިރިއުޅޭ ރަށްރަށުގައި ނާސަރީތަކެއް ހަދައި އެ ތަންތަން ބަލަހައްޓަން އެހީތެރިވެދިނުން. މިއީ ސީއެސްއާރުގެ ތެރެއިން ރިސޯޓްތަކަށް ކުރެވިދާނެ ކަމެއް،" އެޑަމް ފާހަގަކުރި އެވެ.\nނަގަން ޖެހޭ ރުއްގަސް "އަލުން ޖަހަން ވާނީ އެ ރަށެއްގައި"\nރުއްގަސް ބޭރުކޮށްފައިވާ ބައެއް ރަށްރަށުން ބޮޑެތި ސަރަހައްދުތަކެއް ސާފުކޮށް ރުއްގަސް ނަގާފައި ވަނީ އެއާޕޯޓާއި މަގު ހެދުން ފަދަ މަޝްރޫއުތައް ހިންގުމަށެވެ. އެކަމަކު އެކަން ކުރުމުގައި ގެއްލުން ކުޑަކުރުމުގެ ވިސްނުމެއް ގެންގުޅެފައި ނެތް އިރު ގަވާއިދާ އެއްގޮތަށް އަމަލުކުރަމުން ނުދާކަން ވެސް ފާހަގަކުރެވެ އެވެ؛ ޚާއްސަ ގޮތެއްގައި، ޅައިމަގުގައި ވެސް ކަން ހިނގި ގޮތަށް، ހުއްދަ ދޭ ވަރަށް ވުރެ ގިނައިން ރުއްގަސް ނެގުމާއި މަނާ ތަންތަނުން ނެގުމުގެ އިތުރުން ބަދަލުގައި ރުއްގަސް ނުއިންދުމެވެ.\nރުއްގަސް ކެނޑުމާއި އުފުރުމާއި ކޮނެގެން ނެގުން އަދި އެއް ރަށުން އަނެއް ރަށަށް ގެންދިއުމާ ބެހޭ ގަވާއިދު ލާޒިމުކުރާ ގޮތުން ރަށަކުން ބޭރުކުރާ ކޮންމެ ރުކަކަށް ދެ ރުއް އަދި ކޮންމެ ގަހަކަށް ދެ ގަސް އެ ރަށެއްގައި އިންދައި ހައްދަން ޖެހޭނެ އެވެ. އަދި ފަހުން އެ ގަވާއިދަށް ގެނެސްފައިވާ އިސްލާހެއް ބުނާގޮތުގައި ސަރުކާރުން ހިންގާ ތަރައްގީގެ މަޝްރޫއުއަކަށް ނަގާ ކޮންމެ ރުއްގަހަކަށް ހަ ރުއްގަސް އެ ރަށުގައި އިންދައި ހައްދަން ޝަރުތުކުރަން ޖެހެ އެވެ.\n"ހިއެއް ނުވޭ އެކަކަށް ވެސް ދެއްކޭނެ ހެނެއް މިއިން ޕްރޮޖެކްޓެއްގައި ގަސްތަކެއް ކަނޑާލައިގެން ބަދަލުގައި ދެ ރުއް އިންދާފައި ހުރި ތަނެއް. މިސާލަކަށް ކުޅުދުއްފުށި ކުޅިއަކީ އެކަމުގެ ވަރަށް ރަނގަޅު މިސާލެއް. ބައިވަރު ރުއް ގަސް ކެނޑިގެން ދިޔައީ، އެކަމަކު އެންމެ ގަހެއް ވެސް އިންދިފައެއް ނެތް،" އެޑަމް ފާހަގަކުރި އެވެ.\nރުއްގަހާ ބެހޭ ގަވާއިދުގައި އިތުރަށް ފާހަގަކޮށްފައިވާ ގޮތުގައި މި ކަމާ ބެހޭ ވަކި އުސޫލުތަކެއް ކަނޑައެޅީ "ރުއްގަސް ކެނޑުމާއި އުފުރުމާއި ކޮނެގެން ނެގުން އަދި އެއް ރަށުން އަނެއް ރަށަށް ގެންދިއުމުގެ ސަބަބުން ރަށްރަށުގެ ތިމާވެއްޓަށާއި ދިރޭތަކެތީގެ ނަސްލަށް ކުރާ ނޭދެވޭ އަސަރު ވީހާ ވެސް ކުޑަކުރުމާ އެކު ދެމެހެއްޓެނިވި ތަރައްގީ އަށް މަގުފަހިކުރު"މަށެވެ.\nގަވާއިދުގައި ބުނެފައިވާ ގޮތުން ވަކި އުސޫލެއް ނެތި ރަށްރަށުން ރުއްގަސް ކަނޑައި ނުވަތަ އުފުރުން އިތުރުވުމާ ގުޅިގެން ރަށްރަށުގެ ފެހިކަން ދަނީ ކުޑަވަމުންނެވެ. އަދި ބޮޑެތި ގަސްގަސް ކޮނެގެން، ބޮޑު ސަރަހައްދަކުން ފަސްގަނޑާ އެކު ނަގައި ރަށުން ބޭރުކުރުމުގެ ސަބަބުން އުފެދޭ ވަޅުގަނޑުތަކަށް ރަނގަޅަށް ފަސްއަޅައި، ބިންގަނޑު ހަމަނުޖެއްސުމުގެ ސަބަބުން ބިމުގެ ފަސްގަނޑު ދޫވެ ރަށްރަށުގެ ބިންގަނޑަށާއި ފެން ފަށަލަ އަށް ނޭދެވޭ އަސަރުތައް ކުރަމުންދާކަން ވެސް ފާހަގަކޮށްފައިވެ އެވެ.\nއެއާ އެކު އެ ގަވާއިދު ލާޒިމުކުރާ ގޮތުގައި "ރުއްގަސް ކެނޑުމާއި ނެގުމާއި އުފުރުން ނުވަތަ އެއް ރަށުން އަނެއް ރަށަށް ގެންދެވޭނީ ކޮންމެހެން އެ ނޫން ގޮތެއް ނެތިގެން ހަމައެކަނި ޟަރޫރީ ބޭނުމަކަށެވެ."\nމިފަދަ ސަބަބުތަކަށްޓަކައި، އެޑަމް ގަބޫލުކުރާ ގޮތުގައި، ގަވާއިދުގެ ރޫހަކީ އެ ރަށަކުން ނަގާ ގަސްތައް އެ ރަށެއްގައި އިންދުމެވެ. އެކަމަކު އީއައިއޭ ހަދާ ބައެއް ފަރާތްތަކުން ވެސް އެ ކަމަށް އިހުމާލުވަމުންދާ ކަމަށް އޭނާ ދެކެ އެވެ.\n"އެންމެ އިސްކަން ދޭން ޖެހެނީ ރަށުގައި މިސާލަކަށް ހޭޅިއެއް، ނުވަތަ ހިއްކާފައި ތަނެއް އޮތިއްޔާ ރަށުގައި އެ ގަސްތައް އިންދަން. އެކަމަކު މިހާރު މި ހަދާ ބައެއް އީއައިއޭތަކުގައި ރެކޮމެންޑްކޮށްފައި މި ހުންނަނީ ޕްރައިވެޓް ޕާޓީއަކަށް ގަސްތަކާއި ރުއްތައް ވިއްކާލަން. އެއީ އެކަން ކުރާ ގޮތް ކަމަށް ވެގެން ނުވާނެ. މިހާރު ހަދާފައި މި އޮތް ގަވާއިދުގެ ރޫހާ ވެސް ޚިލާފު އެކަން،" އެޑަމް ބުންޏެވެ.\n"މިއީ ރަށްރަށަށް އަންނަ ވަރަށް ބޮޑު ނިކަމެތި ކަމެއްގެ ގޮތުގައި ފެންނަނީ. ހަމައެކަނި ތިމާވެށީގެ ކަމެއްގެ ގޮތުގައި މި ކަމާ މެދު ވިސްނޭކަށް ނެތް. އަސްލު މިއީ އަހަރެމެންގެ ދިރިއުޅުމާއި އާދަކާދަ އާއި ސަގާފަތާއި ކެއިންބުއިމަށް ވެސް އަންނާނެ ވަރަށް ބޮޑު ހީނަރުކަމެއް."\nދ. އަތޮޅު އަލުވިފުށީގައި ހަދަމުންދާ ރިސޯޓަށް ގެންދިޔަ ރުއްތަކެއް.\n"މުޅިން އެހެން މަގްސަދެއް"\nއެޑަމް އަށް ފެންނަނީ ތަރައްގީގެ މަޝްރޫއުތަކުގެ ތެރެއިން ނުވަތަ އެފަދަ ކަންކަމުގެ ނަމުގައި "މުޅިން އެހެން މަގްސަދެއް" ހާސިލްކުރަން އުޅޭ މަންޒަރެވެ.\n"ބައެއް މީހުން މި ބުނަނީ އީއައިއޭ ހަދައިގެން އެ ތަން ސާފުކުރުމުގެ މައްސަލައަކީ ކޮބާހޭ. އެކަމަކު އަސްލު ކަންތައް ޕްލޭން ވެގެން އަންނަ އިރު މި އޮންނަނީ މުޅިން އެހެން މަގްސަދެއް،" އޭނާ ބުންޏެވެ.\n"މި ބުނަނީ ރަށެއްގައި އިމާރާތެއް ކުރަން ގަހެއް ނުނަގާށެކޭ ނޫން. މިސާލަކަށް ޅައިމަގުގައި ހަދާ ކުނި ކޮށި އެއީ ވަރަށް މުހިއްމު ތަނެއް. އެ ތަން އަޅަން ޖެހޭނެ. އެ ތަނަށް ދާނެ މަގެއް ވެސް އޮންނަން ޖެހޭނެ. އެކަމަކު އެކަން ކުރަން ޖެހޭނީ އެންމެ ގެއްލުން ކުޑަވާ ގޮތަކަށް، ކޮންމެހެން ރުއްގަސް ނުނަގާ ނުވެގެން. އެހެން ވެގެން އީއައިއޭގައި ވެސް މި ހަދަނީ. އެކަމަކު ގިނަ ފަހަރަށް އެކަން ނިމޭ އިރު މި އޮންނަނީ މުޅިން އަނެއް ކޮޅަށް ޖެހިފައި."\n"ނުބައި މަގްސަދެއް"ގެ އަނެއް މިސާލަކީ ބ. ފުޅަދޫގެ މަގަކުން ބިން ސާފުކުރުމަށާއި އެ ތަނުން އުފުރާ ރުއްގަސް އެހެން ރަށަކަށް ބަދަލުކުރުމަށް އީއައިއޭއެއް ހެއްދުމެވެ. ރަށު ކައުންސިލަށް ހަދައިދީފައިވާ އީއައިއޭގެ ރިޕޯޓުގައި ބުނެފައި އޮންނަނީ އެ ރިޕޯޓަކީ މާލެ އަތޮޅު ބޮލިދުއްފަރުގައި ފަޅު ހިއްކައިގެން ރިސޯޓެއް ހަދަން ބޭނުންވާ ރުއްގަސް ފުޅަދޫން ނަގައިގެން ގެންދިއުމުގެ މަޝްރޫއު އަށް ޓޫރިޒަމް މިނިސްޓްރީން ބޭނުންވާ ހުއްދަ ހޯދަން ވެސް ބޭނުންކުރެވޭނެ ރިޕޯޓެއް ކަމަށެވެ.\nއީއައިއޭ ބުނާ ގޮތުން، ރަށުގައި މަގެއް ހަދަން ބޭނުންވާ ސަރަހައްދެއްގެ ބިން ސާފުކުރެވޭނެ ގޮތެއް ކައުންސިލަށް ނެތިފައި އޮއްވާ، ބޮލިދުއްފަރު ރިސޯޓުގެ ލޭންޑްސްކޭޕިން ކޮންސަލްޓެންޓުގެ ފަރާތުން އެ މަސައްކަތް ކޮށްދޭން ހުށަހެޅީ އެވެ؛ ބަދަލުގައި، އެ ރިސޯޓަށް ރުއްގަސް ދޭ ގޮތަށެވެ.\nކައުންސިލްތަކަށް ވެސް ތުހުމަތުތަކެއް\nރުއްގަހުގެ މައްސަލައިގައި ރިސޯޓް ވެރިންނާއި ސަރުކާރުގެ އިތުރުން ރަށްރަށުގެ ކައުންސިލްތަކަށް ވެސް ފާޑުކިޔުން އަމާޒުވެފައިވާ އިރު ބައެއް މީހުން ތުހުމަތުކުރާ ގޮތުގައި ބައެއް ކައުންސިލްތަކުން ނުކިއްސަރު ކަންކަން ކުރެ އެވެ؛ ރުއްގަސް ވިއްކުމުގައި ނާޖާއިޒު މަންފާ ނެގުމާއި ރަށަށް ބޭނުންވާ ކަންކަން ފުރިހަމަކޮށްދޭން އެއްބަސްވާ މީހުންނަށް ރުއްގަސް ހަދިޔާކުރުމުގައި ވެސް މެ އެވެ.\nގިނަ އަދަދެއްގެ ރުއްގަސް ނަގައި ބޭރުކޮށްފައިވާ ރަށެއްގެ މީހަކު ބުނިގޮތުގައި އެ ރަށުގައި ގަވާއިދާ ޚިލާފަށް އެ ކަން ކޮށްފައި ވަނީ އެ އެއްޗެހި ގެންދާ ފަރާތުން "ރަށަށް ކޮށްދޭން ބުނާ ކުދިކުދި ކަންތައްތަކެއް"ގެ ސަބަބުންނެވެ.\n"ކައުންސިލްގައި މި އަހަނީ ރުއްކޮޅުގެ ބަދަލުގައި ކައުންސިލުން ކޮން ކަމެއްތޯ ބޭނުންވަނީ. ދެން ކުދިކުދި ކަންތައްތައް ހުށަހަޅައިގެން މި ކަންތައް މި ކުރަނީ. އެކަމަކު އެ ކަހަލަ ކުދިކުދި ކަންތައްތައް ވޯތެއް ނޫން، މި ކަމުގެ ބޮޑުކަމާ ބަލާފައި،" ނަން ނުޖަހަން ޝަރުތުކޮށް، "މިހާރު"އާ ވާހަކަދެއްކި މީހާ ބުންޏެވެ.\nއެޑަމް ދެކޭ ގޮތުގައި ކައުންސިލްތަކުގެ ނިންމުމަކީ އެންމެ ފައިދާހުރި ގޮތަށް ނުވެދާނެ އެވެ.\n"ޖަސްޓިފައިކުރަން ވަރަށް ގިނައިން ބުނާ އެއްޗެއް ރަށުގެ ކައުންސިލުން ހުއްދަ ދީގެންނޭ، ނުވަތަ ކައުންސިލުން ބޭނުން ވެގެންނޭ. އެކަމަކު ތިން ކައުންސިލަރުން ނިންމާ ގޮތަކީ ރަށަށް އެންމެ ފައިދާ ހުރި ގޮތް ނުވަތަ ރަށުގެ ގިނަ ރައްޔިތުން ބޭނުންވާ ގޮތް ކަމަށް ނުވެ ވެސް ހިނގައިދާނެ،" އޭނާ ފާހަގަކުރި އެވެ.\nރަށްރަށުން ރުއްގަސް އާދަޔާޚިލާފަށް މަދުވަމުންދާ އިރު މި ގޮތަށް ފުޅާ ދާއިރާއެއްގައި ރުއްގަސް ބޭރުކުރުން އެޑަމް ސިފަކުރަނީ "ރައްޔިތުންނާ ދެކޮޅަށް ކުރާ ހަނގުރާމައެއް"ގެ ގޮތުގަ އެވެ. އޭނާ ފާހަގަކުރާ ގޮތުގައި ރުއްގަހުގެ ހަމައެކަނި ދައުރަކީ ވައި ސާފުކުރުމެއް ނޫނެވެ؛ ކާބޯތަކެތީގެ ޔަގީންކަމުން ފެށިގެން ގޮސް ރަށްރަށުގައި ފަންގިވިންނަ އަންހެންވެރިންގެ އާމްދަނީ އާއި ކާރިސާތަކުން ރައްކާތެރިކަން ލިބުމާ ހަމައަށް ވެސް ރުއްގަހުގެ މުހިއްމުކަން ބޮޑެވެ.\n"ފިނޮޅަކުން ރަށަކަށް މި ބަދަލުވަނީ ރަށެއްގައި ގަސް ހެދޭ ހިސާބުން. މިއީ ވަރަށް ޒަމާނުން ވާ ކަމެއް. ރަށްރަށުގައި ކަޅު ފަސް ހެދިފައި މި ހުންނަނީ ވަރަށް ގިނަ ދުވަހުން. ދެން 500 ރުއް ނަގައިގެން ގެންދާ އިރު ވަރަށް ބޮޑަށް ވެލިގަނޑާ އެއްކޮށް ކޮނެގެން ނަގައިގެން މި ގެންދަނީ،" އެޑަމް ބުންޏެވެ.\n"އެހެންވީމާ ބިންގަނޑު ދޫވޭ އެބަ. އަދި ގަސްތަކާއި ރުއްތައް ނެގީމަ ރަށުގެ ފެން ފަށަލަ އަށް އެބަ އަސަރުކުރޭ. އަނެއްކާ ވައިގަދަވާ އިރު، ރަށުގެ ހޭޅިފަށުގައި ރުއް ހެދިފައި ހުރިއްޔާ ރަށު ތެރެއަށް އަރައިގެން އަންނަ ވައި ރޯޅިން ގެތަކަށާއި މީހުންގެ ތަކެއްޗަށް ލިބޭ ގެއްލުން އެބަ ކުޑަވޭ. އެހެންވީމާ ރުއްގަހަކީ ހަމައެކަނި ކާބަންޑައިއޮކްސައިޑް މަދުކޮށްދޭ އެއްޗެކޭ ކިޔާފައި އެ ހިސާބުން ހުއްޓާލެވޭކަށް ނެތް."\nރުއްގަސް ނަގައި ރަށްރަށުން ބޭރުކުރާ މައްސަލަ ބަލަމުން އަންނަ ކަމަށް އީޕީއޭ އިން ވަނީ ބުނެފަ އެވެ. އެ އިދާރާ އިން ނެރުނު ބަޔާނުގައި ބުނެފައިވާގޮތުގައި "ހުއްދަ ނެތި މިފަދަ މަސައްކަތްތައް ކުރަމުން ގެންދާ ފަރާތްތަކާ ދޭތެރޭ [ކަމާ ބެހޭ] ގަވާއިދުގެ ދަށުން މިދަނީ ފިޔަވަޅު އަޅަމުންނެވެ."\nތިމާވެށި ޓޫރިޒަމް ރިސޯޓްތައް\n53 ކޮމެންޓް, 100 ރިއެކްޝަންސް\nއަހަރެމެން (ރަށްރަށުގަ ދިރިއުޅޭ ރައްޔިތުންނަކީ ) ގުދުރަތީ ފެހި ރީތިމާހައުލުގަ ސާފުވައިގަ ރިސޯޓް ފެންވަރުގަ އާންމު ދިރިއުޅުންވެސް އުޅެވިދާނެ ބައެއް. ނަމަވެސް އަމިއްލަ އެދުމާހެދި، ކުޑަފައިސާ ކޮޅަކަށް ރަށްރަށުގެ ހުރިހާ ރުށްގަހާއި ގުދުރަތީ ހިތްފަސޭހަ މާހައުލު ވިއްކާލާފަ، މުޅި އަހަރު ހޫނުގަ ނުސާފު މާހައުލުގަ އުޅެފަ ބޮޑު އަގުގަ ޕެކޭޖް ނަގައިގެން އަހަރީ ޗުއްޓީއަށް ދަރިން ގޮވައިގެން އެއްކަލަ މުއްސަނދިންގެ ރިސޯޓްތަކަށް ދާން ފެށީމަ ދެން ވަރަށް ތާހިރު.\nކޮބާހޭ މައްސަލައަކީ ކުރިން ކަޑާފަ އުކާލާ ރުއްތައް މިހާރު އެއްތަނުން އަނެއްތަނަށް ނަގުލުކުރަނީ. ދާދިފަހުންވެސް އަޅުގަޑު ދުށިން ރާއްޖޭގެ ރަށަކުން މަގެއް ކަޑަންވެގެން 100 އަށްވުރެ ގިނަރުއް ކަނޑާފަ އުކާލިތަން. ކޮބާތަ ތި އެންވަރުމެންޓް މީހުން.\nބަލަގަ އެމީހުނަކަށްވެސް ތިއީން ކޮންމެ ރުކެއްގަ ކެމެރާ ހަރުކޮށްގެން ވަކިވަކީން ނުބެލޭނެ ދޯ؟ ދިވެހިންގެ ފަރުދީ ޒިންމާދާރުކަން ކުޑައީ ހަމަ. އެކަން އެބަޖެހޭ ވަރަށް ބޮޑަށް އިސްލާހު ކުރެވެން\nޢެޑަމްމެންނަށް ގަހޭ ތިމާވެއްޓޭ ބުނީމައި ބޮކި ދިއްލިގެން ނޫސްތަކަށްއަރާ ރާއްޖޭގެ ހާލަތު ނޭންގުނަސް އިންޓަވިއުދެނީ! ހަގީގަތަކީ ރާއްޖޭގެ ގިނަރަށްރަށުގައި މިހިރީ ދުވެސްވެ ހަމައެކަނި ބަލައިލަން ކަމުދާވަރުގެ ޕްރޮޑަކްޓިވިޓީނެތް ރުށްތަކެއް. މިއެއްޗެހި ރިސޯޓްތަކަށް ދީފައި އެމީހުންލައްވާ އާ ރުއް ރަށުގައި އިންދުވުމަކީ އެގްރިކަލްޗަރުން ނުހިންގި އޮތް ރުށް ޕްރޮގާރަމަށް ވަރަށްފަހިމަގެއް. މިކަމުގެ ބޭނުންކޮށް ތިމާވެއްޓައް މަންފާއެއް ހޯދޭތޯ ބަލަމާ ހިނގާ!!\nބަލަގަ މޮޔައާ ރުއް އެކަންޔެއް ނޫނޭ ގެންދަނީ! އަދި ރިސޯޓްތަކުންވެސް ބޭނުންނުވޭ މަތިވަރު ގޮސް ހެދުން ހުއްޓިފަ ހުންނަ ރުއް. އެމީހުން ބޭނުންވަނީ ރޜިތި ޅަ ފެހި ގަސް. 100ރފ އަށް ރިސޯޓްއަށް ވިއްކުމުގެ ބަދަލުގަ މަތިވަރި ދިޔައިމަ ލަކުޑިއަށް ކީހިއަސްމާ ފައިދާ ވާނެ. ތިބޭ ކޮންމެ ރަށެއް މާލެ ހެން ހަނަފަސްވާތަން ބަލަން.\nބަލަގަ މޮޔަޔާ އިމާރާތް ކުރެވޭނީ ގަސްކަނޑައިގެން. މަގު ހެދޭނީ ގަސް ކަނޑައިގެން. މާލެ ހަނަފަސްވެގެން މިތަން ގަހުން ފުރިގެން ވީ ފައިދާއަކީ ކަލޭމެން މާލޭގައި ތިބި މީހުން ޗުއްޓީ ހޭދަކޮށްލަން މިތަންތަން ބޭއްވުން! އަހަރެމެން ތިބެންވީ ތަރައްޤީ ނުވެ، މަގެއް ނަހަދާ، ޕާކު ނުހަދާ، ކުނިކޮށި ނުހަދާ، ކަލޭމެން މާލޭ ބޭފުޅުންގެ ޗުއްޓީދަތުރު ދާތަން ހަނަފަސްވާތީ، ހަލާކުވާތީ؟ ބަލަ ކަލޭމެންނަށް ވުރެ ބޮޑަށް އަހަރުމެން އަހަރުމެންގެ ރަށަށް އަޅާލާނެކަން ހަނދާން ބަހައްޓާ!\nތިޔަކަމެއް މިރާއްޖެގައި ފެށީ އެމްޑީޕީ ސަރުކާރުއޮތް ދުވަސްވަރު.. އޭރު އައްޔަންކުރި ކައުންސިލަރުން.. ގެމަނަފުށިންވެސް 300 އަށްވުރެ ގިނަ ރުއްގަހާއި، 1000 ބަސްތާ ކަޅުވެލި ރިސޯޓަކަށް ވިއްކި.. އެފައިސާ އަށް ވީގޮތެއް ނޭނގޭ..\nޢަބަދުވެސް ކޮންމެވެސް އެހެން ބައެއްގެ ބޮލުގަ އެޅުވޭތޯ ބަލާތި\nހުއްޓުވަންޖެހޭކަމެއް!! ބޮޑު ވިޔަފާރި ގަނޑެއް ހިންގާ!! ރުކެއް 300-500 ރުފިޔާއި ދެމެދު ގަނެގެންގޮސް މިވިއްކަނީ ރުކެއް 300 ޑޮލަރަށް!! ރާއްޖެއިން ބާރަށް!! ރިސޯޓްތަކަށް 700 ރުފިޔާއަށް ރުކެއް!! ކައުންސިލާއި ގުޅިގެން ހިންގާ ޖަރީމާއެއްކަމަށް ބެލެވޭ!!\nކޮބާ ޖަރިމާއަކަށްވެފަ.. މީ ހަމަ ރައްޔިތުންނަށް ލިބޭ ލާރި. ކައުންސިލަށް ލިބޭ ލާރި. ރަށުގައި ނުކުރެވި ހުރި މަސައްކަތްކުރަން ލިބޭ ފުރުސަތެއް. ރިސޯޓުތައް ތަރައްގީ ކުރަން ލިބޭ ފުރުސަތެއް... އެއް ރުށް ވިއްކާފައި އެއިގެން 10 ރުށްވެސް އިންދަންވީ. މީ މާތްﷲ އަހަރުމެން ކަހަލަ ނިކަމެތިންނަށް ދެއްވި ނިޢުމަތެއް. ބޭބެ އިނދޭ ކޮފީ ބޮއެގެން މާލޭގައި ކޮމެންޓުކުރަން\nއަބޫ ދާބީ ފަންޑުން ހިލޭ 60 މިލިއަން ޑޮލަރު ދީގެން މާފަރު އެއާޕޯޓް ހަދަން ފެށީ، އެ ރަށް ކައިރީގައި އޮންނަ ޝެވަލް ބްލޮންކް ރަންދެލި ރިސޯޓު، ޔޫއޭއީގެ ޝާހީ އާއިލާގެ ބޭފުޅަކު މިދިޔަ އަހަރު ބައްލަވައިގަތް ފަހުންނެވެ. * * * * މުސްކުޅި ހަރުބަހެއްގައި ބުނޭ . އެދުމެއްނެތި ވެދުމެއް ނުކުރާނޭ . އަޑިއަޑިން ރޭވިގެން ދާ އެދުންތަކުގެ ތެރެއިން ރައްޔިތުންދަށް ދައްކަނީ ވެދުން ކުރާ މަންޒަރު\nއަޅުގަނޑުމެން މާފަރު ރައްޔިތުންނަށް އެއަރޕޯޓުވަރުގެ ވެދުމެއް ނެތް އިނގޭތޯ؟ މި އަތޮޅު ރައްޔިތުންނަށް މިވަރު ވެދުމެެއް ނެތް އިނގޭތޯ؟ އެހެން ވީމައި އަޅުގަނޑުމެން 300 ރުއް އެމީޙުންނަށް ވެދުން ކުރަން ހަމަ ތައްޔާރު!\nވިއްކާ ކޮންމެ ރަށަކަށް ރަށެއް ހިއްކުމުގެ މަޝްރޫޢުގެ ދަށުން ތަންތަން ހިއްކާފައި އެހެން ރަށްރަށުން ރުއްގެންދަން ޅ. އަތޮޅުން މަޑީވަރު އެއަރޕޯޓަކަށް އެއޮތީ އއޗ ފަޅުރަސަކަށް ހަދާލާފައި . ޅ. ޅޮއްސަލަފުށިން އއޗ ރުއްގަސް ގެންދިޔައިރު ސަރުކާރު ނިދާފައި . ދެންމިހާރު މިނިސްޓްރީއަކުން ހުއްދަ ނުނަގާ ގެންދިއުން މަނާކުރީމާ ޑީލަކުން މިނިސްޓަރުން ހުއްދަދިނީމާ އެހެން މީހުންނަކަށް އެކަމެއް ނުކުރެވޭނެއެއްނު .\nކަނޑާކޮންމެ ގަހަކަށް2ގަސް އިންދަމާތޯ. ކެނޑުން މައްސަލައަކަށް ނުހަދައި އިންދަން ހިތްވަރުދެންވީ. ރާއްޖެގެ ރުއްގަނޑު މުސްކުޅިވެ މަތިވަރު ހުސްވަމުންދަނީ. މީގެހައްލުހޯދުމަށް ކާށިއިންދަން ހިތްވަރުދީ.\nމިކަން އޮއްބާލަން ދޯ ތޯބެ ކުއްލިއަކަށް މާލޭގައި ގަސްއިންދަން މިއުޅެނީ އަދި މިހުރިހާ ކަމެއް ހިންގާއިރު އީޕީއޭ އޮންނަނީ ނިންދަވާފަ ބާއްވަފަ ވިއްޔާ\nމިވެރިކަން ނިމެމުންދާއިރު ބާކީ ނުބަހައި ނުވިއްކައި ހުރިއެއްޗިއްސަކީ ރުއްގަސްކަމަށް ވަރަށްބޮޑަށް ލަފާކުރެވޭ. އެހެންވީމަ ބާކީއޮތް 17 ވަރަކަށް ދުވަހުގައިވެސް އެތަކެތި ވިއްކުނުވަރަކަށް ވިއްކައި ހުސްކުރެވޭތޯ ބަލަންވާނެ. ގާނޫނެއް ގަވައިދެއް ބަލާނެކަމެއްނެތް. ހަމަ ކުޑަބުރަށް ލާފަ ހެސްކިޔާފަ.


ފިތުގައި ހިލައުފެދުން - ވިކިޕީޑިއާ\nފިތުގައި ހިލައުފެދުން (އިނގިރޭސި ބަހުން: Cholelithiasis) އަކީ ވަރަށް ގިނަ މީހުންނަށް ކުރިމަތިވާ މައްސަލަ އެކެވެ. ބިލިއަރީ ނިޒާމް ގެ ކޮންމެ ހިސާބެއްގައި ވެސް ހިލަ އުފެދިދާނެއެވެ. އެގޮތުން ފިތް، ބައިލް ޑަކްޓް، ކޮމަން ބައިލް ޑަކްޓް އަދި މިނޫން ބައިތަކުގައި ވެސް ހިލަ އުފެދިދާނެއެވެ. ބިލިއަރީ ނިޒާމްގައި ހިލަ އުފެދި ބެދުމަކީ ރީނދޫވުން ކުރިމަތި ކުރުވާނެ ކަމެކެވެ.\nއިންސާނުންގެ ގެ ފިތް އަކީ ފުރަމޭގަނޑުގައި އުފައްދާ ހަޖަމުކުރުމަށް ބޭނުންވާ ދިޔައެއް ފަހުން ބޭނުންކުރުމަށްޓަކައި ރައްކާކޮށްފައި ބަހައްޓާ ތަނެކެވެ. ފުރަމޭ ގަނޑާއި ހިމަގޮހޮރު ފެށޭ ހިސާބާއި ގުޅިފައިވާ ހޮޅި ކޮމަން ބައިލް ޑަކްޓް ގައި ހަރުކުރެވިފައިވާ މިފިތަކީ ތުނިކޮތަޅެއްގެ ސިފައިގައިވާ އެއްޗެކެވެ. ފިތުގައި ހިލަ އުފެދުމަކީ މިކޮތަޅުގެ ތެރޭގައި ހަރުވެލިފުށް ތަކެއް ފަދަ އަދި ބައެއް ފަހަރު ގޮލްފް ބޯޅައެއް ވަރުގެ ހިލަކޮޅުކޮޅު އުފެދުމެވެ.\n4 ބަލިދެނެގަތުމަށްޓަކައި ހެދޭ ޓެސްޓްތައް\n6 އެކުލެވޭ މާއްދާ\nފިތުގައި ހިލަ އެކި ވަރަށް އެކި ސައިޒަށް އުފެދެއެވެ. އެގޮތުން ކުދި ވެލިފުށް ވަރުގެ ހިލައިން ފެށިގެން ގޮސް ކުދި ބޯޅަ ވަރުގެ ހިލަ ވެސް އުފެދެއެވެ. ފިތުގައި ބޮޑު އެއްހިލަ ކުދި ގިނަ ހިލަތަކެއް ވެސް އުފެދިދާނެ އެވެ. އެގޮތުން މިފަދަ ހިލަ ބިލިއަރީ ނިޒާމް ގެ ކޮންމެ ހިސާބެއްގައި ވެސް އުފެދިދާނެ އެވެ.\nމިލިޔުމުގައި 22 ސެޕްޓެމްބަރު 2009 ގެ ހަވީރު ނޫހުގައި ޑރ ޢަބުދުﷲ އުބައިދު ލިޔެފައިވާ ލިޔުމެއްގެ ބައެއް ހިމެނެއެވެ.\nނިސްބަތުން ބަލާއިރު ފިތުގައި ހިލައުފެދުމަކީ ދިވެހިރާއްޖޭގައި ވެސް ޢާންމު ކަމެކެވެ. މިމައްސަލަ ގިނައިން ދިމާވަނީ މެދުއުމުރުގެ އަންހެނުންނަށެވެ. އެމީހުންނަށް މިބަލި ޖެހުމުގެ ފުރުޞަތު ފިރިހެނުންނަށްވުރެ ދެގުނަ އިތުރުކަން ފާހަގަ ކުރެވިފައި ވެއެވެ. މީގެ ސަބަބެއް ކަމުގައިވަނީ އަންހެން ހޯރމޯން އެސްޓްރޯޖަން އަކީ ފުރަމޭ ގަނޑުން ނެރޭ ކޮލެސްޓްރޯލް ގިނަކުރާ އެއްޗަކަށްވާއިރު، ކޮލެސްޓްރޯލް އަކީ ފިތުގައި އުފެދޭ ހިލައިގެ އެކުލެވުމަކަށް ( ހިމެނޭ އެއްޗަކަށް ) ވާތީ އެވެ. ފިތުގައި ހިލައުފެދުމަށް ސަބަބުވެރިކުރުވާ ގިނަ ކަންތައްތަކެއް ވާކަން ވަނީ ފާހަގަ ކުރެވިފައެވެ.\nފިތުގެ އެތެރޭގައިވާ ދިޔަ ފުރިހަމައަށް ބޭނުން ނުކުރެވުމުގެ ސަބަބުން އޭގެ ތެރޭގައި ދިޔަ އޮލަވެ ގަނޑު އެތިކޮޅަކަށް ބަދަލުވެ، އެންމެ ފަހުން ހިލައަކަށް ބަދަލުވެއެވެ. މާބަނޑު އަންހެނުންނަށް މިމައްސަލަ ދިމާވާ މިންވަރު އިތުރުކަން ފާހަގަ ކުރެވިފައި ވެއެވެ.\nލޭއަޅާ ބަލި އަދި ލޭގެ ސެލްތައް ހަލާކުކުރާ ލޭމަދުވުން ގެ ވައްތަރު ތަކުގެ ސަބަބުން ވެސް ފުރަމޭގައި ބިލިރޫބިން އުފެދުން އިތުރުވެ، ފިތުގައި ހިލައުފެދުމަށް ބާރުއަޅައެވެ.\nފުރަމޭ ގެ ބަލިތަކުގެ ސަބަބުން ފިތް ގައި ޖަރާސީމް އަށަގަނެ ހިލަ އުފެދުމަށް ބާރުއަޅައެވެ.\nހަކުރު ބަލި ގެ ސަބަބުން ވެސް ފިތުގައި ހިލައުފެދުން އިތުރުކޮށްދެއެވެ.\nކަށީގެ މަދު ބަދަލުކުރުން، އަދި ގުރުދާ ބަދަލުކުރުން އަކީ ވެސް ފިތުގައި ހިލަ އުފެދުމަށް ބާރުއަޅައިދޭ ކަންކަމެވެ.\nކެލޮރީ މަދުން އެކުލެވޭ ކާނާ ކެއުން، އަދި ކުއްލިއަކަށް ބަރުދަން ލުއިވުން އަކީ ވެސް ފިތުގައި ހިލަ އުފެދުން މެދުވެރިވެދާނެ ސަބަބެކެވެ.\nފިތުގައި ހިލަ އުފެދޭ މީހުންގެ ތެރެއިން 40 އިންސައްތަ މީހުންނަކީ އޭގެ ސަބަބުން އެއްވެސް ޝަކުވާއެއް ކުރާ ބައެއް ނޫނެވެ. އެމީހުންގެ ފިތުގައި ހިލަ އުފެދިފައިވާކަން އެނގެނީ އެހެން ކޮންމެވެސް ކަމެއްގައި ބަނޑުގެ ސްކޭނެއް ހެދުމުން ނުވަތަ އެކްސްރޭއެއް ނެގުން ފަދަ ކަމެއް ކުރުމުންނެވެ. ފިތުގައި ހިލަ އުފެދުމުން އާންމުކޮށްކުރާ ބައެއް ޝަކުވާތައް ނުވަތަ ފެންނަ އަލާމާތްތައް ތިރީގައި މިވަނީ އެވެ.\nބަނޑުގެ ކަނާތްފަރާތުން މަތީބައިގައި ރިއްސުން : މިތަދު ބައެއް ފަހަރު ރަގަޅުވެފައި އަނެއްބައި ފަހަރު ބޮޑުވެއެވެ. ބައެއް ފަހަރު ތޫނު ތަދެެއްގެ ގޮތުގައި އައިސް އަނެއް ބައި ފަހަރު ސިފަކުރަން ނޭގޭކަހަލަ ގޮތަކަށްވާ އުދަގުލެއް ފަދަ ތަދަކަށް ވެސް ވެއެވެ. ބައެއް ފަހަރު މިތަދު ބުރަކައްޓާއި ދިމާލަށް ނުވަތަ ކަނާތް ފަރާތު ކޮނޑުހުޅާއި ދިމާލަށް ވެސް ދަތުރުކުރެއެވެ. ގިނަ ފަހަރު ތަދު ބޮޑުވަނީ އެއްޗެއް ކެއުމަށްފަހު ގައެވެ.\nރީނދޫވުން: އެގޮތުން ލޯ އަތްފަދަ ގުނަވަންތައް ރީނދޫވުމަކީ ވެދާނެ ގޮތެކެވެ.\nބަލިދެނެގަތުމަށްޓަކައި ހެދޭ ޓެސްޓްތައް[އުނިއިތުރު ގެންނަވާ]\nފިތުގައި ހިލައުފެދިފައިވާކަން ޔަގީންކުރުމުގެ ގޮތުން ހަދާ އެންމެ އާންމު ޓެސްޓަކީ ބަނޑުގެ އަލްޓްރާ ސައުންޑް ސްކޭން އެވެ. މިޓެސްޓުން ފިތުގައިވާ ހިލަ އަދި ފިތުގެ ބިތްތަކަށް އައިސްފައިވާ ބަދަލުތައް ދައްކައިދެއެވެ. ބަނޑުގެ ސީޓީ ސްކޭން އަކީ ވެސް ބައެއް ގައުމުތަކުގައި ހަދާ ޓެސްޓެކެވެ. ނަމަވެސް އެފަދަ ޓެސްޓެއް ހެދުން ރަގަޅުވާނީ އަލްޓްރާ ސައުންޑް ސްކޭން އިން ފުރަމޭ ގައި ނުވަތަ އެއާއި ގުޅިފައިވާ ހޮޅިތަކުގައި ދުޅައެއް ހުރިކަމަށް ޝައްކުކުރެވި އެކަން ދިރާސާ ކުރުމަށްޓަކައެވެ. އަދި ހަމަ އެފަދައިން ފިތުގައި ހިލަ އުފެދުމާއެކު އެއާއި ގުޅިފައިވާ ހޮޅިތަކުގެ ތެރޭގައި ހިލަ އުފެދި ނުވަތަ އެނޫންވެސް ސަބަބަކާއި ހެދި އެހޮޅިތައް ބެނދިފައިވާ ނަމަ އިންޑޮސްކޮޕިކް ރެޓްރޯގްރޭޑް ކޮލަންޖިއޯ ޕެންކްރިއެޓޮގްރަފީ ފަދަ ޓެސްޓްތައް ހެދުމަކީ ބޭނުންތެރި ކަމެކެވެ. މީގެ އިތުރުން ފުރަމޭ ގެ މަސައްކަތްތައް ރަގަޅަށްކުރޭތޯ ބަލަން ހަދާ ލޭގެ ޓެސްޓްތަކާއި، ޗިސްމޭ ގެ މަސައްކަތްތައް ހުރިނެތްގޮތް ބެލުމަށް ހަދާ ލޭގެ ޓެސްޓްތައް ހެދުމަކީ ވަރަށް ބޭނުންތެރި ކަމެކެވެ.\nފިތުގައި އުފެދިފައިވާ ހިލަ ވިރުވާލުމަށް ކާނޭ ބޭހެއްވޭތޯ ވަަރަށް ގިނަ މީހުން ސުވާލުކުރެއެވެ. ތަންކޮޅެއްް ކުރިން މިފަދަ ބޭސް ބޭނުން ކުރެވުނެވެ. ނަމަވެސް އެފަދަ ބޭހެއްގެ ސަބަބުން ވިރިގެންދަނީ ވަރަށް މަދު ހިލަ ކޮޅެކެވެ. އަދި އެފަދަ ބޭހެއް ބޭނުންކުރާނަމަ ދެއަހަރުވަންދެން ހުއްޓާނުލައި ބޭސް ބޭނުންކުރަން ޖެހެއެވެ. ހިލަކޮޅު ވިރިގެން ދިޔަނަމަވެސް އަލުން އުފެދުމުގެ ފުރުޞަތު ވަރަށް ބޮޑަށް އޮވެއެވެ. އެފަދަ ބޭހެއް ބޭނުން ކުރަމުން ދަނިކޮށް ފިތް ދުޅަވެ، ޖަރާސީމް އަޅައި ހޮސްޕިޓަލްގައި އެދުމަތިކުރެވޭ މީހުން ވަރަށް ގިނައެވެ. ނަތީޖާއެއްގެ ގޮތުން ބަލީގެ ނުރަގަޅު އަސަރު މުޅި ހަށިގަނޑަށް ކުރެއެވެ. ވުމާއެކު މިފަދަ ބޭސް ބޭނުންކުރުމަކީ މިހާރު އެއްވެސް ބަޔަކު ކުރާކަމެއް ނޫނެވެ. ގުރުދާގައި އުފެދޭ ބައެއް ވައްތަރުގެ ހިލަތައް ގޮއްވާލައި އެއެއްޗެތި ކުޑަކަމުދާ ތަކެއްޗާއި އެކު ނެރެއެވެ. މިފަދަ ހުނަރެއް ފިތުގައި އުފެދޭ ހިލައަށް ބޭނުންކުރުމަކީ ނުރައްކާތެރި ކަމެކެވެ. އަދި ބައެއް ބަލި މީހުންނަށް މިފަދަ ފަރުވާ ބޭނުންކުރުމަކީ ނުވެސްކުރެވޭނެ ކަމެކެވެ. ވުމާއެކު އެފަދަ ފަރުވާއެއް ފިތުގައި އުފެދޭ ހިލައަށް އެއްވެސް ބަޔަކު ބޭނުމެއްނުކުރެއެވެ. ފިތުގައި ހިލަ އުފެދުމުން ދެވޭ ރަގަޅު ފަރުވާ އަކީ ހިލަ އާއިއެކު ފިތްވެސް ނެގުމަށް އޮޕަރޭޝަން ކުރުމެވެ. މިއޮޕަރޭޝަންގެ ނަމަކީ ކޮލެސިސްޓެކްޓޮމީ އެވެ. ކުރިން ބަނޑު ހުޅުވާލައިގެން ކުރަމުން އައި އޮޕަރޭޝަން މިހާރު ކުރަމުންދަނީ ބަނޑުގައި ތިން ހަތަރު ލޯވަޅު އަޅައިގެންކުރާ ލެޕަރޮސްކޯޕިކް އޮޕަރޭޝަނެއްގެ ގޮތުގައެވެ. މީގެ ސަބަބުން ހޮސްޕިޓަލްގައި އޮންނަންޖެހޭ މުއްދަތު ކުރުވެފައި ކުރިން ހުރި ޙާލަތަށް އަނބުރާއަންނަލެއް އަވަސްވެއެވެ.\nއެކުލެވޭ މާއްދާ[އުނިއިތުރު ގެންނަވާ]\nފިތުގައި އުފެދޭ ހިލަ އެކި ގޮތަށް ހުރެދާނެއެވެ. އެގޮތުން އުފެދޭ ހިލައިގައި ހިމެނޭ މާއްދާ އާއި ގުޅޭގޮތުން ފިތުގައި އުފެދޭ ހިލަ އަންނަނިވި ބައިތަކަށް ބަހާލެވިދާނެއެވެ.\nކޮލެސްޓްރޯލް ހިލަ: މިވައްތަރުގެ ހިލަ ހުންނަނީ ފެހި، ރީނދޫ ނުވަތަ ހުދު ކުލައިގައެވެ. ފިތުގައި އުފެދޭ ހިލައިގެ 80 އިންސައްތަ އަކީ ކޮލެސްޓްރޯލް ހިލައެވެ.\nޕިގްމެންޓް ހިލަ: މިއީ ކުދިކޮށް އަދިރި ކުލައިގައި ހުންނަ ހިލަތަކެކެވެ. މިވައްތަރުގެ ހިލައިގައި ހުންނަނީ ކެލްސިއަމް ސޯލްޓް އަދި ބިލިރޫބިން އެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 11 އެޕްރީލް 2016، 03:34 ގައެވެ.


Kuriah othee vissaraige3dhuvahuvas: MET\nކުރިއަށް އޮތީ ވިއްސާރައިގެ ތިން ދުވަސް: މެޓް\nމީގެ ކުރިން ކުރި ވިއްސާރައިގައި މާލެއަށް ވާރޭ ވެހެނީ: ކުރިޔަށް އޮތް ތިން ދުވަހު މުޅި ރާއްޖެއަށް ވިއްސާރަ ކުރާނެ -- ފޮޓޯ: އަވަސް އާކައިވް\nރާއްޖޭގެ ހުރިހާ ހިސާބަކަށް ކުރިއަށް އޮތް ތިން ދުވަހު ވިއްސާރަ ކުރާނެ ކަމަށް މޫސުމާބެހޭ ގައުމީ އިދާރާއިން ބުނެފި އެވެ.\nއަވަސްއަށް މައުލޫމާތު ދެއްވަމުން އެ އިދާރާގެ އޮފިޝަލަކު މިއަދު ވިދާޅުވީ ކުރިއަށް އޮތް 24 ގަޑި އިރުގައި ވެސް ރާއްޖޭގެ ހުރިހާ ހިސާބަކަށް ވިއްސާރަކޮށް ބޯކޮށް ވާރޭ ވެހޭނެ ކަމަށެވެ. އަދި އިރާއި އިރުދެކުނު ގަޑިއަކު ފަސް މޭލާއި 15 މޭލާއި ދެމެދުގެ ބާރު މިނުގައި ވައި ޖެހޭނެ އިރު ކަނޑުތައް އޮންނާނީ އާދައިގެ ވަރެއްގައި ކަމަށެވެ.\nއެ އޮފިޝަލް ވިދާޅުވީ މިއީ ހުޅަނގު މޫސުން ނިމި އިރުވައި މޫސުން ފެށޭތީ ކުރާ ވިއްސާރައެއް ކަމަށެވެ. ކުރިއަށް އޮތް ދެ ދުވަހު ބޯކޮށް ވާރޭ ވެހުނު ނަމަވެސް ޖެހިގެން އަންނަ ދުވަހު ކުޑަކޮށް މޫސުން ރަނގަޅުވާނެ ކަމަށް ލަފާ ކުރެވޭ ކަމަށެވެ.\nމިހާރު ހިނގަމުން ދަނީ ހުޅަނގުގެ ފަހު ނަކަތް ނޮރަ އެވެ. މި ނަކަތް ނިމެނޭނީ ނޮވެމްބަރު 26 ގައެވެ. ނޮރަ ނަކަތަކީ އާންމު ވިއްސާރައިގެ ނަކަތެއް ނޫނެވެ.\nމުޅި ރާއްޖެއަށް މޫސުން ގޯސްވެ ބޯކޮށް ވާރޭ ވެހުނު ނަމަވެސް އުދަ އަރާފާނެ ކަމަށް ނުބެލެވޭ ކަމަށްވެސް މޫސުމާބެހޭ ގައުމީ އިދާރާއިން ބުންޏެވެ.\nވެރިރަށް މާލޭގެ މަގުތައް ހުންނަ ގޮތުން ބޯކޮށް ވާރޭ ވެހިއްޖެނަމަ ބޮޑު ބައެއްގައި ފެން ބޮޑުވެ އެވެ. އަދި އޭގެ ސަބަބުން ބައެއް ގޭގެއަށް ފެންވަދެ ގެއްލުންތައް ވުމުގެ އިތުރުން އާންމު ދިރިއުޅުމަށް ހުރަސް އެޅެ އެވެ.\nމޯލްޑިވްސް މިޓިއޮރޮލޮޖިކަލް ސާވިސް މޫސުން


Pakistan ge dhavaadhulaa meehaku internet ge enme maguboolu lava kiyuntheriyakah - vNews.mv\nޕާކިސްތާނުގައި ދަވާދުލާ މީހަކު އިންޓަނެޓުގެ އެންމެ މަގުބޫލު ލަވަކިޔުންތެރިއަކަށް\n07 August 2018, 10:21\nހުނަރުވެރި ފަންނާނުން ހޯދުމަށް ސޯޝަލް މީޑިއާ ވަރެއް ނެތެވެ. މިފަހަރު ވެސް މިއޮތީ ތަފާތު ހުނަރުވެރިއެއް މަޝްހޫރު ކުރުމަށްޓަކައި ސޯޝަލް މީޑިއާ އަދާކުރާ ދައުރެވެ.\nސޯޝަލް މީޑިއާގައި ހަލުވިކަމާއެކު ފެތުރެމުންދާ ވީޑިއޯގައި ފެންނަނީ ޕާކިސްތާނުގެ ދަވާދުލާ މީހަކު މަޝްހޫރު ލަވަތަކެއް ކިޔާ މަންޒަރެވެ. އޭނާގެ ލަވަކިޔުން ވަނީ ގިނަ ބައެއްގެ ހިތް އަތުލާފަ އެވެ.\nމުހައްމަދު އާރިފް ކިޔާ މިމީހާ މަޝްހޫރުވެފައިވަނީ ފޭސްބުކް ލައިވްއެއްގައި މަޝްހޫރު ލަވަތައް ކަމަށްވާ 'ހަމާރީ އަދޫރީ ކަހާނީ' އާއި 'ޗަންނަ މޭރޭޔާ' އާއި 'ފިރް ލޭ އާޔާ ދިލް' ފަދަ ލަވަތައް ހުށަހަޅައިދީގެންނެވެ. މިވީޑިއޯއިން ފެންނަ ގޮތުގައި އޭނާ އެލަވަތައް ފަހަރަކު ލަވައަކަށް ފަހު ލަވައެއް ކިޔާފައިވަނީ ގެއެއްގެ ފާރުގައި ކުލަލުމުގެ މަަސައްކަތްކުރަމުންނެވެ.\nއޮގަސްޓު އެކެއްގައި ފޭސްބުކްގައި ޝެއާ ކުރެވުނު މި ވީޑިއޯއަށް މިހާތަނަށް އައި އިރު 3.7 މިލިއަނަށް ވުރެ ގިނަ ވިއުސް ލިބިފައިވާއިރު 96،000 އަށް ވުރެ ގިނަ ރިއެކްޝަނާއި 66،000 އަށް ވުރެ ގިނަ ޝެއާ ލިބިފައިވެ އެވެ.\nއޮރިޖިނަލް ވީޑިއޯއިން ފޭސްބުކާއި ޓްވިޓާގައި ޝެއާކޮށްފައިވާ އެހެން ވީޑިއޯތަކަށް ވެސް ގިނަ އަދަދެއްގެ ވިޔުސް ވަނީ ލިބިފަ އެވެ.\nމުހައްމަދު އާރިފްގެ އަމިއްލަ ފޭސްބުކް ޕޭޖެއް ވެސް މިހާރު ހަދާފައިވާއިރު އޭނާގެ އާ ވީޑިއޯއަށް ވެސް އަންނަނީ ގިނަ ބައެއްގެ ތައުރީފު އޮހެމުންނެވެ. ގިނަ ބަޔަކު އަންނަނީ އޭނާ ރެކޯޑު ލޭބަލަކަށް ސޮއިކޮށް އޭނާގެ އަމިއްލަ ލަވަތަކެއް ނެރުމަށް ގޮވާލަމުންނެވެ.


Iran nuclear mashvaraathakah Biden sharuthu kanda alhuhvaifi\nއީރާން ނިއުކްލިއާ މަޝްވަރާތަކަށް ބައިޑަން ޝަރުތު ކަނޑައަޅުއްވައިފި\nއެމެރިކާގެ ރައީސްކަމަށް އިންތިހާބުވެ ވަޑައިގެންފައިވާ ޖޯ ބައިޑަން: އީރާން ނިއުކްލިއާ މަޝްވަރާކުރައްވާނެ\nއެމެރިކާގެ ރައީސް ކަމަށް އިންތިހާބުވެ ވަޑައިގެންފައިވާ ޖޯ ބައިޑަންއާ ހަވާލާ ދެއްވައި، ނިއުޔޯކް ޓައިމްސް ބުނާ ގޮތުގައި، އީރާނުން ނިއުކްލިއާ ބޮމެއް އުފެއްދުމަކީ އޮތް ވަރަށް ބޮޑު ނުރައްކަލެކެވެ. މިކަމުގައި އޮތް މަސްލަހަތަކީ، ނިއުކްލިއާ ބޮން އުފައްދަން ބޭނުންވާ މާއްދާތައް، އީރާނުން މުއްސަނދި ކުރުން ލަސް ކުރުވުމެވެ.\nބައިޑަން ވިދާޅުވީ، އެމެރިކާއިން އީރާނާއެކު މަޝްވަރާ މޭޒަށް ދާން އީރާނުން ބޭނުން ނަމަ އަދި ދަތިކުރުމުގެ ފިޔަވަޅުތައް އުވާލަން އެދޭ ނަމަ، އާ ޝަރުތުތައް ބަލައިގަންނަން ޖެހޭނެ އެވެ. އީރާނުން ނިއުކްލިއާ ބޮމެއް އުފައްދަން ކުރާ މަސައްކަތްތައް މަޑުޖައްސާލަން ބައިޑަން ސަރުކާރުން އެދޭނެ ކަމަށް ވެސް ނިއުޔޯކް ޓައިމްސް ބުނެ އެވެ.\nއީރާނުން އެ ސަރަހައްދުގައި އަދާކުރާ ދައުރަކީ ކޮބައިކަން އޮޅުންފިލުވައި ދިނުމާއި، ލެބަނާނާއި އީރާގް އަދި ސީރިއާ އާއި ޔަމަނުގައި، ޕްރޮކްސީ މެދުވެރިކޮށް ހިންގާ އެޖެންޑާ ވެސް ކިޔައިދޭން ޖެހޭނެ ކަމަށް ޓައިމްސް ބުނެ އެވެ. އަދި މަޝްވަރާ ބައްދަލުވުންތަކުގައި، ސައޫދީ އަރަބިއާ ކަހަލަ އަވައްޓެރި ގައުމުތައް ބައިވެރި ކުރުމަކީ ވެސް ޝަރުތެކެވެ.\nބައިޑަން ރައީސްކަމަށް ކެމްޕޭން ކުރެއްވިއިރު ވިދާޅުވި ކަމަށް ޓައިމްސްގައި ބުނެފައި ވަނީ، ޑިމޮކްރެޓިކް އުސޫލުތަކަށް އަލުން ދިއުމަށް އީރާނަށް ރަނގަޅު ގޮތްތަކެއް ހޯއްދަވައި ދެއްވާނެ ކަމަށެވެ. ބައިޑަން އެހެން ވިދާޅުވުމުން އެކަމާ ފަހުން ސުވާލު ކުރުމުން ވެސް ވިދާޅުވީ "އުނދަގޫ ކަމަކަށް ވާނެ، އެކަމަކު މަސައްކަތްކުރާން" ކަމަށެވެ.\n"އީރާނާ އެކު ދައްކަން ލައްކަ ވާހަކަ އެބަހުރި" ބައިޑަން ވިދާޅުވި ކަމަށް ޓައިމްސްގައި ބުނެފައި ވެ އެވެ. "ރާސްތާ އަމިއްލަ އަށް ހޯދާ މިސައިލްތައް އަދި ރާސްތާ ކަނޑައަޅައިގެން އުފައްދާ މިސައިލްތަކުގެ ވާހަކަތައް ވެސް އެބަ ހުރި"\nބައިޑަން ވިދާޅުވި ކަމަށް ނިއުޔޯކް ޓައިމްސް ބުނަނީ "ސަރަހައްދީ މަސްލަހަތަށްޓަކައި އެންމެ ފުރަތަމަ ވެސް ފަށަން ޖެހޭނީ ނިއުކްލިއާ ޕްރޮގްރާމުން" ކަމަށެވެ.\nއެމެރިކާ ނިއުކްލިއަ އީރާން + ޖޯ ބައިޑަން


Covid-19: Vaccine Liben Kairivejje, Balimadukamun Salaamaiyvun Othee Kaireegatha? - Vaguthu\nކޮވިޑް-19: ވެކްސިން ލިބެން ކައިރިވެއްޖެ، ބަލިމަޑުކަމުން ސަލާމަތްވުން އޮތީ ކައިރީގަތަ؟\nކޮވިޑް-19 ފެތުރެން ފެށުމާއިއެކު ތަޖުރިބާކާރުންނަށް އެއްބަސްވެވުނު ކަމަކީ މިބަލިމަޑުކަމުން އަރައިގަނެވެން އޮތީ ވެކްސިނެއް ލިބިގެން ކަމަށެވެ. އަވަހަށް ވެކްސިނެއް ފޯރުކޮށްދިނުމަށް ބޭސް އުފައްދާ ކުންފުނިތަކުންނާއި ސަރުކާރުތަކުން ކުރި މަސައްކަތުގެ ނަތީޖާއެއްގެ ގޮތުން 15 އަހަރުން ކުރެވޭ މަސައްކަތް މިވަނީ އެއް އަހަރު ނުވަނީސް ކުރެވިފައެވެ. އާއްމު ގޮތެއްގައި ވެކްސިނެއް އުފައްދާ، ތަހްލީލްކޮށް އާއްމުކޮށް ބޭނުން ކުރުމުގެ ހުއްދަ ދިނުމަށް 15 ވަރަކަށް އަހަރު ދުވަހުގެ މުއްދަތެއް ނަގައެވެ.\nކޮވިޑް-19 އަށް ވެކްސިނެއް އުފެއްދުމުގެ މަސައްކަތް މިހާރު އެތައް ކުންފުންޏަކުން ކުރަމުން ދާއިރު ބައިނަލްއަޤުވާމީ މީޑިއާތަކުން ރިޕޯޓް ކުރާ ގޮތުގައި 54 ވެކްސިނެއް މިހާރު ވެސް އިންސާނުން ބޭނުން ކޮށްގެން ޓެސްޓް ކުރަމުން އެބަގެންދެއެވެ. މިހާރު ތަހްލީލްތައް އެންމެ ބޮޑަށް ނިންމާފައި މިވަނީ އެމެރިކާގެ ފައިޒާ އާއި މޮޑާނާ އިންނެވެ. ދެން ޗައިނާގެ ސިނޯވެކް އިންނެވެ.\nއެެމެރިކާގެ ދެވެކްސިން ބޭނުން ކުރުމުގެ ހުއްދަ އަށް އެދި އެމެރިކާގެ އެފްޑީއޭއަށް މާދަމާ ހުށަހަޅާއެވެ. އެމެރިކާގެ އެފްޑީއޭ އޮފިޝަލުން ވިދާޅުވާ ގޮތުގައި "ވަރަށް މަދު ދުވަސްކޮޅެއްގެ ތެރޭގައި" އެމަޖެންސީ ހާލަތުގައި ވެކްސިން ބޭނުން ކުރުމުގެ ހުއްދަ ދޭނެއެވެ. އެހެންކަމުން މިމަސް ނިމުމުގެ ކުރިން މޮޑާނާ އާއި ފައިޒާގެ ވެކްސިނަށް އެމެރިކާ އިން ހުއްދަ ދެނެ ކަމަށް ބެލެވެއެވެ.\nޗައިނާގެ ސިނޯވެކްގެ ވެކްސިން ވެސް އޮތީ ތަހްލީލްތައް ނިމުމުގެ މަރުހަލާގައެވެ. ބެލެވޭ ގޮތުގައި މިމަސް ނިމުމުގެ ކުރިން އެވެކްސިނަށް ވެސް ޗައިނާގެ އިދާރާތަކުން ހުއްދަ ދޭނެއެވެ.\nއެހެންކަމުން ޔަގީންކަމާއި އެކު މިހާރު ބުނަން އެނގޭ އެއްޗަކީ ކޮވިޑް-19 އަށް ވެކްސިނެއް ލިބުން ދެން އޮތީ ވަރަށް ކައިރީގައެވެ. ނަމަވެސް މިހާރު އޮތް ސުވާލަކީ ކޮވިޑް-19 އަށް ވެކްސިނެއް ލިބުނު ނަމަވެސް މިބަލިމަޑުކަމުން އަރައިގަނެ އާއްމު ހާލަތަކަށް ދެވޭނީ ކޮން ދުވަހަކުން ހެއްޔެވެ؟\nތަޖުރިބާކާރުން ވިދާޅުވާ ގޮތުގައި ކޮވިޑް-19 އަށް ވެކްސިނެއް ލިބުނު ނަމަވެސް ވެކްސިން ފޯރުކޮށްދިނުން އެއީ ފަސޭހަ ކަމެއް ނޫނެވެ. ވެކްސިން އާއްމުންނަށް ފޯރުކޮށްދިނުމަށް ގޮންޖެހުން ބޮޑު އެތައް މަސައްކަތެއް ކުރަން ޖެހޭނެއެވެ. ވެކްސިން އުފުލަން ބޭނުންވާ ޓެމްޕަރޭޗާގައި ވެކްސިން އުފުލުމާއި ވެކްސިން ރައްކާކޮށްފައި ވެހެއްޓުން އެއީ ފަސޭހަ ކަމެއް ނޫނެވެ.\nގިނަ ތަޖުރިބާކާރުން ވިދާޅުވާ ގޮތުގައި ކޮވިޑް-19ގެ ސަބަބުން ދުނިޔެ އަށް ދިމާވެފައިވާ ހާލަތުން އެންމެ އަވަހަށް ވެސް އަރައިގަނެ އާއްމު ހާލަތަކަށް ދެވޭނީ އަންނަ އަހަރުގެ ދެވަނަ ކްއާޓާގައެވެ. އެހެންކަމުން ދުނިޔެ އާއްމު ހާލަތަކަށް އަންނާނެ ކަމަށް ބެލެވެނީ އަންނަ އަހަރުގެ އޭޕްރީލް މަހުގެ ފަހުންނެވެ. ބައެއް ތަޖުރިބާކާރުން ދަނީ އާއްމު ހާލަތަކަށް ދުނިޔެ އަންނަން އެއަށްވުރެ ވެސް ދިގު މުއްދަތެއް ނަގާފާނެ ކަމަށް ބުނަމުންނެވެ.\nޔަގީނުން ވެސް ގިނަ ގައުމުތަކުގެ މުޅި އާބާދީއަށް ނުވަތަ އާބާދީގެ %70 އަށް ވެކްސިން ދެވޭނީ އަންނަ އަހަރުގެ ފަހުކޮޅުއެވެ.\nމިކަންކަން މިހެން ހުރުމުން ކޮވިޑް-19 އަށް ވެކްސިނެއް ލިބުނު ނަމަވެސް އަދި އެއީ ބަލިމަޑުކަމުން އަރައި ގަނެވުނީ ކަމަށް ބެލެވޭކަށް ނެތެވެ.\nނޮވެމްބަރު 19, 2020 15:37\nކޮންމެ ކަމަކުންވެސް ސަލާމަތްވެވޭނީ ﷲ ރަހުމަތުން. ހެޑިން ލިޔެލި އިރުވެސްﷲ ރަހުމަތުން ވެކްސިން ލިބެން ކައިރިވެއްޖެ، ބަލިމަޑުކަމުން ސަލާމަތްވުން އޮތީ ކައިރީގަތަ އިންޝާ ﷲ ... މިހެން ޖަހާލިނަމަ އަޅެ....\nނޮވެމްބަރު 19, 2020 20:56\nމިއުޅޭ ނޫސްވެރިންނޭ ކިޔާ މީހުން މުސީބާތުގެ ވަގުތުގަ ބިރުވެރިކަން އުފެއްދުން ނޫން ކަމެއް ކުރިބާ


Dia Mirza'ge5aharu'ge kaiveni nimumakah\nދިއާ މިރްޒާގެ ފަސް އަހަރުގެ ކައިވެނި ނިމުމަކަށް\nކައިވެނި ރޫޅާލީ ދެމީހުން އެއްބަސްވެގެން\nކައިވެނި ކުރީ 2014 ވަނަ އަހަރު\nމީޑިއާ ރިޕޯޓްތައް ދޮގުކުރި\nކ. މާލެ |2އޯގަސްޓް 2019 | ހުކުރު 23:11 | 4,840\nދިއާ މިރްޒާ އާއި ސާހިލް ކައިވެނި ކޮށްފައިވަނީ 2014 ވަނަ އަހަރު - އެންޑީޓީވީ\nބޮލީވުޑްގެ ތަރި ދިއާ މިރްޒާ އާއި ސާހިލް ސަންގްހާގެ ކައިވެނި ނިމުމަކަށް އަތުވެއްޖެއެވެ.\nކައިވެނި ނިމުމަކަށް އައިކަން ދިއާ އިއުލާން ކޮށްފައިވަނީ ސޯޝަލް މީޑިއާ މެދުވެރިކޮށެވެ.\nދިއާ ޓްވިޓާގައި ލިޔެފައިވާ މެސެޖެއްގައި އޭނާ ބުނީ، ވަރިވާން ނިންމީ ދެމީހުން އެކަމަށް އާ ބަސްބުނެ ދެމީހުންވެސް ބޭނުންވެގެން ކަމަށެވެ. ވަކިވިޔަސް ރައްޓެހިންގެ ގޮތުގައި އަބަދުވެސް ދެމިތިބޭނެ ކަމަށް އޭނާ ބުންޏެވެ. ދެފަރާތުގެ އާއިލައިން ލިބެމުންދާ އެއްބާރުލުމަށް ދިއާ ވަނީ ޝުކުރު އަދާކޮށްފައެވެ.\nކައިވެނި ރޫޅެން ދިމާވީ ވަކި ސަބަބެއް އޭނާ ހަމަކޮށްފައެއް ނުވާއިރު، ދެމީހުން ވަކިވާން މެދުވެރިވީ، ''ޖަޖްމެންޓަލް ހޭ ކިޔާ'' ފިލްމު ލިޔުނު ކަނިކާ ޑެލޯން އެ ދެމީހުންގެ ދިރިއުޅުމުގެ ތެރެއަށް ވަނދެގެން ކަމަށް ބައެއް މީޑިއާތަކުން ވަނީ ރިޕޯޓް ކޮށްފައެވެ.\nއުމުރުން 37 އަހަރުގެ ދިއާ ވަނީ އެވާހަކަތައް ދޮގުކޮށްފައެވެ. ދިއާ ބުނީ، ދެ މީހުން ވަކިވާން ނިންމީ އިތުރު އަންހެނަކު އެ ދެ މީހުންގެ ތެރެއަށް ވަނދެގެން ނޫން ކަމަށެވެ. ކަނިކާގެ ނަން ބޭނުން ކޮށްގެން އޭނާ ބަދުނާމު ނުކުރުމަށް ދިއާ ވަނީ އެދިފައެވެ. މީޑިއާގައި ފެތުރެމުންދަ ވާހަކަތައް ދޮގުކުރަމުން ކަނިކާ ބުނީ، އެ ދެމީހުންނާއި އެއްވެސް އިރެއްގައި ދިމާވެސް ވެފައިނުވާ ކަމަށެވެ.\nދިއާ އާއި ސާހިލް ކައިވެނި ކޮށްފައިވަނީ ހަ އަހަރުވަންދެން އެއްކޮށް އުޅުމަށް ފަހު 2014 ވަނަ އަހަރުގެ އޮކްޓޫބަރު މަހު ދިއްލީގައެވެ. ދިއާ އެންމެ ފަހުން ފެނިގެން ގޮސްފައިވަނީ މިދިޔަ އަހަރު ނެރުނު '' ސަންޖޫ'' ފިލްމުގައި މާންޔާ ދަތްގެ ރޯލުންނެވެ.


9 rshehge fenaai narudhamaa alhan India bayakaaeku3party akah\n9 ރަށެއްގެ ފެނާ ނަރުދަމާ އަޅަން އިންޑިޔާ ބަޔަކާއެކު ތިން ޕާޓީއަކަށް\nނުވަ ރަށެއްގައި ފެނާއި ނަރުދަމާގެ ނިޒާމް ގާއިމްކުރަން ޕްލޭނިން މިނިސްޓްރީގައި މިއަދު ބޭއްވި ސޮއި ކުރުން -- އަހްމަދު އަޔާދު | އަވަސް\nނުވަ ރަށެއްގައި ފެނާއި ނަރުދަމާގެ ނިޒާމް ގާއިމްކުރަން އިންޑިއާ ކުންފުޏެއް ހިމެނޭ ގޮތަށް ތިން ޕާޓީއަކަށް ދީފި އެވެ.\nޕްލޭނިން މިނިސްޓްރީގައި މިއަދު ބޭއްވި ރަސްމިއްޔާތެއް ބާއްވައި މި ޕްރޮޖެކްޓްތަކުގެ އެއްބަސްވުމުގައި ވަނީ ސޮއިކޮށްފަ އެވެ. މި އެއްބަސްވުންތަކުގައި ސަރުކާރުގެ ފަރާތުން ސޮއި ކުރެއްވީ ޕްލޭނިން މިނިސްޓްރީގެ ޑިރެކްޓާ ޖެނެރަލް ފާތުމަތު ޝާނާ ފާރޫގެވެ.\nމުޅި ޕްރޮޖެކްޓްތަކުގައި ހިމެނޭ ރަށްތަކަކީ ބ. ހިތާދޫ އާއި ރ. ވާދޫ އާއި ރަސްގެތީމާއި ށ. ފޯކައިދޫ އާއި އެ އަތޮޅު މަރޮއްޓާއި ކަނޑިތީމާއި ކޮމަންޑޫ އާއި ތ. ވަންދޫ، ކަނޑޫދޫ އެވެ. މި ނުވަ ރަށުގައި ފެނާއި ނަރުދަމާގެ ގާއިމް ކުރަން ދީފައި ދެ އަހަރު ދުވަހުގެ މުއްދަތެވެ.\nމީގެ ތެރެއިން ހިތާދޫ އާއި ރަސްގެތީމާއި ފޯކައިދޫ އާއި ކަނޑިތީމާއި ވަންދޫގެ ފެނާއި ނަރުދަމާގެ މަސައްކަތް ކުރުމަށް ހަވާލުކޮށްފައިވަނީ އިންޑިއާގެ ޗެންނާއީ އަށް ނިސްބަތްވާ މޯހަން މުތާ އެކްސްޕޯޓްސް ޕްރައިވެޓް ލިމިޓެޑް އާ އެވެ.\nރައީސް އަބްދުﷲ ޔާމީން ގެ ސަރުކާރުގައި ހުޅުމާލޭގެ ދެވަނަ ފިޔަވަހީގެ މަގުތަށް ހަދަން 40 މިލިއަން ޑޮލަރަށް ދިނީ ވެސް މި ކުންފުޏްޏެވެ. އަދި 2017 ވަނަ އަހަރު ކެންދު ބަނދަރާއި ބޯފެނުގެ މަޝްރޫއު ވެސް ދިނީ އެ ކުންފުންޏަށެވެ. އަދި އެ އަހަރު ތިން ރަށެއްގައި ފެން ޕްލާންޓް ބަހައްޓަން ވެސް އެ ކުންފުންޏަށް ދިނެވެ.\nމިނިސްޓްރީ އޮފް ޕްލޭނިންގް އެންޑް އިންފުރާސްޓުރަކްޗާ ގައި މިއަދު ބޭއްވި ސޮައިކުރުމުގެ ރަސްމިއްޔާތު އަހްމަދު އަޔާދު | އަވަސް\nމި ޕްރޮޖެކްޓްގައި ހިމެނޭ ވާދޫ އާއި ކޮމަންޑޫ، އާއި ކަނޑޫދޫގެ ފެނާއި ނަރުދަމާގެ ނިޒާމް ގާއިމްކުރުމަށް ހަވާލުކޮށްފައިވަނީ އަޒްރޯވާ މޯލްޑިވްސް ޕްރައިވެޓް ލިމިޓެޑާ އެވެ. އަދި މަރޮށީގައި ފެނާއި ނަރުދަމާ ގާއިމްކުރަން ދިނީ ސްޓެޓިކް ކޮމްޕެނީ ޕްރައިވެޓް ލިމިޓެޑަށެވެ.\nކަނޑޫދޫ ފެނާއި ނަރުދަމާގެ ނިޒާމް\nހިތަދޫ ޕަމްޕް ސްޓޭޝަނެއް އަނދައިފި\nސަރުކާރުން ފޮނުވަނީ ބާރުތައް މަރުކަޒުވާ ބިލުތައް: އިދިކޮޅު\nޔުޓިލިޓީ ބިލާއެކު އެމްޑީޕީގެ މެންބަރުންގެ މެދުގައި ޒުވާބެއް


ދިމާވި އާދަޔާ ޚިލާފް ޒުވާނާ (ފަސްދޮޅަސް ނުވަވަނަ ބައި) – Esfiya\nދިމާވި އާދަޔާ ޚިލާފް ޒުވާނާ (ފަސްދޮޅަސް ނުވަވަނަ ބައި)\n“އެހެންތަ އާދެބަލަ މިތާ އިށީނދެލަން….މިހާ ދުވަސްކޮށްފަ ފެނުނީމަ ވާހަކަ ދައްކާލާ އެއްޗެއް ކާާލާ ހަދާލަންވާނެ” ހަނީފާއްތަ އެހެންބުނެ، ކައުންޓަރު ކައިރީގައި ހުރި ގޮނޑިއެއްގައި ނައިޝާ ބޭންދުމަށްފަހު ފިހާރަ ފުރިޖުން ބޯ ޕެކެޓަކާއި ލުއި ކާނާ ކޮޅެއް ނަގާފައި ދިނެވެ. “މިކާލާ” ނައިޝާއަށް ހަނީފާއްތަ ބުނެލިއެވެ. ހަނީފާއްތަ އެހެންބުނުމުން ބޯ ޕެކެޓް ކަނޑާލުމަށްފަހު ނައިޝާ ބޯލިއެވެ.\n“ހަނީފާއްތަގެ ފޯނު ލިބިދާނެތަ މީހަކަށް ގުޅޭތޯ ބަލާލަން” ނައިޝާ އެހެންބުނުމުން ހަނީފާއްތަ އޭނާގެ ފޯނު ނައިޝާއަށް ދިނެވެ. ފޯނުގައި ހިފުމަށްފަހު އައްކިޔުންގެ ނަންބަރު ނައިޝާ ޖަހާލިއެވެ. އަދި އެނަންބަަރަށް ގުޅޭތޯ މަސައްކަތް ކޮށްލިއެވެ. ނަމަވެސް ކުރިއެކޭ އެއްފަދައިން އެނަންބަރަކަށް ނުުގުޅެއެވެ.\nވަރަށް ގިނަ ވާާހަކަ ހަނީފާއްތައާއި ނައިޝާ ދެއްކިއެވެ. އޭނާ ހިކުނުގޮތްވެސް ހަނީފާއްތަ އޮޅުންފިލުވިއެވެ. ނައިޝާވެސް ރަށުތެރެއަށް އަރަން ޖެހިލުންވި ސަބަބާއި، ހަނީފާއްތަގެ ނަންބަރު ގެއްލުމުގެ ސަބަބުން ނުގުޅުނު ވާާހަކަ ބުނެލިއެވެ. އަދި ކޮންމެ ދުވަހަކު ހަނީފާއްތަ ފެނޭތޯ ބެލްކަނިން ބަލަން ހުންނަ ވާހަކަވެސް ކިޔައިދިނެވެ.\n“އެހެންވެދޯ ފޯނު ނިވާލާފައޭ އެބުނަނީ…ދައްތަ ގުޅަން ކަނބުލޮ ނަންބަރަށް ދޭތެރެ ދޭތެރެއިން….ދެން އެވާހަކަ ބާއްވާ މިހާރު މި ބައްދަލުވީނު….ދައްތަ ވަރަށް އުފާވެއްޖެ އެހާ ޒަމާން ކޮށްފަވިޔަސް ކަނބުލޮ ފެނުނީތީ” އުފާވެލާފައި ހަނީފާއްތަ ބުނެލިއެވެ.\n“ސައިފާ ދިމާވިތަ؟” ހަނީފާއްތަ އިތުރަށް އަހާލިއެވެ. ހަނީފާއްތަގެ އެސުވާލަށް ނޫނެކޭ ބުނުމުގެ ގޮތުން ނައިޝާ ދެކޮޅަށް ބޯހޫރާލިއެވެ. އެހެންނަމަވެސް ސަނާއާ ދިމާވި ކަމަށާއި އޭނާ މިހާރު މަސައްކަތް ކުރަނީ އަލަށް ހުޅުވި ފިހާރައިގައި ކަމުގައި ނައިޝާ ބުނެލިއެވެ.\n“މީހަކަށް ދެރައެއްދީފަ އުފަލުގައެއް ނޫޅެވޭނެ…އެމީހުންނަށް އެހުރީ ނައިޝާއަށް އެމީހުން ހެދި އިހާނެތިގޮތުގެ ބަދަލު ލިބިފަ…އަމިއްލަ ގޭގަ އެހެންމީހެއްގެ ބާރުގެ ދަށުގަ އުޅެންޖެހިފަ އެތިބީ…ކަނބުލޮއަށް އެމީހުން ކަންތައް ކުރިގޮތުން ރަށުގެ މީހުންވެސް އެމީހުންނަކާ އެހާ ގުޅުމެއް ނުބާއްވާ…އެއްފަސްގަނޑެއްގަ އުޅޭތީ އަނގައިން ބުނެލިއަސް” ހަނީފާއްތަ ބުނެލިއެވެ.\n“އަމިއްލަ ގޭގަ އެހެންމީހެއްގެ ބާރުގެ ދަށުގައޭ؟” ހަނީފާއްތަ ބުނިއެތި ސާފުނުުވުމުން ނައިޝާ އިތުރަށް އަހާލިއެވެ. “އާނ…ދައްތަ އިތުރަކަށް އެއްޗެކޭ ނުބުނާނަން…..އެމީހުންގެ ހާލަތު ކަނބުލޮގެ އަމިއްލަ ދެލޮލުން ފެނުނީމަ އެނގޭނެ…ހިތަށް އަސަރުވެސް ކުރޭ އެކަމަކުވެސް….” ހަނީފާއްތަ ބުނެލިއެވެ.\n“މިއަދު ދެކުނިން ކުޑަ ދެކުދިން އެގޭތެރެއިން އެއީ ކާކުގެ ކުދިންނެއް؟” މިއަދު ދިމާވި ކުދިން މަތިން ހަނދާންވުމުން ނައިޝާ އަހާލިއެވެ. “އެއީ ސައިފްގެ…ބޮޑަށް ހުރި ފިރިހެންކުއްޖާއަށް ފަސްއަހަރު…ކުޑައަށް ހުރި އަންހެންކުއްޖާއަށް ތިން އަހަރު…ބުނާތީ އިވޭ ބޮޑު ފިރިހެން ކުއްޖާއަކީ ސައިފްގެ ދަރިއެއް ނޫނޭ…ސުހާ އެކުއްޖާ ސައިފްގެ ބޮލުގަ އެޅުވިއްޔޭ….އަދި ސުހާގެ ވާހަކަ ދެއްކީމަ ބުނެލާނަން…ކަނބުލޮއަށް އޭނަ ފެނުނަސް ނޭނގޭނެ” ހަނީފާއްތަ ބުންޏެވެ.\nއެންމެންގެ ވާހަަކަ ހަނީފާއްތަ ކިޔައިދިން އިރުވެސް ސައިފްގެ ބައްޕަގެ ވާހަކަ ނުދައްކާތީ، ސައިފްގެ ބައްޕަ ކޮބާތޯ ނައިޝާ އަހާލިއެވެ.\nއެވަގުތު އެއްޗެކޭ ނުބުނެ ހަނީފާއްތަ އިސްދަށަށް ޖަހާލިއެވެ. “ބައްޕައާ ބައްދަލުކޮށްލާ ހިތްވޭ ވަރަށް” ހިނިތުންވެ ހުރެ ނައިޝާ ބުނެލިއެވެ. އޭރުވެސް އެއްޗެކޭ ނުބުނެ ހަނީފާއްތަ އިސްދަަށަށް ޖަހައިގެން އިނެވެ. “ކިހިނެއްވީ ހަނީފާއްތާ؟” ހަނީފާއްތަ އިން ގޮތުން ނައިޝާ އަހާލިއެވެ.\n“ސައިފްގެ ބައްޕައެއް ނެތް” ހަނީފާއްތަ މަޑުމަޑުން ބުނެލިއެވެ. “އަނެއްކާވެސް ރަށުން ބޭރަށް ދިޔައީތަ؟….ބައްޕަ ނަންބަރު އިނގޭތަ؟… ގުޅާލަން ބޭނުންވޭ…ވަރަށް އުފާވާނެ ކަންނޭނގެ ނައިޝާގެ އަޑު އިވުނީމަ” ފޯނުން ނަންބަރު ޖަހާބަޔަށް ވަނުމަށްފަހު އުފަލުން ހުރެ ނައިޝާ ބުނެލިއެވެ.\n“ކަނބުލޯ ސައިފްގެ ބައްޕަ ރަށުން ބޭރުގަ ނެތީއެއްނޫނޭ….ސައިފްގެ ބައްޕަ ނިޔާވެއްޖެ” ހަނީފާއްތަ ބުނެލިއެވެ. ހަނީފާއްތަގެ އެ ޖުމުލަ އަޑު އިވުމާއެކު ނައިޝާގެ މޫނުމަތިން ހިނިތުންވުން ކެނޑި، ހިފަހައްޓައިގެން އިން ފޯނު ދޫވެ ބިންމައްޗަށް ވެއްޓުނެވެ. “ކީކޭ؟” ވެއްޓުނު ފޯނު ނަގަމުން ނައިޝާއަށް އެހެން އަހާލެވުނީ ޝޮކެއްގެ މަތީގައި އިނދެއެވެ.\n“އާނ ކަނބުލޯ…..ސައިފްގެ ބައްޕަ މަރުވެއްޖެ” އަނެއްކާވެސް ހަނީފާއްތަ ބުނެލިއެވެ. “ކީއްވެ؟” ނައިޝާ އެހެން އަހާލިއިރު އޭނާގެ ލޮލަށް ކަރުނަ ޖަމާވެ ރޮނގަކަށް ކަރުނަތައް ފައިބާން ފެށިއެވެ.\n“ކަނބޮލުއަށް ހަދާލި އިހާނެތި ގޮތްތަކާމެދު ވިސްނާ ވިސްނާ އެފަކީރު ބަލިވެގެން ގޮސް މަރުވީ…މަރުމަތީގަ އޮތްއިރުވެސް ކަނބުލޮގެ ރަނގަޅު ވާހަކައާ ސައިފްމެންގެ ނުބައި ވާހަކަ ދެއްކީ….އޭނަ ކަނބުލޮ ދެކެ ވަރަށް ލޯބިވޭ” ހަނީފާއްތަ އެހެންބުނުމުން ނައިޝާއަށް ހަމަ .ރަނގަޅަށްވެސް ރޮވުނެވެ.\nނައިޝާއަށް ރޮވެންފެށުމުން ފެންފުޅިއަކާ ޓިޝޫ ބޮޑިއެއް ހަނީފާއްތަ ދިއްކޮށްލުމަށްފަހު ނުރޮއެ ހުއްޓާލުމަށް އެދުނެވެ.\n“ނައިޝާވެސް ބައްޕަދެކެ ވަރަށް ލޯބިވޭ…ހަމަ އުފަން ބައްޕައެއް ފަދައިން” ނައިޝާއަަށް ރޮވޭވަރުން ވާާހަކައެއްވެސް ނުދެއްކުނެވެ. “އެގެއިން ރަނގަޅުވާނީވެސް ބައްޕަ އެކަނި” ގިސްޖެހެމުން ނައިޝާ ބުނެލިއެވެ.\nނައިޝާއަށް ރޮމުންގޮސް ގިސްޖެހެން ފެށުމުން ހަނީފާއްތަ އިން ތަނުން ތެދުވެ، ނައިޝާ ގަޔާ ކައިރިކޮށްލިއެވެ.އަދި އޯގާތެރި ކަމާއެކު ނައިޝާގެ ބުރަކަށީގައި ފިރުމަމުން ނުރޮއެ ހުއްޓާލުމަށް ނައިޝާ ގާތު ހަނީފާއްތަ އެދެމުން ދިޔައެެވެ.\nރޮމުންގޮސް މަޑުމަޑުން ނައިޝާ ހަމައަކަށް އެޅުނެވެ.ޓިޝުލުން ލޯފުހެލުމަށްފަހު، ގޮސްލަނީ ކަމަށާއި ފަހުން އަންނާނަން ކަމުގައި ބުނެ އިންތަނުން ނައިޝާ ތެދުވިއެވެ.\n“މަޑުކުރޭ ދައްތަ ދާާނަން ކަނބުލޮއާއެކު ބަނދަރަށް ކަނބުލޮ ލައިދޭން” ހަނީފާއްތަވެސް ތެދުވިއެވެ.ނައިޝާ ނިކުތުމުން ހަނީފާއްތަވެސް ނިކުމެ ފިހާރަ ތަޅުލިއެވެ.އަދި ފިހާރަ ދޮރުމަތީގައި ދެރަވެފައި ހުރި ނައިޝާގެ އަތުގައި ހިފާލަމުން އޯގާތެރިކަމާއެކު ނައިޝާއާ އެކު ހަނީފާއްތަ ހިނގައިގަތެވެ.\nދެމީހުން ހިނގަމުންގޮސް ސައިފްގެ ގޭ މަގަށް އެޅިއެވެ.އެގެ ފެނުމާއެކު ސައިފްގެ ބައްޕަގެ ހަނދާން އާވެ އަނެއްކާވެސް ނައިޝާގެ ލޮލުން ކަރުނަ ފައިބާން ފެށިއެވެ.ނަމަވެސް ވަރަށް ހިތްވަރުކޮށްލައިފައި ނައިޝާ އެކަރުނަތައް ފުހެލާ ހަމައަކަށް އެޅިލިއެވެ.\nސައިފްގެ ގޭ ދޮރުމައްޗަށް ނައިޝާމެނަށް އެރުނުވަގުތު އެގޭ ޖޯލީގައި އަންހެނަކު އިނެވެ.ކޮންމެވެސް އެއްޗެއް ކަމުން ފޯނާކުޅެމުން އެމީހާ ގެންދިޔައެވެ. “އެއީ ކާކު؟” މަޑުމަޑުން ނައިޝާ ހަނީފާއްތަގެ ކަންފަތް ކައިރި އަހާލިއެވެ. “ކާކުހެން ހީވަނީ؟…..އެއީ އެއްކަލަ ކިބުރުވެރި ސުހާ” ހަނީފާއްތަ އެހެންބުނުމުން ސުހާއާ ދިމާލަށް ނައިޝާއަށް ބަލައިލެވުނީ ޤަބޫލުނުކުރެވޭ ހާލުގައެވެ. ކުރީގައި ހިކިކޮށް ހުރި ސުހާ މިހާރުވަނީ ނައިޝާ ކުރިން ހުންނަގޮތަށް ފަލަވެފައެވެ.އޭނާ އިނީ ނައިޝާވެސް ކުރިން ލީކަހަލަ ކަކުލާ ހަމައަށް އަރާ ހެދުމަކާ ވަށް ބުރުގަލެއް އަޅައިގެންނެވެ.\nސުހާ ފެނުމާއެކު ނައިޝާ ފަލަވެގެން އޭނާއަށް ސުހާ ކުރި މަލާމާތްތައް ހަނދާނަށް އައެވެ.”އެއި ހަމަ ސުހާތަ؟” ނައިޝާއަށް ހައިރާންކަމާއެކު އަހާލެވުނެވެ.\nފޮހެވޭނޭ ބާއޭ… 38


Marriage | Mihaaru\nއިސްކޮޅުގައި ދެ ފޫޓު ހުންނަ މީހާ ކައިވެނިކޮށްފި\nބޯބޯގެ ނަމުން މަޝްހޫރު އަދި ނޯވޭގެ ވެރިރަށް އޮސްލޯގައި ދިރިއުޅޭ، އިސްކޮޅުގައި ދެ ފޫޓް ހުންނަ ޕާކިސްތާނުގެ ބުރުހާން ކްރިސްތީ ކައިވެނިކޮށްފި އެވެ.\nOctober 05, 2019 7\nއަނބިމީހާގެ ލޯބިވެރިޔާ އަށް ދައުވާކޮށް ބަދަލު ހޯދައިފި\nއަނބިމީހާ ބޭވަފާތެރިވީ އޭނާގެ ލޯބިވެރިޔާގެ ސަބަބުން ކަމަށް ބުނެ އެމެރިކާ މީހަކު ދައުވާކޮށް އަނބިމީހާގެ ލޯބިވެރިޔާގެ އަތުން ބަދަލެއްގެ ގޮތުގައި 750،000 ޑޮލަރު ހޯދައިފި އެވެ.\nއިންޑިއާގެ ބެޑިމިންޓަން ތަރީގެ ކައިވެންޏަށް އެދެނީ\nއިންޑިއާގެ 70 އަހަރުގެ ފިރިހެނަކު އެ ގައުމުގެ މަޝްހޫރު އަންހެން ބެޑްމިންޓަން ކުޅުންތެރިޔާ ޕީވީ ސިންދޫއާ ކައިވެނިކުރަން ބޭނުވެގެން އެކަމާ ގުޅޭ ލިޔެކިޔުންތައް ރަސްމީ އިދާރާއަކަށް ހުށަހަޅައިފި އެވެ.\nSeptember 17, 2019 135\nސުރުޚީގައި އެ އޮތީ ހަމަ ރަނގަޅަށެވެ. ރާއްޖޭގެ ބައެއް ކަންކަން ހަމައިން ނެއްޓި، ގާނޫނުތަކާއި ގަވައިދުތަކުގެ ބޭރުން އެ މީހަކަށް "ސައްހަ" ކަމަށް ފެންނަހާ ގޮތަކަށް އަމަލުކުރަން ފެށުމުގެ ނުބައި ނަތީޖާ އެކި ދިމަދިމާލުން ފެންނަން ފަށައިފި އެވެ. ކައިވެންޏާއި ވަރި އަކީ އޭގެ ތެރެއިން ވެސް ބޮޑު ކަމެކެވެ. ކޯޓުގައި ކައިވެނި ރަޖިސްޓްރީ...\nSeptember 03, 2019 6\nސައުދީގައި5މިލިއަން މީހުން ހުސްހަށިބަޔަށް\nސައޫދީ އަރަބިއްޔާގެ 33 މިލިއަނަށް ވުރެ ބޮޑު އާބާދީގައި ފަސް މިލިއަނަށް ވުރެ ގިނަ މީހުން ތިބީ ކައިވެނި ނުކޮށް، ހުސްހަށިބަޔަށް ކަމަށް އެ ގައުމުގެ ޖެނެރެލް އޮތޯރިޓީ އޮފް ސްޓެޓިކްސް އިން ދައްކައިފި އެވެ.\nSeptember 02, 2019 5\nވަގުތު ނުދީ، ފިރިއެއްގެ ފަރާތުން ލިބެންޖެހޭ އުފާތަކުން މަހުރޫމުކޮށް، ފިރިމީހާ އަބަދު ކިޔަވާތީ އެކަމާ ހިތްހަމަނުޖެހިގެން އިންޑިއާގެ އަންހެނަކު ވަރިވާން ނިންމައިފި އެވެ.\nފިރިމީހާ މާ ބޮޑަށް ލޯބިވާތީ ވަރިވާން ކޯޓަށް\nއާންމުކޮށް އަނބިން ފިރިން ގާތުން ވަރިވާން ކޯޓަށް ދަނީ ދެ މީހުންގެ ދޭތެރޭގައި އެކި ކަހަލަ މައްސަލަތައް ޖެހި އެކީގައި ނޫޅޭވޭ ހިސާބަށް ދިއުމުންނެވެ. އެކަމަކު މި ފަހަރު މިއީ މުޅިން އާދަޔާހިލާފު ހާދިސާއެކެވެ.\nއަލަތު ކައިވެންޏާއެކު ގޯއްޗެއް ދިނުމަށް ގޮވާލާ ގަރާރެއް\nގެދޮރު ނެތް މީހުންނާއި އަލަށް ޒަވާޖީ ހަޔާތެއް ފަށާ ދިވެހިންނަށް ރަށްރަށުން ގޯތި ދިނުމަށް ގޮވާލައި، ރައްޔިތުންގެ މަޖިލިހުގެ އެމްޑީޕީގެ މެމްބަރަކު މަޖިލިހަށް ގަރާރެއް ފޮނުއްވައިފި އެވެ.\nއަބަދު ލައްޑޫ ކާންދޭތީ ކައިވެނި ރޫޅާލަން ނިންމައިފި\nހަށިރައްކަލަށް ކަމަށް ބުނެ އަބަދު ލައްޑޫ ކާންދޭތީ އެކަމާ ހިތްހަމަނުޖެހި، 10 އަހަރުވީ ކައިވެނި ރޫޅާލަން އިންޑިއާގެ ފިރިހެނަކު ކޯޓަށް ހުށަހަޅައިފި އެވެ.\nކުޑަކުދިން ކުށުގެ ޒިންމާ އުފުލަންޖެހޭ އުމުރު މަތިކުރަނީ\nކުޑަކުދިން ޖިނާއީ މަސްއޫލިއްޔަތު އުފުލަންޖެހޭ އުމުރު 15 އަހަރަށް މަތިކޮށް އަދި ކުޑަކުދިން ކައިވެނިކުރުން މުޅިން މަނާކޮށް، ކުޑަކުދިންގެ ހައްގުތައް ރައްކާތެރިކުރުމާ ބެހޭ އާ ގާނޫނެއް އެކުލަވާލުމުގެ ބިލް ސަރުކާރުން ރައްޔިތުންގެ މަޖިލީހަށް ފޮނުވައިފި އެވެ.\nދުބާއީގެ ވެރިޔާގެ އަނބިކަނބަލުން ކޯޓުން ހިމާޔަތްހޯދަނީ\nލަންޑަން (ޖުލައި 31) - ދުބާއީގެ ވެރިޔާ ޝެއިޚް މުހައްމަދު އަލް މަޚްތޫމްގެ އަނބިކަނބަލުން ޕްރިންސަސް ހަޔާ ބިންތު އަލް ހުސެއިން ފިއްލަވައިގެން ލަންޑަނަށް ވަޑައިގެން އެންމެ ފަހުން ކޯޓުގެ ހިމާޔަތަށް އެކަމަނާ އެދިވަޑައިގެންފި އެވެ.\nJuly 29, 2019 152\nދެއަންބަށް ދެން އިނދެވޭނީ ދޮށީ އަނބި ބަޔާންދީގެން!\nދެ އަންބަށް ކައިވެނިކޮށްދިނުމުގެ ކުރިން ދޮށީ އަނބިމީހާ އާއި ދަރިންނަށް ޚަރަދު ކުރޭތޯ ބެލުމަށް އަނބިމީހާގެ ބަޔާނެއް ނަގަންޖެހޭ ގޮތަށް ސުޕްރީމް ކޯޓުން މިއަދު ހަމަޖައްސައިފި އެވެ.\nދަހި ކަމަށް ބުނެ އަނބީިމީހާ އަނިޔާކުރާތީ ދައުވާކޮށްފި\nދަހިކަމުން، އާއިލާ އަށް އެކަށީގެންވާ ވަރަށް ހަރަދު ނުކުރާ ކަމަށް ބުނެ ތަކުރާރުކޮށް އަނިޔާކުރާތީ ޔޫއޭއީ މީހަކު އަނބިމީހާ އަށް ދައުވާކޮށްފި އެވެ.\nބައްޕަގެ ބެލުމުގެ ދަށަށް ދާން އަންހެނަކަށް ހުކުމްކޮށްފި\nއަމިއްލަ ރަށް ދޫކޮށް އެހެން ރަށެއްގައި އުޅުނު ޒުވާން އަންހެނަކު އޭނާގެ ބައްޕަގެ ބެލުމުގެ ދަށަށް ދާން ފެމިލީ ކޯޓުން އިއްޔެ ހުކުމް ކޮށްފި އެވެ.\nJuly 07, 2019 2\nއުމުރުން 100 އަހަރުވެފައިވާ ދެ މީހަކު ކައިވެނިކޮށްފި\nއުމުރުން ގަރުނެއް ވެފައިވާ، އެމެރިކާ ދެ މީހަކު ކައިވެނިކޮށްފި އެވެ.\nJuly 06, 2019 7\nފިލި ފިރިމީހާ ފެނުނީ ޓިކްޓޮކްގައި ނަށަނިކޮށް\nޓިކްޓޮކްގެ މައްސަލަ އިންޑިއާގައި ބޮޑު ވަބާވައަކަށްވެގެން އެ އެޕް ދާދި ފަހުން މަނާ ކުރުމަށް ފަހު އަލުން ހުއްދަ ދިނުމަކީ ހަމަ ނަސީބަކަށް ވެސް ވެދާނެ އެވެ. ޔަގީނުން ވެސް މި އަންހެން މީހާގެ ހަޔާތުގައި ޓިކްޓޮކް އަދާކުރި ދައުރު ވަރަށް ވެސް ބޮޑެވެ.\nލަންކާގައި މުސްލިމުންގެ ކައިވެނީގެ ގާނޫނު ބަދަލުކުރަނީ\nސްރީ ލަންކާގައި މުސްލިމުންގެ ކައިވެންޏާ ބެހޭ ގާނޫނު އިސްލާހުކޮށް، އުމުރުން 18 އަހަރު ވުމުގެ ކުރިން ކައިވެނިކުރުން މަނާކުރަން ނިންމާފައިވާ ކަމަށް ބޮޑުވަޒީރު ރަނިލް ވިކްރެމަސިންހާ ވިދާޅުވެއްޖެ އެވެ.\nބައްޕައަކާއި ދަރިންގެ ވާހަކަ އިންސްޓަގްރާމުން\nލަންޑަނުގައި ދިރިއުޅޭ ސައިމަންގެ ވާހަކަ ގިނަ ބައެއްގެ ސަމާލު ކަމަށް އައިސްގެން އުޅެނީ އޭނާގެ އިންސްޓަގްރާމުން ފެންނަ ފޮތޯތަކާ ހެދި އެވެ. ސައިމަން އޭނާ ސިފަކޮށް ދެނީ މިހެންނެވެ. "ފާދާ އޮފް ޑޯޓާޒް" އެވެ. "1 މޭން: ފައިވް ވިމެން-އައުޓްނަމްބާޑް" އެވެ.\nބިލް އާއި މެލިންޑާ ގޭޓްސްގެ ކައިވެނީގެ ސިއްރު\nދުނިޔޭގެ އެންމެ މުއްސަނދި މީހާ އެމެޒޯންގެ ބާނީ ޖެފް ބެޒޯސް އާއި އަންހެނުން މެކެންޒީ ބެޒޯސްގެ 25 އަހަރުވީ ކައިވެނި ރޫޅައިލި ވާހަކައިން ގިނަ ބަޔަކު ހައިރާންކޮށްލި އެވެ. އެކަމާ ގުޅުވައިގެން ބައެއް މީހުން ބުނެފައި ވަނީ ފައިސާ އަކީ ހުރިހާ އުފަލެއް ނޫންކަން މިކަމުން ސާބިތުވާ ކަމަށެވެ. އަނެއްކޮޅުން ޖެފް އާއި މެކެންޒީ ވަކިވާން ނިންމި ސީދާ...\nApril 03, 2019 11\nފެމިލީ ކޯޓުގެ ކައިވެނީގެ ރަޖިސްޓްރާ އަހުމަދު އަބްދުﷲ އެ ކޯޓުން ސަސްޕެންޑްކޮށްފި އެވެ.


Netanyahu Jalah Lumuge Furusath Boduvehje - Vaguthu\nނަތަންޔާހޫ ޖަލަށް ލުމުގެ ފުރުސަތު ބޮޑުވެއްޖެ!\n8 މަސް ކުރިން ( މެއި 25, 2019 )\nއަނިޔާވެރިކަމުގައި ހައްދުފަހަނައަޅައި ގޮސްފައިވާ އިސްރާއީލްގެ ބޮޑުވަޒީރު ބެންޖަމިން ނަތަންޔާހޫގެ މައްޗަށް ތުހުމަތު ކުރެވޭ ކޮރަޕްޝަންގެ ތިން މައްސަލައިގައި އޭނާގެ މައްޗަށް ޖަލު ޙުކުމެއް އަންނާނެކަމަށް ބެލެވޭ ކަމުގައި އިސްރާއީލްގެ މީޑިއާތަކުން ބުނެފިއެވެ.\nބޮޑުވަޒީރު ކަމަށް އިތުރު ދައުރެއް ކަށަވަރު ކުރަން ކޯލިޝަން ސަރުކާރެއް އެކުލަވާލުމުގެ ފުރުސަތު ނަތަންޔާހޫ އަށް މިހާރު ލިބިފައި އޮތްނަމަވެސް ސަރުކާރެއް އެކުލަވާލަން އޮތް ހުރަހަކީ ވެސް ނަތަންޔާހޫ އަށް ޖަލު ޙުކުމެއް އައުމުގެ ބިރު އޮތުން ކަމަށް ރިޕޯޓްތައް ބުނެއެވެ.\nއަންނަ އަންގާރަ ދުވަހުގެ ކުރިން ނަތަންޔާހޫ ސަރުކާރެއް އެކުލަވާލަން ޖެހެއެވެ. ސަރުކާރެއް އެކުލަވައި ނުލެވިއްޖެނަމަ އަނެއްކާވެސް އިސްރާއީލްގައި އާއްމު އިންތިޚާބެއް ބާއްވަން ޖެހިދާނެ ކަމަށް ރިޕޯޓްތައް ބުނެއެވެ.\nނަތަންޔާހޫ އާއި ދެކޮޅު މީހުން މިއަދު ވަނީ ނަތަންޔާހޫ ޖަލު ޙުކުމަކުން ސަލާމަތް ވުމަށް ޤާނޫނެއް ހަދަން އުޅޭ ކަމަށް ބުނެ އެކަމާއި ދެކޮޅަށް އަޑުއުފުލާފައެވެ. މުޒާހަރާ ކުރި މީހުން ގޮވާލާފައި ވަނީ ބޮޑުވަޒީރަށް ހާއްސަ އިމްތިޔާޒްތަކެއް ލިބިދެވޭ ގޮތައް ޤާނޫނެއް ފާސްކުރުމަކީ ޑިމޮކްރަސީ މަރާލުން ކަމަށެވެ.\nނަތަންޔާހޫ އަށް ހާއްސަ އިމްތިޔާޒްތަކެއް ލިބޭ ގޮތައް ޤާނޫނެއް ޤާނޫނު ހަދާ މަޖިލީހުން ފާސްކުރި ނަމަވެސް އިސްރާއީލްގެ ކޯޓުތަކުން އެޤާނޫނު ބާތިލް ކުރުމުގެ ފުރުސަތު ބޮޑު ކަމަށް ރިޕޯޓްތައް ބުނެއެވެ. އެހެންކަމުން ނަޔަަންޔާހޫ އަށް ޖަލު ޙުކުމުން ސަލާމަތް ވުމުގެ ދޮރުތައް ގާތްގަނޑަކަށް ވަނީ ބަންދުވެފައެވެ.\nމެއި 26, 2019 05:32\nބުރުމާ ގާސިމު ގެންދާންވީ ތިޔަތަނައް ބަގާވާތް ކުރާން. ދުނިޔެއިން ބަގާވާތް ކުރާ ގޮތް ކިޔާވާފަ ހުރީ ގާސިމު އެކަނި. ބަގާވާތުގެ ފޮތްބޮނޑި އޮތީ ގާސިމު އަތު.\nމެއި 26, 2019 11:50\nޖުޑީޝަރީ ރިފޯމު ކުރާންވީ... މިވެރިން ގެންގުޅޭ އެޖެންޑާ19 ގައި އޮންނަގޮތަށް ކޯޓުތަކަކީ މަޖިލީހުން ފާސްކުރާ ޤާނޫނުތަށް ބާޠިލު ނުކުރެވޭ ތަނަކަށް ހަދަންވީ... އޭރުން މަޖިލީހުން ތިބޭނުންވާ އިމްތިޔާޒުތަކެއް ހޯދައިގެން ޤާނޫނީ އިމުގެ ތެރެއިން ވެރިކަން ކުރެވޭނެ... އެޖެންޑާ19 އާ އެއްގޮތަށް ޖުޑީޝަރީ އިސްލާހު ނުކުރެވިއްޖެނަމަ (މުށުތެރެއަށް ނުލެވިއްޖެނަމަ) ސަލާމަތެއް ނެތް.\nމެއި 26, 2019 12:09\nޑިމޮކްރަސީ އޭ ކިޔައިގެން ބަލަގަ މައުސޫމު ބަޔަކަށް ކޮންފަދަ އަނިޔާ އެއްތަ އެ ޤައުމުގެ މީހުން އެ ކުރަމުން ދަނީކީ؟


Eki hisaabu thakah kuramundhaavihsaaraigai libey gehlumugai sifain dhanee eheevamun – Iru\nއެކި ހިސާބު ތަކަށް ކުރަމުންދާވިއްސާރައިގައި ލިބޭ ގެއްލުމުގައިސިފައިން ދަނީ އެހީވަމުން\nފާއިތުވި 24 ގަޑިއިރު މާލެ އާއި އަތޮޅުތަކަށް ކުރަމުންދާ ވިއްސާރައާ ގުޅިގެން އަތޮޅުތަކުގައި ގިނަ ހާދިސާތަކެއް ހިނގާފައިވެއެވެ. މިހާދިސާތަކާ ގުޅިގެން ރައްޔިތުންނަށް އެހީތެރިކަން ފޯރުކޮށްދިނުމާއި ގެއްލުންތައް ކުޑަކުރުމަށްޓަކައި އެކިހަލަ މަސައްކަތްތައް ފުލުހުންދަނީ ކުރަމުންނެވެ. ބައެއް ރަށްތަކަށް ވަނީ ވަރަށް ބޮޑެތި ގެއްލުންވެފައެވެ.\nގެއްލުންވި ބައެއްރަށްތަކު ތެރޭގައި ހއ. އަތޮޅުގެ ރަށްތަކަށް ލިބިފައިވާ ގެއްލުންތަކަށް ބަލާއިރު، ބާރަށާއި އިހަވަންދޫން ރުއްގަސްވެއްޓުމާއި ގޭގޭގެ ފުރާޅު ވަޔާ އެއްލާލައި ގެއެއްގެ ފާރު ވެއްޓިފައިވެއެވެ. މީގެ އިތުރުން ދިއްދޫ ގެއެއްގެ ފުރާޅު ވަޔާ އެއްލާލުމާއި، މަގުބައްތިއެއް ވެއްޓި ގެއެއްގެ އިންފާރުމައްޗަށް ގަހެއް ވެއްޓި ގެއްލުންވެފައިވެއެވެ.\nއަދި މީގެ އިތުރުން ށ. އަތޮޅުގެ ރަށްތަކަށް ލިބުނު ގެއްލުމަށް ބަލާއިރު ފުނަދޫ އިމާރާތެއްގެ ފެންސް ވެއްޓިފައިވެއެވެ. އަދި މިލަންދުއާއި ނަރުދޫން ރުއްގަސް ވެއްޓިފައިވެއެވެ. އަދި ކޮމަންޑޫ ފުޓްސަލް ދަނޑުގައި ޖަހާފައިވާ ފެންސްގެ ބައެއް ވެއްޓުމުގެ އިތުރުން ފޯކައިދޫ ގެއެއްގެ ފުރާޅު ވަޔާ އެއްލާލުމާއި ރުއްގަސް ވެއްޓިފައިވެއެވެ. އެއަތޮޅުގެ އިތުރު ރަށް ތަކަށްވެސް ވަނީ ގެއްލުންވެފައެވެ.\nއަދި މީގެ އިތުރުންވެސް އިތުރު ބައެއް އަތޮޅުތަކަށްވަނީ ގެއްލުންވެފައެެވެ\nރަށްރަށަށް ކުރިމަތިވި ހާދިސާތަކާ ގުޅިގެން ރަށުތެރެ ސާފުކޮށް އާއްމު ހާލަތަށް ގެނައުމުގައި ރަށްރަށުގެ ރައްޔިތުންނާއި ކައުންސިލާއި ފުލުހުން ގުޅިގެންްވަނީ މަސައްކަތްކޮށްފައެވެ.


Bigg Boss 14: Rahul innan ehumun beyrugai huri loabiveriyaa ufalun folhifai – Iru\nމިއަދު 23 މީހަކު ބަލިން ރަނގަޅު ވެއްޖެ\nއިތުރު 13 މީހަކު ޕޮޒިޓިވްވެއްޖެ\nއޭޑީކޭ ހޮސްޕިޓަލްގައި ހިންގާ ކެންޓީނު އެޗްޕީއޭ އިން ބަންދުކޮށްފި\nއެޑިއުކޭޝަން މިނިސްޓްރީއަށް ޕަރސަނަލް ކޮމްޕިއުޓަރސް އިން6ލައްކައަށްވުރެ ގިނަ ރުފިޔާގެ އެހީ\nހިޔާ ފްލެޓުތަކުން ވިޔަފާރި ހިންގަން ދޫކުރާ ތަންތަނުގެ ކުލި އާންމުކޮށްފި\nއަޔުޝްމަންގެ ކުރިއަށް އޮތް ފިލްމަކީ ޑޮކްޓަރ ޖީ\nއިންޓަވިއުއަކަށް ފަހު ކަރީނާގެ ތައުރީފު ނޯރާއަށް\nއެނގޭތަ، ކަރިޝްމާ އާއި ގޯވިންދާ ގެ ކޫލީ ނަންބަރު 1 އަކީ ވެސް ކޮޕީއެއް!\nޝާޝާ· 12 ނޮވެމްބަރ 2020\nކަލާޒް އިން ގެނެސްދޭ މަޝްހޫރު ރިއަލިޓީ ޝޯ “ބިގް ބޮސް 14” ގެ ބައިވެރިންގެ ތެރެއިން ލަވަކިޔުންތެރިޔާ ރާހުލް ވައިދްޔާ، ބިގް ބޮސްގެ ގޭގައި ހުރެގެން އޭނާގެ ލޯބިވެރިޔާ ދިޝާ ޕަރްމަރް ކައިރީގައި އިންނަން އެހުމުން ގިނަ ބައެއްގެ ސަމާލުކަން ލިބިއްޖެއެވެ.\nޓީވީ އެކްޓްރެސް ދިޝާ އާ އިންނަން ރާހުލް އެހީ ބުދަ ދުވަހުގެ އެޕިސޯޑުގައި، ދިޝާގެ އުފަންދުވަހާ ދިމާކޮށެވެ. އެގޮތުން ކެމެރާތަކަށް ފެންނާނެހެން ކަކޫ މައްޗަށް ތިރިވެ ބޭރުގައި ހުރި ލޯބިވެރިޔާ ކައިރިން އިންނަން އެހުމުން ދެންތިބި ބައިވެރިން ވަނީ ތަރުހީބު ދީފައެވެ. އަދި އެތަންކޮޅު މީސްމީޑިއާގައި ހިއްސާކޮށް ގިނަ ބަޔަކު އަންނަނީ ރާހުލް އާއި ދިޝާއަށް ތަޢުރީފުކުރަމުންނެވެ.\nއަދި އެކަމުގައި ދިޝާ ދެކޭގޮތުން ބެލުމަށް އޭނާގެ އެކުވެރިއަކު ދިޝާގެ އުފަންދުވަސް ފާހަގަކުރުމުގެ ތެރެއިން، ދިޝާ މާ އުފަލުން ހުރީ ކީއްވެތޯ އަހަމުން ބުނީ އެއީ ނެޝަނަލް ޓީވީގައި މީހަކު އިންނަން އެހުމުންތޯ އެވެ. ޓްވިޓާގައި ވައިރަލްވެގެން އުޅޭ ވީޑީއޯއިން ފެންނަނީ އެ ސުވާލަށް ޖަވާބު ދިނުމުގެ ބަދަލުގައި ދިޝާ ލަދުން މޫނު ފޮރުވާ ތަނެވެ.\nއިންކަމް ސަޕޯޓް އެލަވަންސްގެ ގޮތުގައި 180 މިލިއަނަށްވުރެ ގިނަ ރުފިޔާ ދޫކޮށްފި\nރާހުލް އަކީ “ބިގް ބޮސް” ގެ މިފަހަރުގެ ސީޒަނުގައި ހުރި އެންމެ ފާހަގަކޮށްލެވޭ އެއް ބައިވެރިޔާއެވެ. އޭނާއާ ދިޝާ ލޯބީގެ ގޮތުން ގުޅިގެން އުޅޭތާ ދުވަސްތަކެއް ވެފައިވާ ކަމަށް މީޑިއާތަކުން ބުނެއެވެ.


ބައެއް ވައިރަސްތައް ފަސޭހައިން ނެތިދަނީ ކީއްވެ؟\nމީގެ ހާހެއްހާ އަހަރު ކުރިން، އިންގްލެންޑްގެ ރަސްކަލަކު އޭރު އެ ގައުމުގައި ދިރިއުޅުނު ވައިކިންގްސް ހުރިހާ ފިރިހެނުން ގަތުލުކުރި އެވެ. ނޮވެމްބަރު 13، 1002 އަކީ ވައިކިންގްސް އަށް ނަސީބުދެރަ އަދި ހިތާމައިގެ ދުވަހެކެވެ. ނަމަވެސް މިއަދުގެ ސައިންސްވެރިންނަށް އެ ހާދިސާއިން އިލްމީ ގޮތުން ވަރަށް ބޮޑު ހަދިޔާއެއް ވަނީ ލިބިފަ އެވެ.\nކޮވިޑަށްޓަކައި 10،000 ޕައުންޑްގެ ޖޫރިމަނާއެއް\nއިންގްލޭންޑްގައި ކޮވިޑުން ރައްކާތެރިވާން އެކަހެރިވާން ދެކޮޅު ހަދާ މީހުންނާއި އެކަމަށް ހުރަސް އަޅާ ފަރާތްތައް 10،000 ޕައުންޑް (ގާތްގަނޑަކަށް 200،000ރ)ގެ ޖޫރިމަނާއަކާ ކުރިމަތިލާން ޖެހޭނެ ކަމަށް، ސަރުކާރުން އިއްޔެ ބުނެފި އެވެ.\nSeptember 07, 2020 1\nސަލާންކުރާ ގޮތުން ހަކުރުބަލީގެ ނިޝާނެއް!\nމީހުންނާ އަތާއިއަތް ޖޯޑުކޮށް ކުރާ ސަލާމުގައި ބާރެއް ނެތް ނަމަ އެއީ އުމުރުން ދުވަސްވާ ފަހުން ހަކުރުބައްޔަށް ހުށަހެޅުމުގެ އަލާމާތަކަށް ވެދާނެ ކަމަށް ދިރާސާއެއްގައި ބުނެފި އެވެ.\nAugust 24, 2020 1\nމަދިރިން ޖެހޭ ބަލިތަކާ ދެކޮޅަށް މޮޑިފައި މަދިރި\nމަދިރިން ޖެހޭ ބަލިތައް ކަމަށްވާ ޑެންގީ އާއި ޗިކަންގުންޔާ ފަދަ ބަލިތައް ނައްތައިލަން އެމެރިކާގައި ޖެނެޓިކަލީ މޮޑިފައިކޮށްފައިވާ މަދިރިތަކެއް ފްލޮރިޑާ އަށް ދޫކޮށްލަން ނިންމައިފި އެވެ.\nފަލަ ނަމަ ކޮވިޑް-19 ގެ ނުރައްކާ ބޮޑު\nފަލަ މީހުންނަށް ކޮވިޑް-19 ގެ ނުރައްކާ ބޮޑު ކަމަށާއި އަދި އެފަދަ މީހުންނަށް ބަލި ޖެހިއްޖެ ނަމަ ފުރާނަ އަށް ނުރައްކާވުމުގެ ފުރުސަތު ވެސް ބޮޑު ކަމަށް އިނގިރޭސިވިލާތުގެ ތަޖުރިބާރުންގެ ޓީމަކުން ބުނެފި އެވެ.\nJuly 16, 2020 4\nކޮވިޑުން ޔޫކޭގެ އެއް މިލިއަން މީހުން ދުންފަތާ ދުރަށް\nކޮވިޑް-19 ގެ ސަބަބުން ކުރިމަތިވި ކަންކަމާ ހެދި، ދުންފަތުގެ އިސްތިއުމާލުކުރުން އިނގިރޭސިވިލާތުގައި ހުއްޓައިލި މީހުންގެ އަދަދު މިލިއަނަކަށް ވުރެ ގި ކަމަށް ޗެރިޓީއެއް ކަމަށްވާ އެކްޝަން އޮން ސްމޯކިން އެންޑް ހެލްތު (އޭޝް) އިން ހެދި ސާވޭއަކުން ދައްކައިފި އެވެ.\nApril 09, 2020 14\nޔޫކޭގައި ދިވެއްސަކު ކޮރޯނާވައިރަހަށް ޕޮޒިޓިވްވެއްޖެ\nއިނގިރޭސި ވިލާތުގައި ދިރިއުޅޭ ދިވެއްސަކު އަނެއްކާވެސް ކޮރޯނާވައިރަހަށް ޕޮޒިޓިވްވެއްޖެ އެވެ.\nތުއްތު ކުދިން ރީނދޫވާ ނަމަ ދެނެގަނެވޭ އެޕެއް\nއުފަންވާ އިރު ކުދިން ރީނދޫވާ ނަމަ އެކަން ދެނެގަނެވޭނެ އެޕެއް އިނގިރޭސިވިލާތުގެ ޑޮކްޓަރުންގެ ޓީމަކުން ހަދައިފި އެވެ.\n5ޖީ ނެޓްވޯކުން ސިއްހަތަށް ނުރައްކަލެއް ނެތް\nއިންޓަނެޓްގެ އިންގިލާބީ 5ޖީ ހިދުމަތް އާންމުވާން ފެށުމާ އެކު ބައެއް ގައުމުތަކުން އެންމެ ކަންބޮޑުވާން ފެށި އެއް ކަމަކީ މި ނެޓްވޯކްގެ ސަބަބުން އިންސާނުންގެ ސިއްހަތަށް ނުރައްކާވެދާނެތީ އެވެ. އަދި މިކަމާ ގުޅުވައިގެން އެކިއެކި ދިމަދިމާލުން އެކި ކަހަލަ ތިއަރީތައް ވެސް ނެރެފައިވެ އެވެ.\nއޭއައިގެ އެހީގައި އީޖާދުކުރި ބޭހެއް ޓެސްޓްކުރަނީ\nއާޓިފިޝަލް އިންޓެލިޖެންސް (އޭއައި) ބޭނުންކޮށްގެން އުފައްދާފައިވާ ބޭހެއް ތަޖުރިބާކާރުންގެ ޓީމަކުން އީޖާދުކޮށް އެ ޓެސްޓްކުރަން ތައްޔާރުވެއްޖެ އެވެ.\nދުންފަތް ހުއްޓާލުމުން ފުއްޕާމޭ އަމިއްލަ އަށް ރަނގަޅުވޭ\nދުންފަތުގެ އިސްތިއުމާލުކުރުން ހުއްޓާލުމުން، ފުއްޕާމެ އަށް ލިބިފައި ހުންނަ ގެއްލުންތައް އަމިއްލަ އަށް ރަނގަޅުވާ ކަމަށް ދިރާސާއެއްގައި ބުނެފި އެވެ.\nމަސް ކާ ހިތްވާ މީހުންނަށް "މީޓް" ޕެޗެއް\nމަސް ނުކައި، ހަމައެކަނި ތަރުކާރީ އާއި މޭވާ ކައިގެން އުޅޭ މީހުންގެ ތެރެއިން މަހުގެ ބާވަތްތައް ކާހިތްވާ މީހުންނަށް ބޭކަންގެ ވަހުން ބަނޑުފުރައިލަދޭ ޕެޗެއް އީޖާދުކޮށް، ޓެސްޓްކުރަން ފަށައިފި އެވެ.\nޕޮޕްކޯންކޮޅަކާ ހެދި ހިތުގެ އޮޕަރޭޝަނެއް\nފިލްމަކަށް ގޮސް ކެއި ޕޮޕްކޯންގެ އެތިކޮޅެއް ދަތުގައި ތާށިވެގެން އުފެދުނު ސީރިއަސް އިންފެކްޝަންތަކަކާ ގުޅިގެން މީހަކަށް ހިތުގެ އޮޕަރޭޝަނެއް ކުރަން ޖެހި، އުމުރު ދުވަހަށް ޕޮޕްކޯނަށް އަލްވަދާއު ކިޔައިފި އެވެ.\nއުރަމަތީގެ ކެންސަރު ދެނެގަންނަން އޭއައި\nއާޓިފިޝަލް އިންޓެލިޖެންސް (އޭއައި) ބޭނުންކޮށްގެން ގޫގުލް އިން ތަރައްގީ ކޮށްފައިވާ ސިސްޓަމެއްގެ އެހީގައި، އުރަމަތީގެ ކެންސަރު ހުރިކަން މިހާރު މާ ބޮޑަށް ދެނެގަނެވޭ ކަމަށް ބުނެފި އެވެ.\nDecember 22, 2019 1\nއަލުވި ރޯސްކުރަން ހާއްސަ ފޯމިއުލާއެއް\nކާ އެއްޗެހި ތައްޔާރުކުރަން ބޭނުންކުރާ އުކުޅުތަކަކީ އެ އެއްޗެހީގެ ރަހަ އިތުރަށް ފުރިހަމަކޮށްދޭނެ ކަމެކެވެ. އެގޮތުން އަލުވި ރޯސް ކުރާ ނަމަ އެކަމަށް ވެސް ހާއްސަ ގޮތެއް މިހާރު އެބަ އޮތެވެ. އެއީ ދަރިވަރުންތަކެއް ތައްޔާރުކުރި ފޯމިއުލާއެކެވެ. މީގެ އެންމެ މައިގަނޑު ކަމަކީ އަލުވި 30 ޑިގްރީ އެންގަލަށްވާ ގޮތެއް ކޮށުމެވެ.\nDecember 20, 2019 1\nއިނގިރޭސި ހޮސްޕިޓަލެއްގައި ޑިސްޕޯސަބަލް ބުރުގާ\nއިނގިރޭސިވިލާތުގެ ހޮސްޕިޓަލެއްގައި މުޅިން އަލަށް މުސްލިމު މުވައްޒަފުން ޑިސްޕޯސަބަލް ބުރުގާ ބޭނުންކުރަން ފަށައިފި އެވެ.\nފާހާނާތަށީގައި ހޭދަކުރާ ވަގުތު މަދުކުރަން އާ ގޮތެއް\nއޮފީސްތަކުގައި ވަޒީފާ އަދާކުރާ މީހުން ފާހާނާ އަށް ވަންނަ ގޮތަށް ނުނިކުމެ އެތައް ވަގުތެއް ހޭދަކުރާތީ މިކަމަށް ހައްލެއް ހޯދުުމުގެ ގޮތުން އިނގިރޭސިވިލާތުގައި ތަފާތު ގޮތަކަށް...\nDecember 19, 2019 1\nފަނޑު ނޫ އަލީގެ ތެރޭގައި ނިދަން ފަސޭހަތަ؟\nބައެއް މީހުންނަކީ ނިދާއިރު އެއްވެސް އަލިކަމެއް ނެތި ސީދާ ކަނު އަނދިރީގައީ ނޫނީ ނުނިދޭ މީހުންނެވެ. އެފަދަ މީހުންނަށް ކިރިޔާ ވެސް އަލިކަމެއް ފެންނަ ނަމަ ނިދުމަށް ހުރަސް އަޅަ އެވެ.\nNovember 30, 2019 2\nކުޑަކަމުދާ ތަކެތިން ޕްރޮސްޓޭޓް ކެންސަރު ދެނެގަންނަނީ\nފިރިހެނުންނަށް ކުރިމަތިވާ ޕްރޮސްޓޭޓް ކެންސަރު، ކުޑަކަމުދާ ތަކެތި ޓެސްޓްކޮށްލައިގެން ދެނެގަނެވޭނެ ގޮތެއް ހޯދުމުގެ މަސައްކަތް ފަށައިފި އެވެ.\nދުވަަސްވީ މީހުން ރާޒުވާ ކުޅުމުން ހަނދާން ގަދަވޭ\nރާޒުވާ އާއި ބިންގޯ ފަދަ ބޯޑް ގޭމްތައް ކުޅުމުން، އުމުރުން ދުވަސްވީ މީހުންގެ ހަނދާން ގަދަކޮށްދޭ ކަމަށް ދިރާސާއެއްގައި ބުނެފި އެވެ.\n"މަމް އެންޑް ބޭބީ" އެޕް؛ މާބަނޑު މީހުންނަށް ލުޔެއް\nމާބަނޑު ދުވަސްވަރު ދިމާވާ ހުރިހާ ހާލަތެއް ދެނެގެވޭ ގޮތަށް ފަރުމާކޮށް މިދިޔަ އަހަރު ޕައިލެޓް ސްކީމެއްގެ ގޮތުގައި ބޭނުންކުރަން ފެށި އިނގިރޭސިވިލާތުގެ ނެޝަނަލް ހެލްތު ސާވިސް (އެންއެޗްއެސް) ގެ މޮބައިލް އެޕް "މަމް އެންޑް ބޭބީ" އެޕްގެ ކާމިޔާބީ އަށް ފަހު އެ އެޕް ރަސްމީކޮށް ބޭނުންކުރަން ތައްޔާރުވެއްޖެ އެވެ.


Ibu ah Addu in hoonu maruhabaa eh kiyaifi | Mihaaru\nގަން އެއާޕޯޓަށް މަރުހަބާ ކިޔަން އެއްވި ބަޔަކާ އިބޫ ސަލާން ކުރައްވަނީ. ފޮޓޯ/ ހަސަން ސައީދު\nއިބޫ އަށް އައްޑޫން ހޫނު މަރުހަބާއެއް ކިޔައިފި\n13 ޖުލައި 2018 - 17:18 24 comments\nމި އަހަރުގެ ރިޔާސީ އިންތިހާބުގައި އިދިކޮޅު ޕާޓީތަކުން ވާދަ ކުރައްވާ ކެންޑިޑޭޓް އިބްރާހީމް މުހައްމަދު ސޯލިހް (އިބޫ) ކެމްޕޭނަށް މިއަދު އައްޑު އަށް ވަޑައިގަތުމުން ގަން އެއާޕޯޓުން ހޫނު މަރުހަބާއެއް ދަންނަވައިފި އެވެ.\nމީގެ ކުޑަ އިރުއްކޮޅެއް ކުރިން އިބޫ އާއި އޭނާގެ ޓީމް ގަމަށް ވަޑައިގަތުމުން، މަރުހަބާ ދަންނަވަން އައްޑޫގެ ގުޅިފައިވާ އަވަށްތަކުން ގިނަ އަދަދެއްގެ މީހުން މަލުގެ ހާރުތަކާއި ތަފާތު ޝުއޫރުތައް ލިޔެފައިވާ ލިޔުންތަކާ އެކު އެއްވި އެވެ. އޭގެ ތެރެއިން ގިނަ ބަޔަކާ އިބޫ ސަލާމް ކުރެއްވި އެވެ.\nމިއީ ރިޔާސީ ކެންޑިޑޭޓަކަށްވެ ވަޑައިގަތް ފަހުން އިބޫ ކެމްޕޭން ކުރައްވަން އަތޮޅަކަށް ވަޑައިގެންނެވި ފުރަތަމަ ފަހަރެވެ. އައްޑު އަށް ކުރައްވާ ދަތުރުގެ ތެރެއިން މާދަމާ އޭނާ ފުވައްމުލަކަށް ވެސް ވަޑައިގަންނަވާނެ އެވެ.\nތިން ދުވަހަށް ރާއްޖޭގެ އެންމެ ދެކުނަށް ކުރައްވާ ކެމްޕޭން ދަތުރުގެ ތެރެއިން އެންމެ ބޮޑަށް އޮންނާނީ އަވަށްތަކުގައި ދޮރުން ދޮރަށް ހިންގެވުމެވެ. އެ ގޮތުން މިއަދު ފޭދޫގައި ދޮރުން ދޮރަށް ހިނގުން އޮންނާނެ އެވެ.\nމީގެ އިތުރުން އައްޑޫގެ ފޭދޫ، މަރަދޫފޭދޫ، މަރަދޫ އަދި ހިތަދޫގެ ކެމްޕޭން ޓީމުތަކާ މިރޭ އެމްޑީޕީގެ ހިތަދޫ ހަރުހޭގައި ބައްދަލު ކުރުން ވެސް އޮންނާނެ އެވެ.\nMDP adhi Gulhifaivaa Siyaasee Party thakuge Riyaasee Candidate Hon.@ibusolih, Addu City ah vadaigenfi #JazeeraRaajje pic.twitter.com/kIlS9pn8BL\n— MDP Secretariat (@MDPSecretariat) July 13, 2018\nއިބޫ އަށް ގަން އެއާޕޯޓުން މަރުހަބާ ކިޔަނީ.\nމާދަމާ ހެނދުނުގެ ވަގުތެއްގައި އިބޫ އާއި އޭނާގެ ޓީމު ހުޅުމީދު އަށް ވަޑައިގަތުމުގެ ކުރިން އިދިކޮޅު ޕާޓީތަކުގެ ރިޔާސީ ކެމްޕޭންގެ ދޮރުން ދޮރަށް ކެމްޕޭން މުޅި ރާއްޖޭގައި ރަސްމީ ގޮތުން ފެށުން މާދަމާ ހެނދުނު މަރަދޫފޭދޫގައި އޮންނާނެ އެވެ.\nމާދަމާ މެންދުރު ފަހު، ފުވައްމުލަކަށް އިބޫ އާއި އޭނާގެ ޓީމު ވަޑައިގަތުމަށް ފަހު އާދީއްތަ ދުވަހު އަނެއްކާ ވެސް އައްޑު އަށް ވަޑައިގެން އައްޑޫގައި އިތުރު އަވަށްތަކުގައި ދޮރުންދޮރަށް ކެމްޕޭން ހަރަކާތްތައް ހިންގަން ވަނީ ހަމަޖެހިފަ އެވެ.\nއިބޫ ރާއްޖޭގެ އެންމެ ދެކުނަށް ކުރައްވާ ކެމްޕޭން ދަތުރު ނިންމަވާލައްވައި އައްޑޫން ފުރާވަޑައިގަންނަވާނީ އާދީއްތަ ދުވަހު ހަވީރެވެ.\nއިތުރު ލިޔުންތައް އެމްޑީޕީ އައްޑޫ ރައީސް އިބްރާހިމް މުހައްމަދު ސޯލިހް އިދިކޮޅު އިއްތިހާދު ގަން އިންޓަނޭޝަނަލް އެއާޕޯޓް\nއަޒުމަކީ ހުރިހާ ރަށަކަށް ދިއުން: އިބޫ


Furathama 100 Dhuvas: Sarukaaruge Communication Secretary Ge Kunfunyakah 30 Million Rufiyaa! – adduLIVE\nފުރަތަމަ 100 ދުވަސް: ކޮމިއުނިކޭޝަން ސެކްރެޓަރީގެ ކުންފުންޏަކަށް 30 މިލިއަން ރުފިޔާ!\n7 Feb 26, 2019, 08:49 ލިޔުނީ ހަސަން ރަޝީދު\nރައީސް އިބްރާހިމް މުހައްމަދު ސޯލިހުގެ ސަރުކާރުގެ ކޮމިއުނިކޭޝަން ސެކްރެޓަރީ ހަސަން އިސްމާއިލްގެ 90 ޕަސެންޓު ހިއްސާ އޮންނަ ކުންފުންޏެއް ކަމަށްވާ ބިޒްނަސް އިމޭޖު ގްރޫޕް (ބިގް) އަށް 30 މިލިއަން ރުފިޔާ ޕީއެސްއެމުން ދިނުމުން އެކަމާ ގިނަ ބަޔަކު ސުވާލު އުފައްދަން ފަށައިފިއެވެ.\nކުރީގެ ރައީސް މުހައްމަދު ނަޝީދުގެ ސަރުކާރުން އުފެއްދެވި މޯލްޑިވްސް ނެޝަނަލް ބްރޯޑްކާސްޓިން ކޯޕަރޭޝަން (އެމްއެންބީސީ) އިން ޓީވީއެމް ހިންގިއިރު އެތަނުގެ ޕްރޮގްރާމްތައް މާކެޓްކޮށްގެން ބިގް އަށް ލިބެން ޖެހޭ 78 މިލިއަން ރުފިޔާ އެބަ އޮތް ކަމަށް ކަނޑައަޅައި އެ ފައިސާ ދެއްކުމަށް ސިވިލް ކޯޓުން ހުކުމް ކުރީ 2016 ވަނަ އަހަރުއެވެ. މީގެތެރެއިން 30 މިލިއަން ރުފިޔާ ޕަބްލިކް ސާވިސް މީޑިއާ (ޕީއެސްއެމް) އިން މިހާރު ވަނީ ދައްކާފައެވެ.\nއެމްއެންބީސީން ދައުލަތުގެ މީޑިއާ ހިންގި އިރު ބިގް ކުންފުންޏާއެކު ހަދާފައިވާ އެއްބަސް ވުމަކީ ދައުލަތުގެ މީޑިއާ ހިންގާ ކުންފުންޏަށް ލިބޭ އާމްދަނީއެއްގެ 15 އިންސައްތަ ބިގް ކުންފުންޏަށް ދޭން ޖެހޭ ގޮތަށް އެމްއެންބީސީގެ މާކެޓިންގ މަސައްކަތްތަކަށް އަގުކޮށް ހަދާފައިވާ5މިލިއަން ރުފިޔާގެ އެއްބަސްވުމެކެވެ.\nބިގް ކުންފުންޏަކީ ރައީސް ސޯލިހުގެ ސަރުކާރުގެ ކޮމިއުނިކޭޝަން ސެކްރެޓަރީ ހަސަން އިސްމާއިލްގެ 90 ޕަސެންޓު ހިއްސާ އޮންނަ ކުންފުންޏެކެވެ. ހަސަން އިސްމާއިލް އަކީ އިކޮނޮމިކް މިނިސްޓަރ ފައްޔާޒު އިސްމާއިލްގެ އެއްބަޑު އެއްބަފާ މީހެކެވެ. ކުއްލި ގޮތަކަށް މިފަދަ ބޮޑު އަދަދެއްގެ ފައިސާ މި ކުންފުންޏަށް ދިނުމަކީ ގިނަ ސުވާލު އުފެދޭ ކަމެކެވެ.\n2014 ވަނަ އަހަރު އޮޑިޓަރ ޖެނެރަލް ނެރުއްވި ރިޕޯޓުން ފާހަގަވި ކަންތައްތައް\nއެމްއެންބީސީ އާއި ބިގްއާ ދެމެދު ހަދާފައިވާ އެއްބަސްވުމާ ގުޅިގެން 2014 ގައި އޮޑިޓަރ ޖެނެރަލް ނެރުއްވި އޮޑިޓް ރިޕޯޓެއްގައި ބުނެފައިވާ ގޮތުން އެމްއެންބީސީއަށް އާމްދަނީ ލިބޭ ބައިތަކުން 15 ޕަސެންޓް ދޭ ގޮތަށް އެއްބަސްވެ، އެ ކުންފުނީގެ އެކްސްކްލޫސިވް ސޭލްސް އެޖެންޓުކަން ބިގަށް ދިނީ ވާދަވެރި ބީލަމުގެ އުސޫލުތަކާ މުޅިން ހިލާފަށް ކަމަށެވެ.\nއޮޑިޓަރުން އެގޮތަށް ނިންމެވި ސަބަބުތަކުގެ ތެރޭގައި ބިގަށް އެ މަސައްކަތް އެވޯޑްކުރީ މާކެޓިން ކޮންސަލްޓެންސީ ފާމެއް ހޯދުމަށް ކުރި އިއުލާނެއްގެ ތެރެއިން ކަމަށް ވާއިރު އެ އިއުލާނުގައި އެކްސްކުލޫސިވް ސޭލްސް ރައިޓްސްގެ ވާހަކަ އާއި ސޭލްސް އިން ކޮމިޝަން ލިބޭނެ ކަމުގެ އެއްވެސް ވާހަކަ އެއް ހިމަނާފައި ނުވާކަން ފާހަގަކޮށްފައިވެއެވެ.\nމީގެއިތުރުން ބިގްގެ ޕާފޯމެންސް ބެލޭނެ އުސޫލެއް ނެތި ހަމައެކަނި ޓޯޓަލް ސޭލްސް އިން އެ ކުންފުންޏަށް ވަނީ 15 ޕަސެންޓްގެ ކޮމިޝަންގެ ގޮތުގައި އެއްބަސްވުމުގެ ދަށުން ޖުމްލަ 5.8 މިލިއަން ރުފިޔާ ދީފައިކަން އޮޑިޓުން ހާމަވެ އެވެ. ނަމަވެސް އެ ކުންފުންޏަށް އެ އަދަދު ދިނުމުގައި ބަލާފައިވާ މިންގަނޑާއި އުސޫލެއް ވެސް ފެންނަން ނެތް ކަމަށް ވެސް އޮޑިޓްގައިވެ އެވެ.\nއަދި އެ އެއްބަސްވުމުގެ ދަށުން އިތުރު 6.8 މިލިއަން ރުފިޔާ ހޯދުމަށް ބިގުން ވަނީ އެމްއެންބީސީއަށް ހުށަހަޅައިފަ އެވެ. ނަމަވެސް އެ އަދަދުގެ ބަދަލުގައި ދެ ފަރާތުން އެއްބަސްވެގެން 5.5 މިލިއަން ރުފިޔާ ބިގަށް ދިނުމަށް އެމްއެންބީސީން އެއްބަސްވި ކަމަށް ވެސް ރިޕޯޓްގައިވެ އެވެ. ނަމަވެސް އޭގެ ތެެރޭގައި ބިގްގެ ދައުރެއް ނެތި އެމްއެންބީސީ އަށް ލިބުނު އާމްދަނީން ވެސް ކޮމިޝަން ހޯދުމަށް އެދިފައިވާތީ ބިގަށް އިތުރަށް އެއްވެސް ފައިސާއެއް ނުދިނުމަށް ވެސް އޮޑިޓް ރިޕޯޓްގައި ވަނީ ލަފާދީފައެވެ.\nދައުލަތަށް ބޮޑު ގެއްލުމެއް ލިބެން އޮތް ނިންމުމެއް، އިސްތިއުނާފް ނުކުރީ ކީއްވެ؟\nމި މައްސަލާގައި ސިވިލް ކޯޓުން ކުރި ހުކުމުގައި ވަނީ އެމްއެންބީސީ އާއި ބިގާ ދެމެދު 2010 ގައި ވެފައިވާ އެއްބަސްވުމުގެ ދަށުން ބިގަށް ފަސް މިލިއަން ރުފިޔާ ދައްކަން ޖެހޭ ކަމަށެވެ. ނަމަވެސް މި އަދަދު އިތުރުވެފައި ވަނީ އެ ފައިސާ ގަވާއިދުން ދައްކާފައި ނުވާތީ ޖޫރިމަނާގެ ގޮތުގައި ފައިސާތަކެއް އިތުރުވެފައިވާތީއެވެ.\nމައުމޫލާތު ލިބިފައިވާ ގޮތުގައި ޕީއެސްއެމުން ބިގް އަށް 30 މިލިއަން ރުފިޔާ ދެއްކީ ޕްރައިވެޓައިޒޭޝަން ބޯޑުން އަދި ފިނޭންސް މިނިސްޓްރީގެ ގާނޫނީ ލަފަޔާއެކުއެވެ.\nބައެއް ފަރާތްތަކުން ދެކޭ ގޮތުގައި ދައުލަތަށް ބޮޑު ގެއްލުމެއް ލިބެން އޮތް ނިންމުމެއް އޭރުގެ ޕީއެސްއެމުން މަތީ ކޯޓުތަކުގައި އިސްތިއުނާފް ނުކުރުމަކީ ސުވާލު އުފެދޭ ކަމެކެވެ. އެނގިފައިވާ ގޮތުގައި ބައެއް މައްސަލަތަކަކީ އެކަމެއްގެ ސަބަބުން ދައުލަތަށް ނުހަނު ބޮޑު ގެއްލުންވާ ކަމެއް ނަމަ، އިސްތިއުނާފު ކުރުމުގެ މަރުހަލާ ފަހަނަ އަޅާ ދިޔަނަމަވެސް މަތީ ކޯޓުތަކަށް އިސްތިއުނާފު ކުރެވޭނެ ކަންކަމެކެވެ.\nއެހެން އެކަން އޮތް ކަމަށްވާނަމަ މިހާރުގެ ޕީއެސްއެމްގެ ބޯޑުން މި މައްސަލަ އިސްތިއުނާފް މަރުހަލާއަށް ނުގެންގޮސް ފައިސާތައް ބިގް އަށް 1 އަހަރު ދުވަހުގެ ތެރޭ ދައްކާ ނިންމުމަށް މިހާ އަވަސް އަރުވާލައިގެން އުޅޭ ސަބަބާ މެދު ވެސް ބައެއް ފަރާތްތަކުން ސުވާލު އުފައްދައެވެ.\nމީގެއިތުރުން ބައެއް ފަރާތްތަކުން އަންނަނީ މި ފައިސާ ދައްކަންޖެހޭނީ ޕީއެސްއެމްގެ އޭރުގެ ވެރިންގެ އަތުން ކަމަށްވެސް ބުނަމުންނެވެ. އެގޮތުން 78 މިލިއަން ރުފިޔާ އަށް އަދަދު އިތުރުވީ އެ ފަރާތްތަކުގެ އިހުމާލުން ކަމަށްވާއިރު، އެ ފަރާތްތަކުގެ މައްޗަށް ދައުވާކުރުމަށް ވެސް ބައެއް ފަރާތްތަކުން އަންނަނީ ގޮވާލަމުންނެވެ.\nއެމްއެންބީސީގެ ދަރަނި ޕީއެސްއެމް އަށް، ގާނޫނީ ބަހުސެއް!\nމި މައްސަލާގައި ސިވިލް ކޯޓުން ކޮށްފައިވާ ހުކުމުގައި މި ފައިސާ ދައްކަން ހުކުމްކޮށްފައިވަނީ އެމްއެންބީސީގެ މައްޗަށެވެ. ނަމަވެސް އެ ހުކުމުގައި ޕީއެސްއެމްގެ ނަމެއް ނެތް ނަމަވެސް އެ ފައިސާގެ ތެރެއިން 30 މިލިއަން ރުފިޔާ ދައްކާފައިވަނީ ޕްރައިވެޓައިޒޭޝަން ބޯޑުން އެގޮތަށް ކަނޑައަޅާފައިވާތީއެވެ.\nބައެއް ގާނޫނީ ފަރާތްތަކުން ބުނާގޮތުން އެމްއެންބީސީގެ މުދަލާއި ފައިސާ، ޕީއެސްއެމަށް ބަދަލުކޮށްފައިވާތީ އެ ދަރަނި ޕީއެސްއެމްގެ ބޮލުގައި އެޅޭނެ ޖާގަ އެބައޮތެވެ.\nނަމަވެސް އެމްއެންބީސީ އަދި ޕީއެސްއެމް އަކީ ވަކި ޤާނޫނީ ދެ ޝަހުސު ކަމަށްވާއިރު އެމްއެންބީސީ ގެ ދަރަންޏަކަށް ޕީ.އެސް.އެމް އިން ޒިންމާވާން ޖެހޭނެ އެއްވެސް ޤާނޫނީ އުސޫލެއް ނެތް ކަމަށް ބައެއް ފަރާތްތަކުން އަންނަނީ ބުނަމުންނެވެ.\nއަދި މިއީ މަގާމުގެ ނާޖާއިޒު ފައިދާ ހޯދައިގެން ބަޔަކަށް ނުހައްގު މަންފާއެއް ހޯދާދިނުން ކަމަށާއި މިކަމުގެ ފުރިހަމަ ޒިންމާ ފިނޭސް މިނިސްޓަރު އަދި ޕްރައިވަޓައިޒޭޝަން ބޯޑުގެ މެމްބަރުން ފުރިހަމައަށް ނަގަންޖެހޭނެ ކަމަށްވެސް ބައެއް ފަރާތްތަކުން އަންނަނީ ބުނަމުންނެވެ.\nއެނގިފައިވާ ގޮތުގައި ފިނޭންސް މިނިސްޓަރ އަމީރު މި ފައިސާ ބިގް ކުންފުންޏަށް ދޫކޮށްފައިވަނީ ބަންޑާރަ ނައިބް ރިއްފަތު އާއި މަޝްވަރާ ކުރެއްވުމަށްފަހު ބަންޑާރަ ނައިބްގެ ލަފާގެ މަތިންނެވެ.\nކޮރަޕްޝަނަށް މަގުފަހިވާ ކަމެއް، ޒީރޯ ޓޮލެރެންސް ކޮބާ؟\n2014 ވަނަ އަހަރު އޮޑިޓަރ ޖެނެރަލް ނެރުއްވި އޮޑިޓް ރިޕޯޓުން ހާމަވި ގޮތުގައި އެމްއެންބީސީގެ އެކްސްކުލޫސިވް ސޭލްސް އެޖެންޓުކަން ބިގް އަށް ދިނުމުގައި ކޮރަޕްޝަންގެ އަމަލުތަކެއް ހިނގާފައިވާކަން ވަނީ ހާމަވެފައެވެ. އަދި މި ކަންތައްތައް އެންޓި ކޮރަޕްޝަން ކޮމިޝަނުން ތަހުގީގު ކުރުމަށް ވެސް އޮޑިޓާ ޖެނެރަލް ވަނީ މި ރިޕޯޓުގައި ލަފާ ދެއްވާފައެވެ.\nރައީސް ސޯލިހު ދެއްވި ފުރަތަމަ ރިޔާސީ ބަޔާނުން އެންމެ ފާހަގަވި އެއް ކަމަކީ ކޮރަޕްޝަނާއި ވައްކަމާއި ފަސާދަ އަށް އެއްވެސް ޖާގައެއް ނުދެއްވާނެ ކަމަށާއި އެމަނިކުފާނުގެ ސިޔާސަތަކީ ކޮރަޕްޝަނަށް "ޒީރޯ ޓޮލަރެންސް" ކަމަށް ވިދާޅުވި ވިދާޅުވުމެވެ. މިއީ ރައީސްގެ އެ ސިޔާސަތު އިސްކުރަންޖެހޭ ވަގުތެވެ.\nއެމްއެންބީސީގެ އެކްސްކުލޫސިވް ސޭލްސް އެޖެންޓުކަން ބިގް އަށް ދިނުމުގައި ކޮރަޕްޝަންގެ އަމަލުތަކެއް ހިންގާފައިވާކަން އޮޑިޓު ރިޕޯޓުން ހާމަވާއިރު، ކޮރަޕްޝަން ހުއްޓުވުމަށް ސަރުކާރުން ހެޔޮ ނިޔަތެއްގައި މަސައްކަތް ކުރާކަމަށްވާނަމަ މި މައްސަލަ އަލުން ބަލަންޖެހެއެވެ. ސަރުކާރުގެ ނުފޫޒު ގަދަ މިނިސްޓަރަކާއި އާއިލީ ގޮތުން ގުޅުން އޮންނަ މީހަކަށްވުމުން މިއީ ނުބަލާ ދޫކޮށްލަންޖެހޭ ވަރަށް ވުރެ ދައުލަތަށް ގެއްލުން ބޮޑު މައްސަލައެކެވެ. މޫނަށް އަދި ކަނދުރާ އަކަށް ބެލުމެއް ނެތި މިކަންކަން ކުރި ފަރާތްތަށް ޖަވާބުދާރީ ކުރުވަން ޖެހެއެވެ.\nނަމަވެސް ބައެއް ފަރާތްތަކުން ދެކޭ ގޮތުގައި މި މައްސަލަ އިސްތިއުނާފް ކުރުމުގެ މަރުހަލާ އަށް ނުގެންގޮސް 30 މިލިއަން ރުފިޔާ ބިގް އަށް ދައުލަތުގެ މީޑިޔާ ހިންގާ ކުންފުނިން ދިނުމަކީ ރައީސް ސޯލިހުގެ ކޮރަޕްޝަނަށް "ޒީރޯ ޓޮލެރެންސް" ދިނުމުގެ ސިޔާސަތު މިހާރުވެސް ފޫގޮސްފައިވާ ކަމުގެ ހެއްކެކެވެ.\nކޮރަޕްޝަން ހުއްޓުވުމަށް ތަފާތު ނަން ނަމުގައި ކެމްޕެއިންތައް ފެށި ނަމަވެސް ދައުލަތުގެ މަގާމުތަކުގައި ތިބެގެން އެހެން ފަރާތްތަށް ނުހައްގުން ކޮރަޕްޝަން މެދުވެރިކޮށް މުއްސަނދިކޮށްދޭ "ވަގުން" ޖަވާބުދާރީ ނުކޮށް ރައްޔިތުންގެ ޖީބުން މި ފައިސާތައް ދައްކާހާ ދުވަހަކު ކޮރަޕްޝަނެއް ނުހުއްޓުވޭނެއެވެ.\nކޮރަޕްޝަނަކީ ހަމައެކަނި އެމްއެމްޕީއާރްސީގެ ހިޔާނާތުގެ ފައިސާގައި ޖެހުމެއް ނޫނެވެ. ބިޑްނުކޮށް ޕްރޮޖެކްޓް އެވޯޑް ކުރުމާއި ގާތްގުޅުން އޮންނަ މީހުންގެ ވިޔަފާރި ޕްރޮމޯޓް ކުރުމާއި މަސައްކަތްނެތި އެތައް ބައިވަރު ސިޔާސީ މަގާމް އުފައްދައި ސިޔާސީ ފައިދާއަށްޓަކައި ބަހައި ދައުލަތުގެ ފައިސާ ބޭކާރުކުރުމަކީ ވެސް ހަމަ ކޮރަޕްޝަނެވެ.


Dho?! Top 10 Makeup Artists: Enmme kamudhanee kaaku?\nޓޮޕް 10 މޭކަޕް އާޓިސްޓުން: އެންމެ ކަމުދަނީ ކާކު؟\nމިސްރުގެ ފިރުޢައުނުން ރަސްކަންކުރި ގަނޑުވަރުތަކަކީ ޒަމާނީ މޭކަޕްގެ މައި ދަރުބާރެވެ. އެ ޒަމާނަށް ބަލާއިރު އެންމެ ގަދަ އަށް މޭކަޕްކޮށް ދިވެހިންގެ ހިތްތަކުން ޖާގަ ހޯދާފައިވާ އެންމެ ބޮޑު ޝަހުސިއްޔަތަކީ މަޝްހޫރު ހާމާނެވެ. ކިތަންމެ ނުބައި ނުލަފާ އާދަމުގެ ދަރިއަކަށްވިޔަސް އޭނަގެ މޭކަޕްވީ މި ޒަމާނުގައި ވެސް އަހަރެމެން ހައިރާންކޮށް އަޖާއިބުކޮށްލި ކުލަތަކަކަށެވެ.\nއޭގެ ފަހުން ވެސް މިހާރު ތިން ހާސް އެތައް ސަތޭކަ އަހަރެއްވީ އެވެ. މޭކަޕްގެ މި ތާރީޚް ވަރަށް ވެސް ދިގެވެ. މިއަދާ ހަމަ އަށް އައިއިރު މިއީ މަލްޓިބިލިއަން ޑޮލަރުގެ ބޮޑު އިންޑަސްޓްރީއެކެވެ. މި އޮއިވަރެއްގައި ޖެހި ރާއްޖޭގައި ވެސް މި ދަނީ މަޑުމަޑުން ނަމަވެސް މޭކަޕްގެ "މައި ދަރުބާރެއް" ނުވަތަ އިންޑަސްޓްރީއެއް އުފެދެމުންނެވެ. މާލެއިން ލިބެން ހުރި ހިދުމަތްތަކަށް ބަލާއިރު އެންމެ އަގުބޮޑު ހައެއްކަ ހިދުމަތުގެ ތެރޭގައި މޭކަޕްކޮށްދިނުމާއި ރީތިކޮށްދިނުން މިއަދު ހިމެނުމަކީ މިކަން ސާބިތުކޮށްދޭ ކަމެކެވެ.\nއެކަމަކު މީހުން ބުނާ ވާހަކައެއް އޮވެއެއް ނޫން ހެއްޔެވެ؟ މޮޅު، ބުރަ އަދި ހުނަރުވެރި ކަމެއްގައި ވަރަކާއި އަގެއް ހުންނަން ޖެހޭނެއެވެ.\nދެން މި އޮތީ އެންމެ ހުނަރުވެރި ނުވަތަ އެންމެ މަގްބޫލު 10 މޭކަޕް އާޓިސްޓުންގެ ވާހަކަ އެވެ. މިފަހަރު މި އޮތީ ތަރުތީބުކޮށްލާފައިވާ ލިސްޓަކަށް ވުރެ ބޮޑަށް އާންމުންގެ މެދުގައި އެންމެ މަގްބޫލު ކަމަށް ފާހަގަކުރެވޭ 10 އާޓިސްޓުންގެ ލިސްޓެކެވެ. ލިސްޓް ތަރުތީބުކޮށް ވަނަ ދޭނީ ކިޔުންތެރިންނެވެ.\nހުސެއިން އަނީސަކީ ކާކުތޯ ސުވާލުކޮށްފި ނަމަ އެއީ ކާކުކަން ބުނެދޭން ނޭނގިދާނެ އެވެ. އެކަމަކު ޖަސްޓިން އަކީ ކާކުތޯ ސުވާލުކޮށްފި ނަމަ އޭނާ ސިފަކޮށްދޭން ދެން ވަރަށް ފަސޭހަވީ އެވެ. އެއް ބަޔަކު ބުނާ ގޮތުން ނަމަ ރާއްޖޭގައި މިވަގުތު ހުރި އެންމެ ހުނަރުވެރި މޭކަޕް އާޓިސްޓަކީ މިއީ އެވެ. އެންމެ މަގްބޫލު އަދި އެންމެ މަޝްހޫރު މޭކަޕް އާޓިސްޓުންގެ ތެރޭގައި ޖަސްޓިން މިއަދު ހިމެނެ އެވެ.\nދުވާލުދާ ހަތަރުދަމު އެޕޮއިންޓްމަންޓްތަކަށް އެޓެންޑްކުރުމަށް މާލޭގެ އެއްތަނުން އަނެއް ތަނަށް ދުވެލަދުވެލަ އުޅޭ މި ޒުވާނާ އޭނާގެ މޭކަޕް ފޮއްޓާއެކު މި ހަލުވިމިނުގައި ހަރަކާތްތެރިވާތާ މިހާރު ގާތްގަނޑަަކަށް 10 އަހަރުވީ އެވެ.\nއެންމެ ގިނަ ބަޔަކު ޖަސްޓިން އަށް ކުރާ ތައުރީފަކީ އޭނާގެ މަސައްކަތުގައި ހުނަރުވެރިވެފައި ސްޕީޑް އަވަސް ވާހަކަ އެވެ.\nއޭނާ ފުލް ބްރައިޑަލް މޭކަޕެއް (އެއީ ހެއާއާއެކު) ކޮށްދެނީ 1500ރ. އަށެވެ. އާދައިގެ މޭކަޕެއް އަޅާލަދޭ އަގަކީ 350ރ. އެވެ. ޖަސްޓިން ގޮވައިގެން ފޮޓޯޝޫޓަކަށް ގެންދާ ނަމަ ހަތަރު ގަޑިއިރަށް އޭނާ ޗާޖުކުރަނީ 2500ރ. އެވެ. އެއަށް ފަހު އިތުރުވާ ކޮންމެ ގަޑިއިރަކަށް 100ރ. ވެސް ނަގަ އެވެ.\nމިފަދަ ރޭޓުތަކެއްގައި މޭކަޕްކޮށްދޭއިރު ޖަސްޓިން އަކީ "ސްޕެޝަލް މޭކަޕް" އަދި ކޮސްޕްލޭ މޭކަޕާއި ކޮސްޓިއުމް އަމިއްލަ އަށް ތައްޔާރުކުރުމުގައި ވެސް އެފަދަ ދެ ވަނައެއް ނެތް ހުނަރުވެރިއެކޭ ބުނެވިދާނެ އެވެ.\nމިއީ "ކުއީން އޮފް ޝީބާ" އެއް ނޫނެވެ. އެކަމަކު ފަހަރުގައި ދިވެހިންގެ މޭކަޕްގެ ދަރުބާރުގައި ތަހުތަށް އަރައިހުރީ ޒުވާން މި އަންހެން މޭކަޕް އާޓިސްޓޭ ބުނެވިދާނެ އެވެ. ކުޑަ ދުވަސްކޮޅެއްގެ ތެރޭގައި އޭނާ ދެއްކި ހުނަރުވެރިކަމާ އެކު މަގްބޫލުކަމާއި މަޝްހޫރުކަމުގެ ރޭހުގައި އަރައިގެން ގޮސްފައި ވަނީ އެހައި ވެސް މައްޗަށެވެ.\nބަލްގީސް އަކީ ފެޝަނާއި މޭކަޕްގެ ދިވެހި ދަރުބާރުން ލިބެން ހުރި އެންމެ ފުރިހަމަ އެއް ޕެކޭޖެވެ. މި ތަހުތު އަޅައިގެން ހުރީ އައިޝަތު ދީމާ އެވެ.\nދީމާ އެންމެ ބޮޑަށް ފާހަގަކޮށްލެވެނީ އޭނާގެ ބްރައިޑަލް ޕެކޭޖުތަކަށެވެ. ބައެއް މޭކަޕް އާޓިސްޓުންނާ ހިލާފަށް ދީމާގެ "ބަލްގިސް" ސްޓޫޑިއޯ އަކީ އެތަނުގެ ސައިޒަށް ބެލުމެއް ނެތި ހުރިހާ ހިދުމަތެއް ވެސް އެއްފަހަރާ ދިނުމުގެ ގާބިލުކަން ހޯދާފައިވާ ތަނެކެވެ. އެގޮތުން މޭކަޕްކޮށް ހެއާ ހަދައިދޭއިރު ބޭނުންވާ ވައްތަރަކަށް ހިޖާބު އަޅުވައިދިނުމާއި ނަލަވާން ދެން ވެސް ބޭނުންވާނޭ އިތުރު އެހެން އެކްސެސަރީސްތައް ތައްޔާރުކޮށްދިނުމަކީ ވެސް އޭނާގެ މަސައްކަތެކެވެ.\nބަލްގީސް އަކީ ޔަގީނަށް ވެސް މި ލިސްޓުގައި ހިމެނޭ އެންމެ ބޮޑު ހިޓެވެ.\nއެންމެ ގާތް ރައްޓެހިން ދަންނަ ނަމުން ނަމަ މައިކް އަކީ އޭނާގެ އެކުވެރިއެއްގެ ސެލޫނެއްގައި މަސައްކަތްކުރަމުން މި ދާއިރާގައި ވަރުގަދަ އަށް ފައި ވިއްދާލާފައިވާ ޒުވާނެކެވެ. ރޮކް ޕޭޕާ ސިޒާސްގެ ނަމުގައި އޭނާ މިހާރު ހިދުމަތް ދެމުން އަންނައިރު ކުރު މުއްދަތެއްގެ ތެރޭގައި ގިނަ ބައެއްގެ މެދުގައި ހޯދާފައިވާ މަގްބޫލުކަން ފާހަގަކޮށްލެވެ އެވެ.\nމީކާއިލްގެ އެންމެ ހާއްސަ ސިފައެއް ކަމަށް ގިނަ ބަޔަކު ބުނަނީ "ފްލެކްސިބިލިޓީ" އެވެ. މީގެ އިތުރުން މާ ކަންތައް ބޮޑުނުކޮށް "ސިމްޕަލް އެކަމަކު ސްޓައިލިޝް" ހިދުމަތެއް ދިނުމަށް އޭނާ ކުރާ މަސައްކަތް ވެސް ކްލައިންޓުން ފާހަގަކުރެ އެވެ.\nމި އަހަރުގެ އެޕްރީލް މަހު އަމިއްލަ ސެލޫނެއްގައި ހިދުމަތް ދޭން ފެށި މި ހުނަރުވެރިޔާގެ ބްރައިޑަލް ޕެކޭޖު ފެށެނީ 1650ރ. އިންނެވެ. އެކަމަކު އޭނާ ބުނީ ހުރިހާ އަގުތަކެއް ވެސް ބިނާވާނީ ހިދުމަތް ހޯދަން ބޭނުންވާ ފަރާތުގެ ބޭނުންތަކަށް ކަމަށެވެ.\nސްޓައިލޯ އަކީ ސެލެބްރިޓީންނާއި އާންމުންގެ މެދުގައި ވެސް ބޮޑު މަގްބޫލުކަމެއް ހޯދާފައިވާ ސެލޫނެކެވެ. މި ނަމުގެ ފަހަތުގައި ހުރި ހުނަރުވެރިއަކީ ފާތިމަތު ޝްރޭޔާ އެވެ. މީގެ ހައެއްކަ އަހަރު ކުރިން އޭނާ ސްޓައިލޯއާ އެކު މީހުން ރީތިކޮށް ނަލަކުރުމުގެ ވިޔަފާރީގެ ތެރެއަށް ވަނީ ރީތިވުމަކީ ހަމައެކަނި ވަކި ޖިންސަކަށް ހާއްސަވެފައިވާ ކަމެއް ނޫން ކަމަށް ގަބޫލުކުރިކުރުމާއިގެންނެވެ.\nޝްރޭޔާގެ "ސްޓައިލޯ" އަކީ ވީހާވެސް "ނެޗުރަލް" އެކަމަކު ހިތްގައިމު މޭކަޕެއް އަޅައިދިނުމެވެ.\nބްރައިޑަލް ފުލް ޕެކޭޖެއްގެ އަގު އޭނާގެ ސެލޫނުން ފެށެނީ 2000ރ. ގެ ރޭޓުންނެވެ.\nނަސޫ އާއި އުނޫޝާ.\nތިޔައީ މަޝްހޫރު ލަވަކިޔުންތެރިޔާ މަރިޔަމް އުނޫޝާގެ ފަސްފަހަށް ސޯޝަލް މީޑިއާގައި ބަލަމުން ދުވަމުން ގެންދާ މީހެއް ކަމުގައި ވަނީ ނަމަ ނަސްމާ އަބްދުﷲ (ނަސޫ) އެއްގެ ހުނަރުވެރިކަން ވާނީ ފެހި އަޝޯހުވެފަ އެވެ. މޯލްޑިވިއަން އައިޑޮލްގެ ދެ ސީޒަނުގައި ވެސް މޭކަޕާއި ހެއޭގެ ރޭހުގައި އުނޫޝާ އަށް އެއް ވަނަ ހޯދައިދިން ހުނަރުވެރިއަކީ މިއީ އެވެ.\nރަސްމީކޮށް މޭކަޕް އާޓިސްޓަކަށް ނަސޫ ބަދަލުކޮށްލީ 2009 ވަނަ އަހަރުގައި އޭނާ ވީޓީވީގައި އަދާކުރަން ފެށި ވަޒީފާ އެވެ. އެތަނުގައި އެންމެ އާދައިގެ ނިއުސް ކާސްޓަރުންގެ މޫނުތަކުން ފެށިގެން ގޮސް މިއަދު މި ރާއްޖޭގައި އޭނާ މޭކަޕްކޮށް ނަލަނުކޮށްދޭ ރައީސަކު ވެސް ނެތެވެ.\nނަސޫ އޭނާގެ މޭކަޕްގެ ހިދުމަތް ސިފަކޮށްދެނީ "ސިމްޕްލިސިޓީ އާއި އެލެގަންސް" އިންނެވެ.\nލޭކޮކާ އަކީ ދިވެހިންގެ މޭކަޕްގެ ދަރުބާރަށް ހުނަރުވެރިކަމުގެ ގަދަ ރޯޅިއަކާ އެކު ވެރިވެގަނެފައިވީ އެންމެ މަގްބޫލު އެއް ނަމެވެ. މި ފަހުރުވެރި ނަމުގެ ފަހަތުގައި ހުރި ތަޖުރިބާކާރަކީ ރިޒްނާ އަހުމަދެވެ. ރާއްޖޭގެ މޭކަޕްގެ ވިޔަފާރީގެ މާ ބަގީޗާގައި ފޮޅުނު އެންމެ ފަރި މަލަކީ މިއީ އެވެ. އަދި އޭނާ އަކީ މިއަދު މި ފެންނަ ޒުވާން ގިނަ މޭކަޕް އާޓިސްޓުން އެގޮތުގައި ފައްކާކޮށް ނެރުމުގެ ވަރަށް ބޮޑު ކްރެޑިޓެއް ވެސް ލިބޭ ފަރާތެކެވެ. މިސާލަކަށް މަތިން ފާހަގަކުރެވިގެން އެދިޔަ ނަސޫ ވެސް މޭކަޕަށް ހިތްޖެހުނު އެއް ސަބަބަކީ މި ކުލަގަދަ ލޭކޮކާއެވެ.\nމާލޭގައި ތިބި މޭކަޕް އާޓިސްޓުންނަށް ބަލާއިރު އެންމެ ސެލެބްރޭޓެޑް ނަމަކަށް ވާނީ ޔަގީނަށް ވެސް ރިޒްއެވެ.\nބައެއް މީހުން ރުތުބާ އަހްމަދު ދަންނަނީ ސްޕެޝަލް އިފެކްޓްސް މޭކަޕް އާޓިސްޓެއްގެ ގޮތުގަ އެވެ. ނުވަތަ ލެއިން ތަތްތެޅިފައިވީ ގުރުސަމް މޭކަޕަށެވެ. އެކަމަކު އޭނާ އަކީ ބްރައިޑަލް މޭކަޕާއި އެހެނިހެން ހަފުލާތަކަށް ހާއްސަ މޭކަޕްގެ ވިޔަފާރީގައި ވެސް ނަން ހިނގާ ނަމެކެވެ.\nއޭނާ މި ދާއިރާގައި މަސައްކަތްކުރާތާ މިހާރު ފަސް އަހަރުވީ އެވެ. ރަސްމީ ތަމްރީނުތަކެއްގެ ބަދަލުގައި ރުތުބާ އަކީ އޭނާގެ އަމިއްލަ ހުނަރުވެރިކަމުގައި އަމިއްލަ އަށް މި ދާއިރާގައި ފައިތިލަ ސާބިތުކުރަމުން އަންނަ ހުނަރުވެރިއެކެވެ. އަމިއްލަ އަށް މޭކަޕްކޮށް ނޫޅޭ ހަނދާނެއް ނެތްއިރު އޭނާ މިހާރު ކޮށްދޭ މޭކަޕްތަކަކީ ވެސް ހަނދާން ނައްތާލަން ފަސޭހަ މަސައްކަތްތަކެއް ނޫނެވެ.\nފުލް ބްރައިޑަލް މޭކަޕް ރުތުބާ ފަށާ އަގަކީ 1050ރ. އިންނެވެ. އެހެން ހަފުލާތަކަށް މޭކަޕްކޮށްދޭ އަގުތައް އުޅެނީ 500ރ. އާއި 600ރ. އާ ދެމެދުގެ އަގުތަކުގަ އެވެ.\nއަޒީޒާ އަމާނީ އަހުމަދު ނުވަތަ ރައްޓެހިން އޭނާ ދަންނަ ނަމުން ނަމަ އަމާނީ އަކީ މި ދާއިރާގައި މަސައްކަތްކުރާތާ ގާތްގަނޑަކަށް ހަތް އަހަރުވެފައިވާ ޒުވާން އާޓިސްޓެކެވެ. އެކަމަކު ލޯކަލް މާކެޓަށްވުރެ ބޮޑަށް އަމާނީގެ ގިނަ ވަގުތު އޭނާ ހާދަކުރަނީ ރިސޯޓް މާކެޓްގަ އެވެ.\nމެއިންސްޓްރީމްގައި މަސައްކަތްކުރާ ގިނަ މޭކަޕް އާޓިސްޓުންގެ ތެރެއިން އަމާނީ ފާހަގަކޮށްލެވެނީ އޭނާގެ ހިދުމަތަށެވެ. ވަކިން ހާއްސަކޮށް އޭނާގެ "ޓްރިއަލް މޭކަޕް އޮޕްޝަން" ފާހަގަކޮށްލެވެ އެވެ. އެއީ އެމީހަކު ހިތްހަމަޖެހޭ ކުލަތަކަކާއި ޝޭޑުތަކެއް ދެނެގަނެ ބޭނުން ގޮތަށް މޭކަޕްކުރުމަށް ހާއްސަކޮށްފައިވާ ޕެކޭޖެކެވެ. މި ޕެކޭޖުގެ އަގަކީ 1500ރ. އެވެ. އަމާނީ ބުނަނީ އެ ޕެކޭޖު ނަގާ ކްލައިންޓެއްގެ ހިތް ފުރިގެން ބަންޑުންވަންދެން މޭކަޕްކުރަންވީ ކަމަށެވެ.\nހިޖާބާ ނުލައި އޭނާ ބްރައިޑަލް މޭކަޕެއް ކޮށްދެނީ 650-800ރ. އާދެމެދުގެ އަގުތަކެއްގަ އެވެ.\nޖުމާ ނުވަތަ އިސްމާއިލް ޖުމައިހް އެވެ. މިއީ ފަހަރެއްގައި މި ލިސްޓުގައި ހިމެނޭ އެންމެ "ކޮމްޕްލީޓް" އާޓިސްޓެވެ. އޭނާގެ ހާއްސަ ހުނަރަކީ ހަމައެކަނި ހަފުލާއަކަށް މޭކަޕްކޮށްދިނުމެއް ނޫނެވެ. މޭކަޕްކޮށް ހެއާ ހަދައިދިނުމުގެ އިތުރުން ސްޕެޝަލް އިފެކްޓްސް މޭކަޕާއި ފެޝަން ޑިޒައިނިންގައި ވެސް މިއީ މަޝްހޫރު ނަމެކެވެ.\nބްރައިޑަލް މޭކަޕާއި ހަފުލާތަކަށް ހާއްސަ މޭކަޕަށްވުރެން ޖުމާގެ މަސައްކަތް ބޮޑަށް ފެންނަނީ ބޮޑު އިސްކިރީނުންނެވެ. ނަމަވެސް މިއީ މާލޭގެ އެންމެ މަގްބޫލު ނުވަތަ ހުނަރުވެރި މޭކަޕް އާޓިސްޓުންގެ ލިސްޓެއް އެކުލަވައިލާ ނަމަ އެ ލިސްޓެއްގައި ކޮންމެހެން ވެސް ހިމަނަން ޖެހޭ ވަރުގެ ނަމެކެވެ.\nބްލަޝް ރީބްރޭންޑްކޮށް ބިޝާރާ ހަސަން ވަހީދު މިހާރު މޭކަޕްގެ ފިހިން ހިދުމަތް ދެނީ "ބިޝާ" ގެ ނަމުގަ އެވެ. އެހެން އާޓިސްޓުން އެމީހުން ހުނަރު ދައްކަން މީސް މީހުން މޭކަޕް އެމީހުންގެ ފޭސްބުކް ޕޭޖުތަކަށް ލައި އުޅުނަސް ބިޝާރާގެ ޕްރޮމޯޝަނަލް ޕޭޖުތަކުގައި އެންމެ މަޝްހޫރު މޫނަކީ ވެސް ބިޝާރާއެކެވެ. އެކަމަކު އެއީ މައްސަލައެއް ނޫނެވެ. މިއީ ވެސް މި ދާއިރާއިން ފާހަގަކޮށްލެވޭ ވަރުގަދަ ޓެލެންޓެކެވެ.\nއެހެންވީމަ ބުނެބަލާށެވެ. އެންމެ ކަމުދަނީ ކާކު ހެއްޔެވެ؟ ލިސްޓުގައި ހިމަނަން ޖެހޭ ނަމެއް ކަޓައިގެން ހިނގައްޖެ ހެއްޔެވެ؟


Beleniveriehge Shakuva: Leakvi Paper Hadhaigen Ekudhin Balaeh Nugannaane - Vaguthu\nއޭޭލެވެލް އިމްތިހާނުގެ ގިނަ ޕޭޕަރުތަކެއް ލީކުވަމުންދާ ކަމުގެ އަޑުތައް ފެތުރެމުން އަންނަ އިރު ބައެއް ވެބްސައިޓްތަކުގައި މި ޕޭޕަރުތައް ވިއްކައި ހެޔޮއަގުގައި އަންނަނީ ވިޔަފާރިކުރަމުންނެވެ. ބޮޑު ފުރަބަންދަކަށް ފަހު އޭލެވެލް އިމްތިހާނު ފަށާއިރު، ފުދޭ ވަރަކަށް ގިނަ ދަރިވަރުންގެ ނަތީޖާތައް ދަށްވުމަށް މަގުފަހިވުމާއެެކު، މި އިމްތިހާނުގައި ލީކުވެގެން އުޅޭ ޕޭޕަރުތައް ބަލާފާނެ ކަމުގެެ ބިރު އެބަ އޮތެެވެ.\nއިމްތިހާނުގެެ ޕޭޕަރުތައްް ލީކުވެގެން އުޅޭ މައްސަލައާ ގުޅިގެން އެޑިއުކޭޝަން މިނިސްޓްރީން އަންނަނީ އެވާހަކަތައް ދައްކަމުން އަންނަ މީޑިއާތައް ކުށްވެރިކޮށް، އެެފަދަ ކަމެެއް ނުހިނގާ ކަމަށް ބުނަމުންނެވެެ. އަދި މިއީ ރާއްޖެއިން ބޭރުގައި ހިނގައިގެން އުޅޭ ކަމަކަށް ވުމުން މިކަމުގެ އަސަރު ރާއްޖެއަށް ކުޑަވާނެ ކަމަށް ދޭހަވާ ގޮތައް އެެ މިނިސްޓްރީން ވަނީ ބަޔާަނެއް ނެެރެެފައެވެ.\nބައެއް ސްކޫލްތަކުން މި ޕޭޕަރުތައް ގަނެެ ދަރިވަރުންނަށް ޕޭޕަރު ދައްކަމުންް އަންނަ ކަމުގެ ތުހުމަތުތަކެެއްވެސް އަންނަނީ ކުރަމުންނެވެ.\nމިކަމާއި ގުޅިގެެން ބެލެނިވެރިންގެ ކަންބޮޑުވުންތައް ވަރަށް ގިނައެވެެ.\nމިއަހަރު އޭލެވެލް އިމްތިހާނުގައި ބައިވެެރިވާ ދަރިވަރެެއްގެެ ބެލެނިވެރިއަކު "ވަގުތު" އަށް ބުނީ މި އިމްތިހާނުން ޕޭޕަރުތައް ލީކުވުމަކީ މުސްތަގުބަލުގައިވެސް އެކުދިންނަށް ބޮޑެތި ގެއްލުންތަކެއް ވެެދާނެެ ކަމެެއް ކަމަށެވެ.\nއެގޮތުން މުޅި އަހަރުގެެ ބޮޑު ބައި ނުކިިޔަވާދީ އޮތުމަށް ފަހު އިމްތިހާނާ ހަމައަށް މި އައީ މާއްދާތަކުގެ "ޓޮޕިކްތައް" ވަރަށް ބޮޑަށް ކުރުގަޅުވާލައިގެން ކަމަށް އޭނާ ބުންޏެވެ.\n"މީގެ ކުރިން ދުނިޔޭޭގެ ކަންކަން ހިނގާދިޔަ ގޮތަށް ބަލާއިރު، ޕޭޕަރު މިހެން ލީކުވެެގެން އިންޓަނޭޝަނަލް ޔުނިވަސިޓީތަކުން އެބަހުރި ކުދިން ބަލައިނުގެންފަ. އެކުދިން އޭރުން އަނެއްކާ ޖެހޭނީ ތިން އަހަރު ބޭކާރުކޮށްލަން އެމީހުން ގަބޫލުކުރާ ފެންވަރުގެ ފާހެެއް ބޭނުމިއްޔާ" ބެލެނިވެރިޔާ ބުންޏެވެ.\nމިފަހަރު އިމްތިހާނަކީ އެހެެން އަހަރުތަކާ ހިލާފަށް ދަރިވަރުންނަށް އިމްތިިހާނުގެ ކުރިން ދަސްކުރަން އުނދަގޫވާނެ އަަހަރެއްކަން ފާހަަގަކޮށް އޭނާ ބުނީ ގިނަ ކުދިން އަދި ބެލެނިވެރިންވެސްް، ލީކުވެގެން އުޅޭ ޕޭޕަރު ބަލައިގެން އިމްތިހާނު ހަދާނެެ ކަމަށެވެެ. އަދި މިކަމަކީ އާދައިގެ ކަމެއްގެ ގޮތުގާ ދޫކޮށްނުލުމަށާއި، މިނިސްޓްރީންވެސް ސީރިއަސް މައްސަލައެއްގެެ ގޮތުގައި މިކަން ބަަލަން ޖެހޭ ކަމަށް އޭނަަ ބުންޏެެވެ.\n"މިނިސްޓްރީންވެސް މިއީ އާދައިގެ ކަމެއްގެ ގޮތުގާ ނުބަލާ ސީރިއަސް މައްސަލައެއްގެ ގޮތުގާ ބަލަން ޖެހޭ ދަރިވަރުންނަށް ލިބޭނެެ ގެއްލުމަށް ބަލާފަވެެސް. މާދަމާ އެެކުދިން ޑޮކްޓަރަކަށް ނުވަތަ ޕައިލެޓަކަށް ނުވަތަ އެހެންވެސް ދާއިރާއަކުން ކިޔަވަން ދާއިރު މިއަދު ލީކުވި ޕޭޕަރެއް ހަދައިގެެން ފާސްވިކަމުގެ ހިތި ނަތީޖާ ފެންނާނެ. މިއީ ހަގީގަތުތަވެސް ވަރަށް ސީރިއަސް މައްސަލައެެއްް" އެެ ބެެލެނިވެރިޔާ ބުންޏެވެ.\nމިއީ ފަހުގެ ތާރީހެއްގައި އިމްތިހާނުގެ ޕޭޕަރުތައް ލީކުވި ފުރަތަމަ ފަހަރެވެ.\nމެއި 1, 2021 17:57\nމިނިސްޓްރީއިން މުޅި ރާއްޖެއަށް މިކަން ފޮރުވުމަށްޓަކައި ކިތަންމެ ވަރަކަށް މަތި އޮމާން ކުރި ނަމަވެސް ވީ ކަމެއް ނުވާ ކަމަކަށް ނުވާނެ. މިއީ ދެހާސް އެކާވީސް. އިންޓަރނެޓް އެބައޮތް. ބޭރުގަ ވިޔަސް ރާއްޖޭގަވިޔަސް ލީކް ވެއްޖިއްޔާ އެތަށް ސަތޭކަ ކުދިންނެއްގެ އަތަށް އެ ޕޭޕަރތައް ވަނީ އަރާފަ. ދިވެހި ދަރިވަރުން އަތުގަވެސް އެ ޕާޕަރުތައް ދައުރުވޭ. ދަރިވަރުންނާމެދު ވިސްނާނުލައި ހިތުހުރި ގޮތަކަށް ނިންމުންތައް ނިންމީމަ އޭގެ ހިތި ނަތީއްޖާ މި ފެންނަނީ. އިމްތިހާނ ހަދަނީ މިނިސްޓްރީއެއް، މިނިސްޓަރެއް ނޫން. އެ ދަރިވަރުން އުޅޭ ޙާލު އެކުދިންގެ ބެލެނިވެރިން ފިޔަވާ ދަންނަބަޔަކު އެބަތިބި ތަ؟ ގިނަ ދަރިވަރުންނަކީ ކޮންމެވެސް ސިފައެއްގަ އަމިއްލަ ނަފްސާ މެންޓަލީ ހަނގުރާމަ ކުރާ ދަރިވަރުންތަކެއް. ޓީނޭޖް އުމުރަކީ މެންޓަލް އިލްނެސް ހަަމަ ވަރަށް އާންމުކޮށް ގިނަ އުމުރެއް. ވީއިރު މިކަހަލަ ކަންކަމާހުރެ އެކުދިންގެ ހާލު ހުންނާނީ ކިހިނެއް؟ ސްޓްރެސް އައިގެން އެތިބަ ހަލާކުވަނި އެކުދިން. ކޮންމެވެސް ގޮތަކށް ވިސްނާލަން ވާނެއްނު؟ އެކުދން ކުރިހާ މަސައްކަތެއް ފެނަށް ދުއްވާލައިފަ ޝަކުވާ ނުކުރާތި ދިވެހި މުއައްސަސާތަކުގަ ދިވެހިން މަސައްކަތް ކުރާލެއް މަދޭ ކިޔަމުން. ދެރަ ދިނިމަ އޭގެ ހިތިރަހަ އެ ދަރިވަރުންގެ އަރުތެރޭ ވަރަށް ރަނގަޅަށް ހުންނާނެ. ބުނާކަހަލަ ތިމަންނާމެނަށް ވަރިހަމައޭ ކޮޕީ ކުރިޔަސް ނުކުރިޔަސް، ތިމަންނަ މެންގެ ޚިޔާލަކީ ބަަލުވާނެ އެއްޗެއް ނޫނޭ. މިއީ އެތައް ހާސް ދަރިވަރުންގެ މުސްތަޤްބަލު. ވިސްނާލައްވާ!\nމެއި 2, 2021 14:30\nބެލެނިވެރިން ހަމަ ޖައްސާލަންވީނު..... ރާއްޖޭގަ ކިޔެވިޔަސް ބަލައެއް ނުގަންނާނެ..... ސިޔާސީ ދާއިރާ އަށް ދޫކޮށްލާ.... ބަލައިވެސް ގަންނާނެ .... ލާރިވެސް ލިބޭނެ.....


Virat ge Ufandhuvas Anushka Faahaga Kuran BeynunvanI varah Hassakoh\n5 ނޮވެންބަރ 20180ކޮމެންޓް\nވިރާޓުގެ އުފަންދުވަސް އަނުޝްކާ ފާހަގަ ކުރަން ބޭނުންވަނީ ވަރަށް ހާއްސަކޮށް\nމައްޝޫރު ކުރިކެޓް ކުޅުންތެރިޔާ ވިރާޓު ކޯލީގެ އުފަންދުވަސް އޭނާގެ އަންހެނުން، ބޮލީވުޑުގެ ބަތަލާ އަނުޝްކާ ޝަރުމާ ފާހަގަ ކުރަން ބޭނުންވަނީ ވަރަށް ހާއްސަކޮށް ކަމަށް އިންޑިއާގެ ނޫސްތަކުން ބުނެފިއެވެ.\nއަނުޝްކާ ލޯބީގެ ގޮތުން ގުޅިގެން އުޅުނު ވިރާޓުއާ ކައިވެނިކޮށްފައިވަނީ މިދިޔަ އަހަރެވެ. ވިރާޓަށް މާދަމާ 30 އަހަރު ފުރޭއިރު މިއީ އެދެމީހުންގެ ކައިވެންޏަށް ފަހު ވިރާޓުގެ ފުރަތަމަ އުފަންދުވަސް ވެސް މެއެވެ. އެގޮތުން އެދުވަސް އަނުޝްކާ ފާހަގަކުރަން ބޭނުންވަނީ ވަރަށް ހާއްސަކޮށް ކަމަށް ނޫސްތަކުން ބުނެއެވެ.\nދެމީހުން ރޭގެ ވަގުތެއްގައި މުންބާއީ އެއާޕޯޓުން ފެނިފައިވާއިރު އިންޑިއާގެ ހަބަރުތައް ބުނާގޮތުގައި އެދެމީހުން އެދިޔައީ ވިރާޓުގެ އުފަންދުވަސް ފާހަގަ ކުރުމަށް މުންބާއީ ބޭރަށް، ޗުއްޓީއަކަށެވެ. މިދިޔަ މެއި މަހު އެކެއްގައި އަނުޝްކާއަށް 30 އަހަރުވިއިރު އޭނާގެ އުފަންދުވަސް ވިރާޓު ވަނީ ވަރަށް ކުލަގަދަކޮށް ފާހަގަކޮށްދީފައެވެ. އެގޮތުން ވިރާޓު ވަނީ އަނުޝްކާއަށް ތިން ކޭކު ހަދިޔާ ކޮށްފައެވެ.\nއަނުޝްކާ އެންމެ ފަހުން ފެނިގެންދިޔައީ 'ސަންޖޫ' އިންނެވެ. އޭނާ ދެން ފެނިގެންދާނީ ޝާހު ރުކް ހާނާއި، ކެޓްރީނާ ކައިފާއެކު 'ޒީރޯ' އިންނެވެ. އެފިލްމު މިމަހު 21 ގައި ނެރޭއިރު ފިލްމުގެ ޓްރައިލާ އިއްޔެ ވަނީ ނެރެފައެވެ. އަދި ގިނަ ބަޔަކަށް ވަނީ ޓްރައިލާ ކަމުގޮސްފައެވެ.\nއަނުޝްކާ ޝަރްމާ ވިރާޓް ކޯލީ